
PREFAŢĂ 


Dincolo de numeroasele definiţii ce i s-au dat, arta este una 
dintre dimensiunile ce reliefează fiintarea în chip specific a 
omului în lume. Ea are puterea miraculoasă de a ne spune cum 
este această fiintare şi, mai ales, de a ne spune ceva semnificativ 
despre cel ce fiinteazá. Niciodată, însă, această spunere nu este 
deplină, iar opera de artă nu ni se dezvăluie niciodată până la 
capăt. Ea se păstrează mereu învăluită într-o taină ce o însoţeşte 
în eternitate. Este un mister intrinsec artei autentice, prin care 
opera exercită o neistovită seducţie asupra spiritului nostru, 
însetat de frumusețe şi perfecțiune. 

Nu demult, l-am auzit pe un reputat estetician și filosof al artei, 
Tomonobu Imamichi, remarcând, cu o umbră de mirare, că astăzi „nu 
mai vorbim de misterul artei”. Afirmația, la care subscriem, ni se pare 
a fi motivată de faptul că intelectul reflexiv aproape că domină 
fenomenul artei contemporane, aşa cum domină existența omului, al 
cărui comportament cotidian este jalonat de competiție, eficiență, 


! Tomonobu Imamichi este directorul Centrului Internațional de Studii 
de Filosofie Comparată şi Estetică, din Tokyo, profesor emerit al Universităţii 
din capitala Japoniei. Opinia citată aici a exprimat-o la şedinţa Sectiunii de 
Estetică, din cadrul celui de-al XXI-lea Congres Mondial de Filosofie (Istanbul, 


10-17 august 2003). 

pragmatism. Sub această ameţitoare presiune zilnică, individul trăiește 
cu fata întoarsă către exterior, cu interesul tocit pentru artă si aproape 
insensibil faţă de misterul vieţii. 

Privit într-o altă lumină, metafizică, fenomenul acesta a fost 
sesizat de Hegel, ceea ce l-a determinat să afirme că „prezentul, 
datorită stării generale, nu este priincios artei"?, De aici, concluzia 
filosofului cum că „Sub toate aceste raporturi arta este sí rămâne 
pentru noi, în privinţa celei mai înalte destinaţii a sa(le), ceva ce 
aparține trecutului?. Ea nu mai reprezintă modalitatea cea mai 
înaltă de a trăi conştient nevoia de absolut; creaţia artistică însăşi 
nu ne mai procură satisfactiile spirituale pe care oamenii veacurilor 
trecute le aşteptau de la ea. Se poate argumenta că în vremea lui 
Hegel şi mai ales astăzi condițiile de existenţă şi funcţionare a artei 
sunt cu totul altele, după cum sensibilitatea estetică a oamenilor 
este mult schimbată. Şi totuşi problema pusă de Hegel rămâne, deşi 
căutăm mai departe frumuseţea fără egal a operelor artistice şi 
vorbim mereu despre eternitatea artei. 

Observând acest fapt, pe care îl corelează cu meditatiile lui Hegel 
referitoare la esența şi rolul artei în prezent si in viitor, la care am făcut 
şi noi trimitere mai sus, Heidegger se întreabă ce rost mai are vorbirea 
despre frumuseţea şi vesnicia artei, „într-o epocă în care marea artă, 
dimpreună cu esența ei,. l-a părăsit pe om". Interogatia lui Heidegger 
trece dincolo de estetică, în planul filosofiei artei şi, mai departe, în 
acela al metafizicii, sugerând, sub influență hegeliană, că arta cu 
adevărat valoroasă, prin ceea ce reprezintă ea în sine şi prin esența ei, s- 
a înstrăinat de om, în actuala etapă istorică. Şi totuşi, filosoful 
recunoaște că se zámislesc noi opere de artă; că apar multe mişcări 
artistice, ceea ce înseamnă că şi în această sferă a culturii creația 
şi, deci, viata continuă să se afirme. După opinia lui Heidegger, 
însă, aceasta nu anulează următoarele interogaţii, cu ecoun 


hegeliene: „mai este arta o modalitate esenţială si necesară, în 


2 Georg Wilhelm Friedrich Hegel, Prelegeri de estetică, vol. I, trad. de 
D. D. Roșca, București, Editura Academiei, 1966, p. 17. 


3 ] 
Ibidem. 
4 Martin Heidegger, Originea operei de artă, trad. de Thomas 


Kleininger, Gabriel Liiceanu, București, Humanitas, 1995, p. 107. 

care survine adevărul hotărâtor pentru existența noastră ce tine de 
istorie? Sau arta a încetat să mai îndeplinească această funcție? 
Dacă arta nu mai îndeplineşte această funcţie atunci rămâne 
întrebarea de ce stau lucrurile astfel”"5. Asemenea întrebări, spune 
Heidegger, revin mereu, dar ele „nu pot fi puse decât dacă în 
prealabil gândim esența artei”. Or, meditánd asupra acestei teme, 
el susţine că în opera de artă adevărul, care „este adevărul fiinţei”, 
se aşează și apare, iar această apariţie în operă este frumuseţea. 
Deci, frumosul „îşi are astfel locul în survenirea adevărului” . În 
opera de artă, adevărul ființei vine odată cu frumosul şi dau 
acesteia caracterul de operă. Ca urmare, Heidegger spune că 
„istoria esenței artei occidentale corespunde transformării esenței 
adevărului”. De aceea, filosoful crede că arta occidentală poate fi 
înțeleasă nu numai ca expresie a frumuseţii în sine sau a trăirii; ea 
trebuie privită şi ca expresie a adevărului ființei. Or, credem noi, 
că aşezată în această perspectivă, arta contemporană este 
generatoare de satisfacţii spirituale, dar şi de multe semne de 
întrebare generate de o seamă de experimente şi creații, care cer 
dreptul la existență în vastul univers al operelor artistice. 

Situată la intersecţia esteticii cu filosofia artei şi a valorii, cartea de 
faţă aduce în atenție unele teme fundamentale, de la misterul artei, la 
experiența estetică, de la esența şi funcţiile artei, la valorile estetice si sensul 
esteticului, încercând să propună răspunsuri sau nu i să formuleze 
interogaţii. Se regăseşte aici rezultatul unor preocupări teoretice relativ 
îndelungate, cărora le-am dăruit o parte din energiile mele spirituale. 

Unele teme si concepte, ca cele ce vizează orizontul metafizic al 
valorii şi particularitatile valorii estetice, autonomia esteticului şi 
eteronomia artei, fapt estetic şi fenomen artistic, gratuitatea simbolului 
estetic etc., le-am tratat în strânsă legătură cu gândirea lui Blaga, 
Vianu şi Ralea, care au înscris în estetica filosofică contribuţii 


româneşti semnificative ce își păstrează, în mare parte, actualitatea. 


A 
5 Ibidem, p. 108. 
5 Ibidem. 
? Ibidem, p. 109. 
8 Ibidem. 

O lungă perioadă, estetica a străbătut un drum relativ comun, în 
devenirea sa teoretică. În veacul XX, ea cunoaşte o schimbare 
spectaculoasă, determinată de pluralismul abordărilor metodologice şi o 
gamă tematică foarte largă. Pe acest fond, am socotit oportun să aducem în 
atenţia cititorului cazul esteticii americane, care a evoluat în condiții 
particulare, determinate de afirmarea civilizaţiei tehnologice. Păstrând 
legăturile solide cu tradiția europeană, estetica din S.U.A. s-a remarcat, în 
veacul trecut, printr-o explozie de studii și cărți, multe de referință, care au 
consolidat unele direcţii de cercetare şi au configurat altele noi. 

Ni se pare nimerit să menţionăm că în lucrarea de față, deşi am 
făcut trimiteri fireşti la istoria esteticii şi a filosofiei artei, nu am 
recurs la metoda istorică de tratare a temelor asumate. În abordarea 
acestora, ne-am păstrat la nivelul esteticii filosofice, fără a recurge la 
estetica aplicată ori la cercetarea fenomenelor şi curentelor artistice, 
care exced obiectivele ce ni le-am propus aici. 

Structurat tematic, volumul are o unitate interioară dată de 
inlántuirea logică a ideilor abordate. Câteva dintre studiile incluse aici 
au mai apărut în cartea Valoare şi cultură în orizontul modernităţii, 
editată în 1998 de Editura Cantes, din laşi. Reluându-le în noul 
context, le-am revizuit şi extins, încât au căpătat altă înfăţişare. Cele 
mai multe studii cuprinse aici apar acum întâia oară în volum. Iniţial, 
ele au fost comunicări ştiinţifice, care au fost aprofundate si dezvoltate 
ulterior, anticipând structura tematică a acestei cărți. În forma 
comunicărilor, le-am prezentat la Conferinţa Naţională de Estetică, de 
la Bacău, manifestare pe care am onoarea să o coordonez, de 
aproximativ 14 ani, printr-o colaborare exemplară cu Centrul 
European de Cultură şi Arte „George Apostu”, la care ni s-au alăturat 
uncori şi cele două universităţi din frumosul oraş al lui Bacovia. 

Dacă cititorul care, întâmplător, va poposi asupra paginilor ce 
urmează, va afla în ele motive de meditaţie la misterul artei, la esența si 
rostul ei infinit pentru viata finită a omului; la multele aspecte problematice 
care încearcă să o submineze; dacă va găsi aici un îndemn convingător de a 
se împărtăşi din bucuria curată, pe care ne-o propune arta, ca o modalitate 
de a crea, sub semnul frumosului şi, în acelaşi timp, drept o cale a 
desăvârșirii de sine, atunci autorul va fi satisfăcut că i-a adus in atenție 
câteva dintre frământările esteticii contemporane. 

Autorul 
Bucureşti, 
19 aprilie 2007 

1. Arta, modalitate de expresie a omului. Nici o 
controversă nu mai poate submina astăzi ideea că arta este unul 
dintre întinsele domenii de manifestare a umanului. Fiinţă 
gânditoare, omul transformă prin artă lumea exterioară şi cea 
interioară în obiect al conștiinței sale spirituale, în care, aşa cum 
spune Hegel, isi recunoaşte propriul eu! şi îl priveşte in 
perspectiva eternității. Dacă stăruim asupra cuvântului artă, vom 
observa că este atât de general şi de abstract, încât nu-i 
corespunde nimic real. El îşi precizează conținutul şi dobândeşte 
concretete abia atunci când îl asociem cu opera — singura 
realitate în care îşi are temeiul. : 

Într-adevăr, nu putem vorbi de artá in afara operelor, prin 

care ea devine inteligibilă si capătă sens. Dar nu orice fel de 
opere pot fi subordonate artei, ci, bineînțeles, numai acelea în 
care se întrupează o idee estetică. Noţiunea de idee estetică o 
luăm aici în acceptiune kantiană, însemnând »0 reprezentare a 
imaginaţiei care dă mult de gândit, fără ca totuşi să i se 
potrivească un gând determinat, adică un concept”. Cu alte 


1 Georg Wilhelm Friedrich Hegel, Prelegeri de estetică, vol. 1, trad. rom. de D. 


D. Rosca, Bucureşti, Editura; Academiei, 1966, p. 37. . 
aan Kant, Critica puterii de judecată, trad. rom. Vasile Dem. 


Zamfirescu şi Alexandru Surdu, Bucureşti, Editura Ştiinţifică şi Enciclopedică, 
1981, p. 208. 

ideea cá arta este cea mai determinatá modalitate de expresie a 
omului. Avánd cele mai multe atribute determinative, ea este un 
produs spiritual, unitar si multiplu, inzestrat cu valoare, realizatá 
de un creator dintr-un material anume, constituind „un obiect 


calitativ nou, cu o imutabilă originalitate şi ilimitat simbolic”. 


2. Săvârşită de un artist, opera este desăvârşită în 
forma şi structura ei. Am menționat, aşadar, un set de însuşiri 
ce dau operei calitatea de a fi ea însăşi. Aceste determinatii arată 
că opera de artă, ca orice lucru, este limitată şi, totodată, 
delimitată. Ca lucru finit, ea este închisă în propria-i identitate, 
de unde îi vine unitatea şi permanenta în timp, delimitându-se de 
oricare alt lucru. Dar în vreme ce un lucru obişnuit este închis 
într-o tăcere identică cu subzistenta sa şi egalitatea cu sine, opera 
de artă cuprinde un autentic univers de idei şi sentimente, prin 
care se deschide cu generozitate şi se dăruieşte celui ce stăruie în 
preajma ei, procurându-i bucurie şi încântare a spiritului. 

Întrunind însuşirile amintite, între care străluceşte valoarea 
estetică, opera de artă transcende caracterul de lucru, întrucât, pe 
lângă ceea ce spune lucrul, ea ne spune şi altceva, mai profund 


3 Martin Heidegger, Originea operei de artă, trad. rom. Thomas 
Kleininger, Gabriel Liiceanu, Bucureşti, Editura Humanitas, 1995, p. 40. 

* Tudor Vianu, Tezele unei filosofii a operei, în vol. „Postume”, 
Bucureşti, Editura pentru Literatură Universală, 1966, p. 174. 

şi mai acaparator. În ea coexistă, într-o unitate inalterabilă, un 
suport material şi un conţinut spiritual, devenind astfel un 
simbol. Într-adevăr, simbolul estetic are puterea de a menţine 
laolaltă o lume a materiei şi o alta a spiritului, iradiind 
semnificaţii şi sensuri ce atrag şi provoacă receptorul. 

Din cele spuse referitor la prezența sa obiectuală, putem 
afirma că opera de artă este o totalitate, un cosmos, în sensul grec 
al cuvântului, însemnând unitate interioară, armonie. Săvârşită de 
un artist, opera este desăvârşită în forma şi structura ei, cu care îşi 
întâmpină contemplatorul. Superficialitatea estetică si adâncimea 
artistică (Vianu), planul din fata si cel din spate (N. Hartmann) 
coexistă într-o temeinică, armonioasă şi indestructibilă legătură 
internă ce dau operei autonomie şi durabilitate. 


3. Aducând cu sine un adevăr propriu, opera rămâne 
învăluită în mister. Echilibrul miraculos ce ţine laolaltă 
sensibilitatea formei şi semnificaţiile profunde sau, cum spune 
Hartmann, „plinătatea modelării proprie plăsmuirii reale”, face 
posibilă, pentru cel ce intuieste, apariția unui conţinut spiritual, 
care nu se lasă niciodată dezvăluit până la capăt. De aceea, opera 


totuşi învăluită într-un mister ce îi augmentează prospetimea, , 


universalitátii, este misterul artei. Afirmând că arta nu este o 
stare sufleteascá a artisului, ci este o anunfare a lucrurilor 

sávárgitá de cátre artist, Heidegger sustine cá arta este o enigma? 
şi îndeamnă să o privim ca atare. 

? Spre deosebire de alte forme ale misterului, cum este cel al 
religiei, al stiintei etc., misterul artei trimite la ceea ce opera 
păstrează ascuns ori încă neînțeles în înțelesurile sale adânci, de 
unde iradiază în afară şi îi aureolează fiintarea. În universul ei, 
opera închide o taină, care se referă la un conținut numai sugerat 
de intuiție, fără să-i dea conturul unei imagini. În consecință, 
opera de artă se refuză cunoaşterii absolute, rămânând mereu 
liberă, deschisă şi ademenitoare în relaţiile ei cu publicul 
receptor. Tocmai misterul său intrinsec explică vibrația în om a 
sentimentului de bucurie si fascinația ce îl cuprinde şi îl readuce 
mereu în fata operei autentice, simtind-o aproape, dar niciodată 
în posesia lui. Ni se pare că adevărul este intuit de Gabriel 
Marcel, când face distincție între „problemă”, care constituie o 
incomprehensibilitate obiectivă, ce poate fi analizată şi 
rezolvată, şi „mister”, a cărui incomprehensibilitate este 
»inglobanta”, imposibil de definit. „Neexplicatul” tine de 
problemá, inexplicabilul tine de mister. Problema o determinám, 
misterul îl presimtim®. Aşadar, misterul operei de artă îl 
presimtim, il trăim în experiența estetică, dar este nepătruns de 

+ cunoaşterea rațională. 


4. Misterul este intrinsec artei autentice. Putem afirma, 
deci, că misterul este intrinsec artei autentice. Dacă acceptăm 
ideea că opera este un produs spiritual finit, şi, în acelaşi timp, o 
devenire susţinută de procesul receptării, atunci credem că 
misterul operei de artă trebuie privit la două nivele: al 
creatorului şi al receptorului sau contemplatorului. La primul 
nivel avem în vedere faptul că artistul obiectivează în operă 


5 Op. cit., p. 107. 


* Cf. Didier Julia, Dicţionar de filosofie, Bucureşti, Editura Univers 
Enciclopedic, 1996, p. 212. 

ideea estetică, cum spune Kant, aşezând într-o formă sensibilă 
un conținut spiritual. În acest conținut se regăsesc elementele 
receptării unei realități exterioare şi interioare, din care, în 
intimitatea adâncă a sufletului artistului, se constituie 
„materialul” tematic (N. Hartmann) ce va căpăta, gratie 
imaginaţiei active, expresie ireală (ideală) într-o formă reală, 
concretă. Atât de închisă, de ferecată este interioritatea 
sufletului, încât acest material nu poate ajunge complet la 
claritatea conştientă şi exteriorizarea integrală în structura 
operei. De aceea, aşa cum afirmă Hegel, elocventa patosului 
creator „se mărgineşte să se facă presimtitá numai prin indicații 
şi aluzii, cu ajutorul unor fenomene exterioare, consonante, fără 
a avea forţa şi structura care s-o facă capabilă să desfăşoare 
natura deplină a conținutului”. Subiectivitatea creatoare aduce 
astfel în operă o realitate căreia îi spunem ireală, adică 
neîntâlnită la nivel empiric, dar aptă să angajeze intuiţia spre 
orizonturi adânci de semnificaţie ce transcend imaginea estetică 
şi se deschid către o lume a misterului. În acest context, teoriile 
estetice, care văd în creaţie o actualizare a potentialitatii 
subiective sau o ,,realizare” a fanteziei, trebuie să recunoască, de 
fapt, caracterul miraculos al creației artistice şi al producerii noului. 


5. Prin „minunea” apariţiei, opera îşi protejează 
misterul. Al doilea nivel, menţionat mai sus, la care putem lua 
în considerație misterul artei, este subiectul receptor şi, evident, —* 
experienta esteticá. Prezenta obiectului estetic in forma operei 
de artă nu este o fiintare-in-sine, ci una pentru cineva, „pentru 
alții”. De aceea, opera există într-o relație nemijlocită cu un 
subiect receptor, „care aduce cu sine condiţiile intelegerii"? 
creaţiei obiectivate. Izolată în ansamblul realității, opera 


el 


7 G.W.F. Hegel, op. cit., p. 294. 
8 Nicolai Hartmann, Estetica, trad, de Constantin Floru, Bucuresti, 


Editura Univers, 1974, p. 98, 

fiinteazá ca un obiect fizic autonom, ce include în structura sa o 
„bogăţie de conţinut”, o lume nemaivăzută, rămânând totuși 
deschisă oricui este dispus să intre în dialog cu ca. Fireşte, nu 
vom stárui acum asupra problematicii complexe a raporturilor 
dintre artă şi receptarea acesteia; ne vom rezuma doar la câteva 
aspecte legate strict de tema abordată în intervenţia de fata. 

/ Este adevărat că opera de artă vine la capătul unei activități 

‘ de creaţie si se înfăţişează ca un produs spiritual finit. Dar ea nu 
încremeneşte în această condiție statică ce ar echivala cu o 
perpetuă odihnă. Viaţa ei abia de aici începe, ca o aventură, 
participând la timpul istoric şi la cel supraistoric, năzuind spre 
ieşirea din temporalitate şi intrarea în eternitate. Opera este, 
astfel, o activitate, un proces, o devenire, păstrându-şi identitatea 
cu sine prin iradiere în afară a sensurilor şi semnificatiilor sale. 
Acest proces este întreținut de receptarea operei, pentru că ea 
însăşi, fiind interpretare a unei realități, este, la rândul ei, obiect 
al interpretării de către cei ce intră în dialog cu ea. Sensibilitatea 
receptorului conlucrează cu inteligența şi fac aprecieri, 
subordonări, interpretări pe baza experienţei estetice, conturând 
în jurul obiectului estetic un halou conotativ. 

Teoriile estetice, începând cu Max Dessoir, recunosc 
adevărul că receptarea artistică este un proces cu desfăşurare în 
timp. Referitor la această temă, ni se pare că două distincții se 
impun cu necesitate. Prima are în vedere ceea ce Paul Souriau 
numea „extazul admirativ”, un fel de hipnoză pe care o trăieşte 
receptorul sub impulsul primei impresii produsă de întâlnirea cu 
opera de artă. Este un moment al receptării, în care sufletul 
contemplatorului se dăruieşte aparentei sensibile a operei, care îl 
fascinează prin însuşirile ci de formă şi culoare. Avem de-a face, 
într-un asemenea caz, cu o „abandonare naivă a spiritului în 

i”, cum spunea Vianu, Dar această formă de 


f 
` 
e 


puterea aparentei 


? Tudor Vianu, Estetica, Bucuresti, Editura pentru Literatură, 1968, p. 
306. 

receptare, atunci când nu pătrunde în adânc, înseamnă 0 
rămânere la suprafața lucrurilor, suportând pasiv impresia pe 
care obiectul estetic o face asupra simţurilor noastre. Se poate 
spune că, prin ambiguitatea sa, opera de artă îşi exercită un fel 
de „viclenie”; ea te atrage şi te cucereşte, dar te fine în acelaşi 
timp la distanță. Cu alte cuvinte, opera te fascinează prin 
frumuseţe pentru a se ascunde mai bine în spatele acesteia. 
Aşadar, prin minunea »aparitiei”, ea îşi protejează misterul. 


6. Opera ne atrage şi ne cucereşte, dar ne tine la 
distanţă. A doua distincţie pomenită mai sus se referă la un alt 
‘moment al receptării, corelativ cu primul, care constă in 
pătrunderea în structurile interioare ale operei, acolo unde 
sălăşluieşte o lume de idei şi sentimente ce provoacă spiritul 
nostru, invitându-l să le înțeleagă şi să trăiască plăcerea estetică. 
Oricât de versată ar fi experiența noastră estetică, lumea 
interioară a operei nu ni se dezvăluie în mod absolut; ea ascunde 
ceva la care intuiţia nu ajunge, făcând posibilă un fel de 
„cunoaştere cu rest”. Astfel, opera se păstrează într-o închidere 
esențială, ţinându-l oarecum pe receptor la distanță. Tocmai 
această imposibilitate şi distanța pe care o generează între 
obiectul real şi subiect învăluie opera de artă în mister. Este un 
ascuns prin care opera exercită o permanentă seducţie asupra 
spiritului nostru, rămânând totuşi într-o fascinantă alteritate, 
încât niciodată nu poate fi luată în posesie. 

Din cele spuse până aici rezultă că apropierea şi distanța 
față de operă sunt elementele unui joc liber, în care este prins 
subiectul experienţei estetice, dornic să trăiască liniştit bucuria 
curată. Indiferent cât de intensă ar fi fascinația care îl apropie de 
operă, el nu se poate identifica cu aceasta, având mereu 
sentimentul că ceva îi este inaccesibil şi-l (ine la distanță. Pentru 
că, în afara contemplării, frumosul, ca valoare estetică 

fundamentală, nu îngăduie nici un fel de apropiere. Este un 
adevăr ce a făcut loc afirmației că distanța se află înscrisă în 
condiția de a fi a artei. Dacă opera declanșează experiența 
estetică, tot ea impune o anumită distanță pentru anularea 
interesului practic față de sine si posibilitatea de a fi văzută cu 
adevărat, fiind în prealabil deschisă vederii. „A putea «vedea» 
frumosul — spune Nicolai Hartmann — este mult: fără cel care îl 
vede, el nu este ceva frumos; şi anume, el trebuie să fie văzut în 
mod specific" ^, 


7. Experiența estetică si disonanta în artă. Cu închisul şi 
deschisul ei, la confluența cărora înfloreşte misterul, opera de 
artă se propune experienței estetice, la capătul căreia receptorii, 
în funcție de personalitatea fiecăruia, vor descoperi obiectul 
estetic ce poate fi concretizat în felurite structuri. Şi întrucât 
valoarea estetică este dátátoare de sens pentru viata omenească, 
cei ce o receptează, vrájiti de frumusețea ei, sunt în acelaşi timp 
co-participanti la creație, opera de artă fiind astfel, prin 
interpretare, o permanentă devenire, susținută de aspirația 
noastră către plenitudine. 

Dezvoltările teoretice de mai sus ne aduc în atenție 
următoarea întrebare: cum se comportă experiența estetică în 
raport cu tendințele contemporane de proliferarea a disonantei 
care integrează urâtul în artă? Răspunsul nu este atât de simplu 
încât să poată fi dat satisfăcător în spaţiul restrâns al temei de 
faţă. Totuși vom încerca să-l formulăm cel putin partial. 

Ni se pare oportun să reamintim aici opinia unui artist ca 
Paul Klee, care, la finele experienţei sale de la „Bauhaus”, scria: 
„Vedem astăzi, în jurul nostru, tot felul de forme exacte, ochiul 
înghite — nolens, volens — pătrate, triunghiuri, careuri si tot felul 


'9 Nicolai Hartmann, op. cit., p. 452, 

de forme prelucrate, ca sârme pe bare, triunghiuri pe bare, 
cercuri la manete, cilindri, sfere, cupole, cuburi mai mult sau 
ma! puțin ridicate si într-o colaborare multilaterală. Ochiul 
înghite toate aceste lucruri şi le duce undeva într- 
le suportă mai mult sau mai putin’! 
formelor geometrizate poate semnifica triumful ratiunii asupra 
materiei, dar, in acelasi timp, poate anihila o gamă întreagă de 
sentimente generate de bogăția existenței si miracolul vieții. 
Klee era convins că „miracolul vieţii” scapă înțelegerii rationale 
şi nu ni-l putem apropia prin constrângere. De aceea, el era de 
părere că orice analiză, inclusiv cea întreprinsă de artist, trebuie 
să se oprească intimidată în fata zonei misterului', care nu se 
lasă uşor pătrunsă de lumina intelectului. 

Observatia modernistului Klee se pare cá nu este 
congruentá cu propensiunile uneori excesiv abstractizante 
manifeste în artele contemporane, indrumate preponderent nu de 
repetarea realitátilor percepției preexistente, ci de producerea 
unor realități formale noi şi aducerea lor în prezență. Apelând la 
limbajul simbolic restrictiv al artei, creatorul abandonează, în 


un stomac, care 


idealizării ori „înnobilării” ideatice a lucrurilor, pentru a modela, 
în forma operei, o realitate interioară. În diversitatea lumii 
exterioare, el introduce ceva „nou” față de conținuturile 
perceptiilor sale. Aceasta înseamnă că „lumea formelor instituite 
astfel nu se acoperă cu ceea ce el a văzut sau perceput. De aceca, 
între intenția lui inițială şi configurarea ei în operă apare o 
adevărată prăpastie de netrecut”. În atare situație, tendința 
slăbirii relaţiei de asemănare — la a cărei menţinere trebuie să 
persevereze estetica artei imitării — primeşte o justificare, care, 


"1 Apud Werner Hofmann, Fundamentele artei moderne, vol. 2, 
Bucureşti, Editura Meridiane, 1977, p. 194. 
12 Cf. Ibidem. 

afară de aceasta, îi dă voie să facă dintr-un caracter negativ unul 
pozitiv, ceea ce este o promisiune pentru câştigul unor 
nenumărate posibilități”. Drept urmare, opera de artă este 
înţeleasă ca o modalitate de „lărgire a experienţei”, atât a 
creatorului, cât şi a contemplatorului, punându-l in fata unui 
amplu orizont al posibilităţilor de expresie şi interpretare. 
Simbolică prin natura ei, opera de artă abstractă, dominantă în 
secolul XX, cu prelungiri în prezent, aduce cu sine imagini 
reprezentate, care, odată cu frumuseţea lor, închid în sine o 
pluralitate de sensuri. 

Aşa după cum am afirmat mai înainte, opera de artă este 
aceea care declanşează şi întreține experiența estetică, la finele 
căreia se constituie obiectul estetic purtător de valoare. Ceea ce 
numim receptarea artei intră in actu prin mijlocirea experienţei 
sau trăirii estetice, care este un proces în structura căruia se 
regăsesc o serie de momente succesive, cum sunt actele 
cognitive şi cele de structurare creatoare, reflexive şi 
emotionale!*, Cine citeşte un roman sau o poezie, cine 
contemplá un tablou ori ascultă o simfonie, cine priveşte un 
spectacol de teatru sau de balet îşi simte sufletul pătruns de 
sentimente şi mintea răscolită de gânduri. Aceste stări sunt 
generate tocmai de natura duală a operei, în care coexistă 
armonios şi indestructibil „Superficialitatea estetică cu 
adâncimea artistic", Ca urmare, emoțiile estetice trăite de 
contemplator în momentul kairotic, potrivit expresiei lui 
Moutsopoulos'ć, al întâlnirii fericite cu opera de artă se intretes 
cu o întreagă serie de stări si acte intelectuale determinate de 


? Ibidem, p, 271. 

' Cf. Estetica, Bucuresti, Editura Academiei, 1983, pp. 245-247. 

'* Tudor Vianu, Postume, Bucuresti, Editura pentru Literatură Universală, 
1966, p. 160, 

16 Vezi p, Moutsopoulos, Kairos, Miza şi pariul, trad. Diana Domnica 
Dănişor, București, Editura Omnia, 2002, pp. 231-234, 

conținutul acesteia şi care fac parte din categoria acelor 
elemente ale vieţii spirituale numite de Vianu extraestetice. Arta 
pune în mişcare toate aceste energii sufletești, influențând, în 
proporții diferite, trăirile subiectivității receptoare. De aceea, ele 
sunt solicitate la interpretarea și valorizarea operei. Întotdeauna, 
însă, receptarea estetică pretinde o atitudine adecvată, care 
înseamnă gândirea obiectului artistic în orizontul valorii estetice, 
de la care pleacă apoi, fiindu-i subordonate, orice alte acte şi 
stări ale spiritului. Eliberat de orice interese practice, 
intelectuale şi metafizice, sufletul nostru, călăuzit de intuiţia 
estetică, se deschide liniştit frumuseţii nepretuite si adâncimilor 
de conţinut prin care opera ni se dăruieşte cu generozitate, 
pentru a o primi si a resimti vraja bogăției şi profunzimii 
sentimentelor, a sensurilor adumbrite pe care ni le propune. 
Tentativa receptorului de a dezvălui adevărul despre viata 
sensibilă şi sensurile cuprinse în opera autentică este stimulată 
şi, în acelaşi timp, limitată de misterul acesteia. Este vorba de 
misterul care învăluie armonia internă a legăturii indestructibile 
dintre apariția sensibilă şi conţinutul spiritual, dar şi de cel 
întreţinut prin disponibilitátile celui care intuieste, de a pátrunde 
dincolo de imaginea exterioară, în structurile operei. 


8. Prevalenta sentimentelor estetice. În perceperea 
obiectului artistic, prevalente sunt sentimentele estetice. Dacă 
uneori se întâmplă altfel, atunci ori contemplatorul este sub 
puterea unei atitudini inadecvate sau extraestetice, ori obiectul în 
cauză este lipsit de intuitivitate, stăruind într-un abstract 
neexpresiv, Ultima situație trădează voința autorului de a 
distruge obiectul ce îi opune rezistență, pentru a demonstra forța 
sa nestăvilită de a crea o altă lume, Se ştie că deformarea şi 
simplificarea realității obiectuale, care poate merge până la 
anularea acesteia şi configurarea unor forme noi, ce ridică la 
nivelul reflecţiei o activitate de creare liberă a unei alte realități 

produse de conștiință, sunt procedee proprii artei abstracte, 
dornică să afle şi să exprime esentele. Succesele notorii ale lui 
Braque, Picasso, Boccioni, Kandinsky, Duchamp şi ale altora, 
oprindu-ne doar la artele plastice, sunt demonstrate prin opere 
aflate acum la mare preţ. Acestea explică, dar nu legitimează în 
sfera esteticului, gesturile de cultivare a disonanfei, prin care 
urâtul este integrat in artă, predilectia pentru vulgaritate in 
reprezentațiile scenice, zgomote  asurzitoare în muzica 
simfonică, linii si pete de culoare aberante în creația plastică etc. 
Suntem tentaţi să credem că asemenea creații. sunt indiferente 
fata de valorile estetice şi susţin proliferarea urâtului, a ceea ce 
este mai disperant şi înjositor în om. S-ar putea argumenta, în 
sensul lui Nietzsche, că opere de acest fel depun mărturie pentru 
energia tumultuoasă a artistului, devenit stăpân peste urâtul şi 
terifiantul din viața cotidiană. Atunci ne întrebăm iarăşi: în ce 
consistă funcția artei? Oricum, produsele artistice de tipul 
amintit ne comunică ceva despre voința ce îşi subordonează 
puterea distructivă, dominatoare, despre violenţă, cruzime, ură. 
Ele atrag atenția că trecem printr-o epocă istorică îngrijorătoare 
pentru destinul omului. Pe de altă parte, mai putem crede că 
experiența estetică actuală nu este pregătită să recepteze 
produsele artistice de genul celor menţionate, care se extind şi se 
diferenteazá mereu, cu efecte  deconstructive asupra 
contemplatici estetice. 

II. DIMENSIUNEA AXIOLOGICÁ A ESTETICULUI 


O discuţie despre sensul esteticului nu este una nici dintre 
cele mai obişnuite, nici dintre cele mai simple. Şi aceasta pentru 
că înseşi alăturarea celor două concepte o întâlnim foarte rar, cu 
toate că deschide mari adâncimi ideatice şi multiple direcţii de 
tratare dintre care spiritualitatea esteticului este numai una. 


1. O perspectivă conceptuală. Mai întâi câteva chestiuni 
lămuritoare asupra sensului. Fapt cunoscut îndeobşte, sensul 
constituie obiectul unui evantai larg de abordări — lexical, 
gramatical, formal, pragmatic, logic, metafizic etc. — fiecare 
încercând să-l definească şi să-i surprindă funcționalitatea într-un 
anume context teoretic. Întrucât depăşeşte tema de față, nu 
intrăm în acest hatis teoretic, altminteri foarte interesant: ne 
limităm doar la aspectul filosofic al conceptului, ferindu-ne şi în 
acest caz de stufoasele dezbateri pe care le generează, implicând 
semnificațiile ontologice, gnoseologice şi axiologice. 

Potrivit observaţiei lui Greimas, „taina” sensului ne avertizează 
că înțelesul acestui concept nu se rezumă doar la ceea ce vor să ne 
spună cuvintele, El înseamnă, în acelaşi timp, şi o direcție, o 
intentionalitate si o finalitate. Sensul abstrage în sine un act 


! Cf, Algirdas Julien Greimas, Despre sens. Eseuri semiotice, trad. de 
Maria Carpov, București, Editura Univers, 1975, p. 30; Alexandru Boboc, Limbaj 
şi ontologie, București, Editura Didactică şi Pedagogică, 1997, pp. 60-61, 

intentional si este întotdeauna orientat spre ceva. Cunoaşterea 
statutului şi naturii sensului ca sens pune probleme foarte dificile, în 
schimb se cunosc mai multe despre ajungerea sa la prezență. În 
perspectivă semiotică, se poate spune că sensul se obiectivează, intră 
în prezenţă prin semn si trimite la semnificație în diferite moduri. 
Decurge de aici că sensul şi semnificația, adeseori interschimbabile 
sau confundabile, nu se suprapun; nu sunt totuna. Sensul trimite la 
gândire si se conexeazá cu idei, pe când semnificația implică 
expresia şi vizează cuvintele. Altfel spus, sensul poate fi considerat o 
modalitate de a delimita semnificația obiectivată într-o formă de 
expresie. Apare aici o distincţie ce îndeplineşte un rol decisiv, nu atât 
în plan semantic, cât mai ales dincolo de acesta, în plan axiologic şi 
ontologic?. În analizele sale, Rickert pune în relief caracterul valoric 
al sensului. În opinia lui, sensul se referă la judecata teoretică şi este 
o valoare (nu valoarea însăşi) ce structurează teoreticul, făcând 
posibilă ridicarea din sfera lui „a fi teoretic”, în aceea a ființei. 

La rândul său, Husserl, aşezându-l în orizont ontologic, priveşte 
sensul ca un factor mediator în contextul interacțiunii semanticului şi 
ideaticului, aflate în dependenţă de semnificare. Fie valoric sau ideatic, 
sensul implică formele universalitátii, care găsesc un spațiu prielnic de 
afirmare în câmpul esteticului. Alte detalii şi nuanțe referitoare la 
această temă le vom aborda mai jos, în capitolul Jmagine şi sens. 


2. Frumosul naturii şi frumosul artei. Tema la care ne-am 
angajat obligă la unele precizări şi în ceea ce priveşte conceptul 
de estetic. Este aproape unanim acceptat că domeniul de 
manifestare al esteticului îl constituie frumosul. Dacă păşim însă 
mai departe, cum e normal, spre adâncurile conceptului în 


Y SN UER Am 

? Vezi H, Rickert, Der Gengenstand der Erkenntnis. Einführung in die 
Transzendental philosophie, 4 und 5, Aufl, Tübingen, J. C. B. Mohr, 1921; 
E. Husserl, Logische Untersuchungen, Zweiter Baiind, „Untersuchungen zur 
Phănomenologie und Theorie der Erkenntnis", |, Teil, 5. Aufl. Tübingen M 
Niemeyer, 1968, : Tees 

discuție, intrăm pe un terem minat de vechi şi îndelungi 
polemici. Esteticul îmbrăţişează frumosul în general sau numai 
unele din sferele sale de apariţie? Nutrite de ideologii şi 
metafizici diverse, răspunsurile date acestei interogatii nu şi-au 
restrâns, ci dimpotrivă, şi-au lărgit aria de cuprindere, pe măsura 
dezvoltării cercetărilor, atingând multiplicitatea şi diversitatea 
direcțiilor ce caracterizează estetica de azi. Nu vom face hic et 
nunc o inventariere critică ori clasificări ale doctrinelor ce au ca 
obiect frumosul. Nu este nici posibil si nici nu intră în sfera 
preocupărilor din lucrarea de faţă. Vom menționa totuşi două 
direcții de interpretare, pentru a contura opțiunea ce ne animă în 
legătură cu subiectul ales. 

De-a lungul evoluţiei esteticii, gânditori dintre cei mai 
remarcabili ai domeniului au pledat pentru restrângerea 
esteticului la frumosul artistic, lăsând complet deoparte 
frumosul natural. Theodor Adorno reuşeşte să fixeze începutul 
temporal ce marchează această orientare, afirmând că frumosul 
natural „a dispărut din estetică odată cu dominaţia crescândă a 
conceptului de libertate şi de demnitate umană, introdus de Kant 
şi transplantat cu consecvență în estetică abia de Schiller si 
Hegel, concept după care nimic pe lume nu merită respect, în 
afară de ceea ce subiectul autonom îşi datorează lui însuşi”. 

Argumentele folosite susțin că numai frumosul artistic 
alcătuieşte obiectul esteticii, întrucât aceasta izvorăşte din spirit 
$i este modelat în formele artei. După cum spiritul si realizările 
lui întrec natura si fenomenele sale, la fel si frumosul artistic 
este superior celui natural, Fiinţa cugetătoare îşi exteriorizează, 
cu nestăvilită libertate, trăirile şi ideile în frumosul artistic 
întruchipat in opera de artă. Astfel, ea îşi oferă sieşi, dar şi 
altora, o imagine a ceea ce este ea, a propriului eu; ,,... opera de 


3 Teoria estetică, Pitesti, Editura Paralela 45, 2005, p. 91. 

artă e oglinda creatorului”? — spune un ilustru estetician. Spre 
deosebire de frumosul natural, care există în sine, un dat fără 
libertate şi conştiinţă de sine, frumosul artistic este o creaţie, o 
intentionalitate, care înseamnă, în final, „un popas de frumusețe 
într-o lume urâtă şi indiferentă”, Mai nuantat față de alte 
poziții, Hegel, care îşi centrează doctrina pe frumosul artei, 
afirmă că frumosul natural, imperfect si incomplet, este „prima 
frumuseţe”; şi totuşi acesta este un simplu reflex al frumosului 
artistic — singurul veritabil întrucât este generat de spirit. 

Fireşte, este incontestabil că în artă se regăseşte o serie de 
componente valorice proprii, neîntâlnite în vreun alt tip de 
frumos; că talentul artistului, care dă sens operei, este factorul 
generator al calităţii artei, asigurându-i unicitatea. Credem totuşi 
că acestea nu îndreptățesc neglijarea sau deprecierea altor 
modalități de apariţie ale frumosului, refuzându-le esteticului. 

O altă direcţie de evoluţie au format-o acei teoreticieni, 
care au reunit în sfera esteticului, deopotrivă, frumosul natural şi 
cel artistic, pretuind mai mult pe cel din urmă, în care văd 
replica „mai desăvârşită şi mai pură” a celui dintâi. Viziunea lui 
Hegel referitoare la conceptul de frumos, menționată mai sus, a 
rămas neatacabilă şi, în consecință, neatacatá, în noile condiţii. I 
s-a reproşat filosofului că „i-a lipsit, se vede, organul pentru a 
observa că experiența autentică a artei nu este posibilă fără 
aceea a respectivei dimensiuni (a naturii — n.n.), oricât de dificilă 
de sesizat, si al cărei nume, Frumosul natural, a ieşit din vogă”. 
Și totuşi, experienţa estetică aflată sub înrâurirea frumosului 
naturii a pătruns „în profunzimile modernităţii”, cum observă 


* Tudor Vianu, Estetica, Bucureşti, Editura pentru Literatură, 1968, p. 17. 
5 Ibidem, p. 11. 


é Georg Wilhelm Friedrich Hegel, Prelegeri de estetică, vol. 1, 
Bucuresti, Editura Academiei, 1966, pp. 8-9, 123. 
1 Theodor W. Adorno, Op. cit., p. 93. 

Adorno. El spune că: „la Proust, a cărui Recherche este operă de 
artă şi metafizică a artei, experiența unui tufiş de păducel se 
înscrie printre fenomenele originare ale comportamentului 
estetic”. În continuarea ideii, acelaşi autor afirmă că: „Operele 
de artă autentice, care cultivă idea concilierii cu natura, 
constituindu-se perfect într-o a doua natură, au resimțit mereu 
necesitatea, parcă pentru a-și trage răsuflarea, de a ieşi din ele 
însele. Pentru că identitatea n-a fost ultimul lor cuvânt, au căutat 
mereu consolarea la natura dintâi (...) Lungi intervale de timp, 
sentimentul Frumosului natural a ajuns să se intensifice odată cu 
suferința subiectului repliat asupra lui însuşi vizavi de o lume 
organizată şi reglată; el poartă amprenta lui mal du siecle". 
Pentru un estetician ca Utitz, întreaga natură ne apare frumoasă, 
întrucât o insufletim cu sentimentele noastre mai profunde. 
Alături de plásmuirile artistice, ea ne incită emoţiile şi gândurile, 
oferindu-se valorizării. „Natura şi arta stau în fața aprecierii 
noastre ca două date în întregime felurite”, Fiecare ne oferă 
frumosul spre contemplare, dar să nu uităm distinctiile cuvenite. 


3. Transcenderea unilateralitátilor. Dezvoltările teoretice pe 
această temă sunt deosebit de complexe şi controversate. Nu stăruim 
asupra lor; mai important ni se pare, pentru contextul de fata, este să 
vedem care ar fi soluția adecvată la problema în cauză. În celebra 
lucrare, Estetica, Nicolai Hartmann avansează un punct de vedere 
demn de toată atenția. El consideră, pe bună dreptate, că ar trebui să 
pornim mai întâi de la frumosul în genere, fără a (ine seama de unde 
vine şi cum apare. Pe baza acestui principiu, „alături de opera de artă 
trebuie să-şi găsească locul său egal îndreptăţit frumosul naturii si 


* Ibidem, 
? E, Utitz, Grundlegung der Allgemeinen Kunstwissenschaft, 1914, p. 


167. Apud Tudor Vianu, op. cit., p. 380. 

frumosul uman’", Depăşind unilateralizările, un asemenea punct de 
vedere ni se pare pe deplin justificat. Într-adevăr, căutăm frumosul si 
îl contemplăm nu doar în realizările artistice, oricât de valoroase ar fi 
acestea, ci gi în diversitatea şi armonia formelor sub care ni se 
înfăţişează natura, în chipul, viața si conduita ființei umane. Adeseori 
natura, în măreția, în sublimul aparițiilor sale, ne subjugă estetic 
sensibilitatea si gândirea, oferindu-ne frumuseți de o puritate 
nemaiîntâlnite altundeva. Cu toate ,,imperfectiunile” sale si indiferent în 
sine, frumosul naturii există pentru noi şi, receptându-l, îl considerăm ca 
atare printr-o intuiţie plină de sens şi semnificaţii. Forța de atracție 
exercitată asupra noastră de frumosul naturii explică, într-o anumită 
măsură, intensitatea sporită cu care îl căutăm astăzi, bántuifi de urátul şi 
insatisfactiile ce ni le provoacă uneori civilizația în care trăim. 

La rândul său, omul, atât ca natură, cât şi ca univers 
spiritual, are o distinctă componentă estetică. În mod esențial, 
interioritatea individului, susținută de  inveligul exterior, 
alcătuieşte frumosul uman, fără nici o finalitate estetică. Esteticul 
este o exigentá resimțită tot mai mult în manifestările de viață ale 
omului contemporan. Credem că nu suntem în eroare susținând că 
frumosul a devenit o preocupare, un scop, care transcende arta şi 
implică întreaga experiență, devenind un ideal umanist!!. 

Aşadar, pe baza dezvoltărilor de mai sus, ni se pare oportun să 
luăm în considerare frumosul în general, indiferent de locul şi formele 
sale de apariție. Aceasta nu înseamnă că suntem pentru extinderea 
graniţelor sale până la spulberarea oricărei distincții dintre domenii. 
Frumosul naturii, frumosul uman şi frumosul artei se cuvine a fi privit 
în unitatea lui, ținând seama, fără îndoială, de specificitatea fiecăruia, 
ca o condiție pentru receptarea estetică adecvată. 


^ Nicolai Hartmann, Estetica, Bucuresti, Editura Univers, 1974, pp. 23-24. 
Vezi Guido Morpurgo-Tagliabue, Estetica contemporană, vol. 2, 
București, Editura Meridiane, 1976, p. 399; Grigore Smeu, Esteticul cotidian 
în lumea de azi, Bucureşti, Editura Academiei Române, 1992. 

A. Specificitatea valorii estetice. În viața noastră, valoarea 
estetică, purtătoare de sens, intervine printr-o seamă de însuşiri care 
o diferenţiază evident de celelalte valori. Ea este imanentă obiectului 
în care se întrupează şi are, astfel, unicitate absolută. Opera de artă 
nu poate fi modificată, schimbată, fără a-i atinge iremediabil esența 
sau ființa valorii. De aceea, opera nu este înlocuibilă şi nici imitabilă. 
Ea nu poate fi propusă nici ca model, pentru că „arta nu învaţă pe 
nimeni nimic şi nu alcătuieşte niciodată o pildă care poate fi 
urmata”!?, Dincolo de aceasta, însă, mai este încă ceva: unicitatea 
valorii estetice rezidă, între altele, şi în faptul că orice obiect cuprins 
în sfera sa înfăţişează o realitate pe care nu am mai întâlnit-o. 
Această realitate poartă în sine o intentionalitate, un sens pe care i l-a 
dăruit artistul într-o deplină originalitate creatoare. 

In atare ordine de idei, poate că nimic nu este mai specific 
valorii estetice decât faptul că ea ni se propune cu spontaneitate. 
Sensibilitatea noastră estetică, punándu-ne în contact cu opera de 
artă sau cu un aspect al frumuseții naturii, face ca valorea lor să ni se 
dezvăluie de îndată, fără vreo intervenție iscoditoare a intelectului. 
Pentru că valoarea estetică, aşa cum susține Nicolai Hartmann, nu 
consistă în ceva existând in sine, ci numai in „apariție”. Ea ni se 
dăruieşte cu generozitate şi ne luminează sufletul dintr-o dată, 
înălțându-l într-un alt orizont existential. Mergând mai departe, se 
poate. spune că sufletul care descoperă valoarea estetică şi i se 
deschide, primind-o cu bucurie şi recunoştinţă, depune cea mai 
convingătoare mărturie pentru taina frumuseţii obiectivate în artă. 


5. Esteticul se dăruieşte necontenit, fără a pretinde ceva 
în schimb. Desprinsă din fluxul experienţei şi evenimentelor 
practice, valoarea estetică este dezinteresată; ea nu serveşte nici 
unui alt scop ce-i este străin. Esenţa ei consistă în aceea că isi 
ajunge siegi; este ireductibilă la altceva, având un Caracter 
absolut. De aici, inutilitatea ei. Fiindcă ceea ce este mai înalt în 


12 Tudor Vianu, op. cit., p. 54. 

plan spiritual depăşeşte utilitarismul, care tine doar de substanța 
empiricului. Nefolositoare sub aspect pragmatic, valoarea 
estetică procură plăcere şi conferă strălucire vieții, ceea ce este 
cu totul deosebit. Fireşte, aceasta nu vrea să însemne că esența 
artei se reduce la senzaţia de plăcere, cum s-a afirmat excesiv 
uneori. Frumosul, adică valoarea estetică fundamentală, nu se 
limitează să fie doar obiect al plăcerii şi, de aceea, nu produce 
numai plăcere. El induce în spiritul nostru un adevăr mai 
profund izvorât din viata, care nu este totuna cu adevărul științei 
sau al cunoaşterii. Este adevărul specific artei, iar arta înseamnă 
„punerea — în — operă — a — adevărului”, cum sustine Heidegger. 
După definiția formulată de acelaşi gânditor, adevărul constă în 
„starea de neascundere a fiintárii ca fiintare. Adevărul este 
adevărul ființei”!?. Frumuseţea nu este lipită, atașată acestui adevăr. 
În artă ea se însoţeşte cu adevărul într-o adâncă intimitate şi vin 
spre noi dimpreună. Frumuseţea apare în operă odată cu adevărul 
ființării ființei şi ne luminează sufletul năpădit de aluviunile vieții. 
Faptul că în prezența operei trăim experiența unui adevăr la care nu 
putem ajunge pe altă cale, pune în relief semnificaţia filosofică a 
artei, care înfruntă orice încercare de a o limita. Tocmai prin 
aceasta valoarea estetică are puterea de a da un sens întregii vieți. 
Şi tot ceea ce este dătător de sens transcende utilitarul. „Frumosul 
nu este util nici vieţii organismului, nici vieții spiritului, dar cea din 
urmă îşi găseşte, fără îndoială, într-însul o culme care luminează cu 
razele sale toată întinderea ei", 

Aşadar, frumosul poate iradia în orizontul spiritului efecte 
dintre cele mai profunde, dincolo de folositor, întrucât vizează 
sensul. Dar această ,,inutilitate” a valorii estetice concordà cu 
desprinderea plăsmuirii artistice din complexul fenomenelor 
care, împreună, alcătuiesc sfera experienţei practice, şi ridicarea 


3 Martin Heidegger, Originea operei de artă, trad, rom., Bucureşti, 
Editura Humanitas, 1995, p. 108. 
" Nicolai Hartmann, op. cit., p. 384, 

ei deasupra vieţii ce o înconjoară, subliniindu-i plenitudinea şi 
puterea de sugestie. Atribuirea de sens prin valoarea estetică 
reface legătura mai adâncă cu viata, atât în actul creației, cât şi 
în acela al contemplării şi înțelegerii frumosului. Cele mai înalte 
şi mai detaşate de real efecte ale frumosului îşi au sursa în cea 
mai puternică $i mai dinamică viaţă a spiritului. 

În existența cotidiană a omului, învăluită în aburii 
obisnuitului tern, al imperfectiunii şi compromisului, valorile 
estetice, când apar, iradiază miraculos până în adâncurile 
sufletului, de unde risipesc întunericul tristetii şi al suferințelor. 
Ele nu suprimă nimic din ce poate fi suprimat, dar produc o 
reaşezare interioară, dăruind ceva imponderabil, ceva care nu 
poate fi compensat. Se pare că în acelaşi sens gândea şi Liviu 
Rusu, afirmând: ,..frumosul pune în vibraţie adâncimile 
esenţiale ale eului, unde contrastele eului empiric sunt 
mulcomite şi nu se mai resimte decât unitatea sensurilor 
adânci”!5. Înzestrate cu asemenea puteri, valorile estetice fac 
posibilă restaurarea unității noastre lăuntrice şi cunoaşterea sau 
intuiţia unui conținut semnificativ. Energia cu care frumosul, 
sublimul, gratiosul etc. se exercită în profunzimile sufletului 
confirmă si legitimează viața, având dimensiunea unei intuitii 
cosmice. Tocmai prin aceste semnificaţii, orice trăire a 
frumuseţii este dătătoare de sens pentru ființa umană. Căci nu 
există frumuseţe în sine, ci numai frumuseţe „pentru cineva”. 

Spre deosebire de alte tipuri de valori, care sunt 
constrângătoare instituind obligații, aşa cum sunt, de pildă, cele 
morale, valorile estetice se comportă, si din acest punct de vedere, 
cu totul aparte. Ele au însuşirea unică de a se dărui necontenit, fără 
a pretinde ceva în schimb. Contemplatorul este îndemnat numai să- 
şi deschidă larg sufletul, cu calm si reculegere, spre a le primi si 
înțelege, iar intelegdndu-le să se deprindă a trái bucuria curată. 


'5 Liviu Rusu, Logica frumosului, Bucureşti, Editura pentru Literatură 
Universală, 1968, p. 59. 

Sensul esteticului ni se dezvăluie astfel în toată 
plenitudinea. El atrage către sine, cu puteri sporite, spiritele 
însetate de frumos. Dincolo de orice aparente, esteticul 
alcătuieşte o exigentá resimțită astăzi poate mai mult ca 
niciodată. În accepțiunea de organicitate, plenitudine, acord al 
omului cu lucrurile, esteticul reprezintă o preocupare ce 
depăşeşte arta; el a căpătat consistenţa unui ideal umanist. 

III. VALOAREA 
ÍN ORIZONTUL METAFIZICII 


1. Lucian Blaga, despre metafizicá si lumea valorilor. 
Avánd toate atributele unui sistem inchegat, creatia filosoficá a 
lui Blaga, tintind să demonstreze singularitatea omului in 
Univers, nu putea să lase deoparte tocmai ceea ce reprezintă o 
paradigmă a umanului, am numit prin aceasta valoarea. În plus, 
filosoful îşi elabora scrierile într-o vreme în care axiologia se 
afirma ca un domeniu dintre cele mai dinamice ale cercetării 
filosofice, iar la noi, în tara, Petre Andrei şi Tudor Vianu dăduse 
la iveală primele cărți de referință consacrate filosofiei valorii. 
Aşadar, un teritoriu încă nou, pe care Blaga l-a integrat în 
orizontul metafizicii sale. De altfel, filosoful însuşi mărturiseşte 
că: „O concepție metafizică despre misterul cosmic, despre 
existență, despre lume şi viață, îşi merită cu adevărat numele, 
numai când poate să legitimeze într-un fel şi lumea valorilor”!. 

Indiscutabil, gândirea axiologică a lui Blaga se circumscrie 
perfect sistemului său filosofic, ridicat ca o monumentală 
construcție, în stilul templelor egiptene, spre a-şi afirma credința 


! Lucian Blaga, Metafizica valorilor, în „Opere filosofice”, 10, 
București, Editura Minerva, 1987, p. 625, 

în destinul si poziţia unică a omului in lume. Poziţia privilegiată 
a omului în Univers este, în viziunea lui Blaga, rezultatul unei 
„inexplicabile mutații a structurilor biologice şi a unei mutații 
ontologice”, prin care omul, spre deosebire de regnul animal, a 
depăşit existența întru facticitatea imediatului si pentru 
securitate, fiintánd într-un alt orizont — cel al misterului si pentru 
revelare. Trăind într-un atare orizont, omul este creatorul tuturor 
valorilor, prin care îşi manifestă destinul său specific. Aşadar, în 
opoziție cu alte direcţii de gândire, care căutau izvorul valorilor 
dincolo sau dincoace de om, Blaga sustine limpede, şi adevărul 
este de partea lui, că ființa umană este centrul de geneză al 
valorilor şi astfel, el are posibilitatea nu doar de a „produce”, ci 
şi de a „crea” o civilizaţie, variabilă sub raport stilistic şi istoric?. 


2. Geneza şi natura valorii. Orice filosofie a valorii are a 
se confrunta cu o interogatie fundamentală, şi anume: care este 
natura valorii? În funcţie de răspunsul dat depinde întreaga 
construcție viitoare. Există o tradiţie instituită de gândirea lui 
Platon, a cărui intuiție genială luminează ideile ca valori, 
imaginate drept esențe ale realității şi care pot fi surprinse doar 
în chip spiritual, ele alcătuind un domeniu specific, în afara 
lucrurilor. În prelungirea acestei orientări, s-a formulat o teorie 
metafizică, la originea căreia se află germanul Hermann Lotze, 
care, despártind valoarea de realitate, vorbeşte de un „imperiu al 
valorilor” (Reich der Werte). Teoria lui stă la temelia 
»absolutismului" și obiectivismului axiologic modern. 

O altă orientare, opusă 'celeia de care am vorbit, o alcătuiesc 
teoreticienii subiectivismului axiologic (între care Meinong, 
Ehrenfels), care, adâncind aspectele psihologice, consideră că 
A RI NR BE 


* of, Idem, Singularitatea omului, in vol „Trilogia culturii”, Bucureşti, 
Editura pentru Literatură Universală, 1949, pp. 289-296. 

valorile sunt expresii pure ale stărilor subiective ale omului, 
separându-le si ei de realitate’. 

Acestea sunt două tendințe principale care s-au impus în 
filosofia valorii; Blaga observă distanța enormă ce le separă, 
numeroasele interpretări şi nuanțe ce s-au interpus între ele, dar 
fără a găsi soluția optimă. Căci teoriile cristalizate aici nu 
depăşesc aparențele, susține Blaga, pentru ca ele radicalizează 
doar unele aspecte, fără justificarea necesară“. De aceea, el îşi 
propune să înlăture conflicul dintre poziţiile teoretice amintite, 
formulând un punct de vedere, care este tot de esență metafizică, 
dar de o indiscutabilă originalitate, ceea ce îl aşează între autorii 
de prestigiu din domeniul filosofiei valorii. 

Care este punctul de vedere formulat de Blaga? Trebuie 
remarcat că, în primul rând, concepția generală metafizică a filosofului 
cuprinde o serie de elemente referitoare la finalititile ontologice- 
metafizice, care se intersectează în nodul cosmic numit „om”, având o 
putere explicativă în raport cu valorile. Dar nu cu toate; numai cu 
valorile spirituale, de care se ocupă cu predilecție Blaga. Astfel, 
gânditorul croieşte făgaşul dezvoltărilor teoretice, pomind de la 
constatarea potrivit căreia „conştiinţa noastră se afirmă într-un climat 
de valori”. Această asertiune trimite la o temă fundamentală pentru 
axiologie, şi anume, natura valorilor. Mişcându-se într-un atare orizont 
axiologic, conştiinţa însăşi face distincţia între ,,valori-terminus” sau 
valori-scopuri, cum le numeşte Vianu, şi „valori-mijloace”. Valorile 
din a doua grupă facilitează atingerea, realizarea celor din prima 
grupă, cărora Blaga le conferă semnificaţia de valori supreme. 
Gânditorul stăruie numai asupra acestor valori supreme, întrucât prin 
ele sistemul său filosofic capătă o justificare solidă. 


3 Vezi Marin Aiftincă, Valoare şi valorizare, Bucureşti, Editura 
Academiei Române, 1994, pp, 9-24. 

* Lucian Blaga, Metafizica valorilor, p. 625. 

5 Ibidem, p. 626. 

Ín opinia lui Blaga, valorile-terminus nu se afirmă 
niciodată simplu, ca atare. In cursul afirmării, ele dobândesc „un 
miraj în plus”, conştiinţa le atribuie „o aură specială”, ca 
existente „obiective”, „autonome” sau ca existenfe „absolute”. 
În procesul devenirii lor, valorile-terminus primesc un „spor de 
accent”, datorită căruia ele apar fie ca valori obiective, fie ca 
valori de-sine-stătătoare sau autonome, fie chiar ca valori 
absolute. Care este rostul unui atare accent? Blaga este de părere 
că de acest accent depinde „puterea de antrenare a conştiinţei” 
exercitată de valoarea-terminus şi, în același timp, „deplina 
intensitate a satisfactiei, ce o stârneşte realizarea valorii- 
terminus într-un «bun» sau în «bunuri»”. Prin urmare, valorile- 
terminus se afirmă în cadrul conștiinței ca o „lume obiectivă”, 
care „trebuie realizată pentru ea însăşi”. Formulând această teză, 
Blaga, deşi plasează geneza valorilor in  interioritatea 
individului, le fereşte de relativismul . distructiv, postulând 
obiectivitatea lor, dar un fel de obiectivitate diferită de cea de tip 
platonic. Mai exact ar fi să spunem că Blaga sustine eternitatea 
şi universalitatea valorilor supreme, care nu se istovesc în 
realizările valorice, în bunuri, fie ele şi artistice. 


3. Proiectia valorilor ontologice. Cum se explică faptul că 
valorile-terminus se afirmă în conştiinţă ca obiective, autonome 
sau absolute? Într-un admirabil efort teoretic lámuritor, Blaga 
introduce, în spiritul concepției sale, elemente ce transcend 
conştiinţa, ducând la configurarea unor valori ontologice, nu la o 
ontologie a valorii. El spune că obiectivitatea, autonomizarea, 
absolutizarea valorilor sunt „rezultatele unei «iluzionări», căreia 
conştiinţa fi este supusă „în chip tiranic”, Acest proces face 
parte dintr-un „finalism” ce depăşeşte şi domină conştiinţa. Căci 
un atare finalism nu se reflectă în conştiinţă, ci este mult mai 
larg decât aceasta. Si totuşi, el poate fi surprins pe cale teoretică. 


5 Ibidem, p. 627. 

Procesul de „iluzionare finalistă” ce se petrece în constiintá 
se diversifică în diferite tipuri sau forme, după cum urmează: 

A. Ar exista o categorie de iluzionări finaliste, în structura 
cărora intră inconştientul uman, dar într-un sens restrâns, 
biologic-psihologic. Bunul şi valoarea care îl îmbracă nu este 
expresia unei stări de satisfacție pe deplin conștiente, cum crede 
psihologismul”. Această satisfacție -are întotdeauna $i un substrat 
inconştient, observă corect Blaga, trimițând astfel la ideea 
deosebit de importantă că în structura valorii există un nucleu 
irațional învelit într-o structură rațională. 

B. A doua categorie de iluzionări finaliste priveşte valorile 
propriu-zise. Pe lângă inconştientul în sens biologic-psihologic, 
în structura valorilor mai intervine şi un alt factor, care este 
„modul ontologic” specific uman, împreună cu categoriile 
abisale ale inconştientului. Blaga numeşte acest tip „iluzionări 
ontologice". Ce înseamnă aceasta? Fiinţă unică în univers, omul 
există în orizontul misterului şi pentru revelare. Concomitent cu 


7 Raportul dintre bun şi valoare este susceptibil de ambiguitáti la Blaga. 
Uneori, el vede în bun întruchiparea unei valori (Cf. Metafizica valorilor, în op. 
cit., p. 628); alteori, între bun şi valoare pune conjunctia cu valoare corelativă sau, 
indicând o relaţie reciprocă între cei doi termeni (Cf. Ibidem, pp. 628-629). 

Problema raportului dintre bun şi valoare s-a discutat mult în prima 
jumătate a secolului XX. Iată soluţiile propuse de doi dintre prestigiosi 
contemporani ai lui Blaga. Pentru Nicolai Hartmann, un bun nu este un lucru 
în sine, ci numai pentru cineva, acela fiind nu doar un om, ci orice ființă vie 
căreia îi este de folos. Orice îndeplineşte rolul de scop pentru o ființă vie are 
valoare de bun. Deci, bunul are o valoare utilitară sau de mijloc pentru 
realizarea altor valori (Cf. Nicolai Hartmann, Estetica, în româneşte de 
Constantin Floru, cu un studiu introductiv de Alexandru Boboc, Bucureşti, 
Editura Univers, 1974. pp. 365-368). Valorile încorporate în bunuri sunt 
valori ale subiectivitatii, nu valori ale obiectelor ca atare. Valorile de bunuri 
fundează valorile morale. 

Oarecum apropiată de aceasta este soluţia lui Tudor Vianu. Pentru el, 
bunurile sunt „lucruri valorificate, lucruri în care dorinţa cuprinde valori”. 
Valorile se găsesc în bunuri, iar conştiinţa le cuprinde in ele (Introducere in 
teoria valorilor, în „Opere”, 8, Bucureşti, Editura Minerva, 1979, pp. 64-65). 

un atare mod ontologic, inconştientul uman intra într-un amplu 
angrenaj finalist, fiind „cel mai preţios colaborator” al destinului 
uman. Având un destin marcat de creativitate, omul realizează o 
operă culturală, îndeosebi artistică, ce îi provoacă o stare de 
satisfacție prefigurată, inconştientă. Pe temeiul acestei stări 
prefigurate se produce transfigurarea mirifică a operei în «bun» 
sau în «valoare», care poate fi obiectivă, autonomă sau 
absolută. Este o iluzionare, care ne face să credem că avem de-a 
face cu „un bun în sine şi pentru sine”, ce determină o stare 
conştientă de satisfacţie deplină”. Aceasta ar fi o soluție, pe care 
Blaga o propune pentru problema raportului dintre «valoare» şi 
«satisfacție», şi care se rezumă la alternativa: dacă valoarea 
întruchipată în bun produce o satisfacție fiindcă este o valoare 
pentru sine sau dacă valoarea este valoare numai pentru că 
produce o satisfacție. Mai exact, Blaga sustine aici că pe temeiul 
unei stări de satisfacție prefigurată, inconştientă, un fapt, o operă 
sunt declarate «bunuri» sau «valori» obiective; ele existând ca 
atare „indiferent dacă este sau nu vreun subiect”!?, care să le 
conştientizeze. Este un proces ce are un sens finalist. Adică, 
printr-o iluzionare finalistă, un ,fapt" este declarat „bun 
obiectiv”, tocmai pentru ca satisfacția conştientă, pe care el este 
chemat să o producă, să fie deplină. Astfel, iluzionarea finalistă 
„care are loc în procesul de obiectivare al bunurilor şi al 
valorilor”, tinde să asigure acestora „un maximum de eficiență”. 


4. Valori stilistice. În domeniul artelor, de pildă, asemenea 
valori ontologice sunt cele de componență polară, precum şi 
celelalte valori, care prin „încapsulare” se integrează într-un act 
revelator, cum este actul creaţiei. Să explicăm putin accepțiunea 
dată de Blaga acestei chestiuni. El susţine ideea, larg acceptată, că 


* Ibidem, p. 628. 
? Ibidem. 
V Ibidem, 

opera de artă transgresează sfera esteticului, întrucât poate 
cuprinde şi integra în universul ei şi alte tipuri de valori, cum sunt 
cele intelectuale, religioase, etice etc. Deci, opera este o structură 
neomogenă; în cuprinsul ei, valorile estetice pot coexista cu cele 
extraestetice. Până aici, Blaga urmează acelaşi drum cu 
esteticienii ce văd în opera de artă o alcătuire eteronomă, în care 
sunt ipostaziate stările şi actele sufleteşti ale creatorului. Mai 
departe, însă, filosoful se detaşează de aceştia. Lăsând la o parte, 
ca o problemă separată, valorile extraestetice, el centrează analiza 
pe valorile estetice. Problema deosebită, remarcată de la început, 
este aceea că înseşi structurile estetice obiective ale artei, de care 
atárná satisfacția creatorului şi a receptorului, sunt foarte felurite 
şi, prin urmare, neomogene. Ca obiect estetic, opera este deosebit 
de complexă; ea constituie expresia unei ample organizări de 
valori eterogene, ierarhic legate şi închegate într-un „tot 
solidar”, Această coeziune indestructibilă a feluritelor valori 
estetice în cuprinsul operei este justificată de Blaga prin aceea că 
opera de artă aderă la orizontul misterului si revelării. Dacă avem 
în vedere teza, că'omul si implicit artistul, afirmându-se într-un 
mod specific, există în orizontul misterului, iar consecința 
imediată a unei atari existente este názuinfa sa de a-și «revela» 
misterul, atunci opera de artă nu este altceva decât obiectivarea, 
finalitatea actului relevator, care este întotdeauna metaforic şi 
care, în desfășurarea sa, este identic cu creaţia culturală de toate 
tipurile, cea artistică fiind numai una dintre acestea, pe lângă 
creația metafizică, „constructiv-ştiinţifică”, mitică. Astfel, cultura, 
ca expresie a unui ansamblu de valori spirituale, este concepută 
de Blaga ca fiind drept o revelare metaforică în tipare stilistice a 
misterului!?, 

uM 


!! Idem, Valori polare, in op. cit., p. 581. 
12 Idem, Metafizica valorilor, p. 629. 

Ín fine, cel de-al treilea tip de iluzionári finaliste este 
socotit de Blaga ca fiind cel mai interesant, dar si cel mai 
paradoxal. Este vorba despre „conversiunea transcendentă”, care 
permite ca limitele subiectului, de a revela misterul prin creaţie, 
să fie transformate în valori pozitive. O scurtă detaliere se 
impune şi aici, pentru clarificarea noțiunii în discuţie. 
Fenomenul la care se raportează Blaga îl reprezintă valorile 
stilistice. Filosoful spune că această cunoaştere, de care este 
capabil omul, ar fi supusă unei „cenzuri transcendente”, prin 
care i se interzice convertirea pozitiv-adecvată a misterului 
cosmic. Rostul acestei interdicții constă, între altele, si în acela 
„de a asigura omului un destin creator”. Capacitatea sa 
creatoare, însă, este supusă şi ea unei frâne transcendente, 
exercitată de categoriile. abisale. Datorită acestor frâne 
transcendente, care domină puterea creatoare a omului, „orice 
revelare a misterului ia doar un aspect metaforic şi stilistic”15. 
Blaga explică fenomenul prin aceea că, în cele din urmă, ar intra 
în joc „nişte întocmiri profunde, nişte rânduieli şi finalisme 
metafizice"'^. fn plan axiologic, acestor rânduieli le-ar 
corespunde nişte „întocmiri la fel de profunde”, cărora filosoful 
le dă denumirea de ,,conversiune transcendentă”. Această 
transformare, conversiune trebuie înțeleasă „ca o măsură” ce 
intervine, încât „rânduiala metafizică în care suntem angajaţi ca 
ființe creatoare să se realizeze cu maximum de eficiență”. 
Adică, conversiunea transcendentă a limitelor categoriale în 
valori pozitive constituie o întocmire profundă, de care am 
amintit, şi care face ca o anume „rânduială cosmică în care 
acționează omul să se producă cu maximum de randament”. 

Într-o atare perspectivă, valorile de origine abisală sunt, pe 
plan metafizic, „rezultatul unei tendințe a Marelui Anonim"'6. 


P Ibidem, 
1 Ibidem. 
15 Ibidem, p. 430. 
16 Ibidem, p, 630. 

Sub raport uman, însă, ele „trebuie privite ca valori pozitive”, 
întrucât prin realizarea lor ne împlinim destinul ca oameni; prin 
ele depăşim imediatul, cotidianul, şi revelăm misterul în sens 
metaforic. Cu aceste dezvoltări, Blaga arată și el că valorile 
reprezintă o paradigmă a umanului. 

Dar nu numai că prin aceste valori abisale, noi ne împlinim 
destinul, ci ele asigură şi păstrarea echilibrului existențial, în sensul 
că tempereazá propensiunea omului de a-şi depăşi condiţia sub 
raportul cunoaşterii: „categoriile şi valorile stilistice — spune Blaga 
— sunt momente prin care suntem împiedicaţi să ne substituim 
Marelui Anonim”. Astfel, omului i se rezervă un rol creator, dar la 
periferia Marelui Anonim. Faţă de abordările metafizice a valorilor, 
care vedeau în ele imaginea unei transcendente absolute, ca 
expresie a voinței divine sau ca idei platonice, Blaga proiectează o 
altă viziune, originală. Valorile stilistice, abisale, deşi izvorăsc din 
tendința de a limita posibilitățile noastre de revelare, ele sunt, 
totuşi, pozitive; „nu fiindcă ar fi un reflex oglinditor al unei 
transcendente, al voinţei divine sau al ideilor platonice” "Cl 
fiindcă „prin ele se salvează centralismul existenţei”!8, Ele sunt un 
fel de compromis subtil şi rodnic, între tendința noastră cea mai 
secretă, de revelare a misterelor, şi tendința Marelui Anonim de a- 
şi apăra poziţia centrală în univers. 


5. O alcătuire estetică neomogenă. Problema complexă a 
funcționalități valorilor, Blaga o abordează numai cu referire la 
domeniul artei. Ceea ce surprinde este faptul că în dezvoltările 
teoretice, autorul nu se opreşte asupra frumosului, ca valoare 
estetică fundamentală, ori asupra sublimului, gratiosului, 
tragicului, comicului, ca în alte tratări doctrinare. El dă expresie 
unei viziuni conceptuale, care se abate de la modalităţile 
cunoscute de a privi problematica în cauză, 


————— 


"7 Ibidem, p. 631. 
'8 Ibidem, 

Opera de artá reprezintá, asa cum am arătat, o alcătuire 
estetică neomogenă. Este un adevăr de care tine seama Blaga si 
distinge în structura operei diferite valori estetice eterogene, ce 
coexistă într-o profundă solidaritate, îndeplinind fiecare anumite 
funcțiuni specifice, prin care asigură finalitatea artei. La nivelul 
general al artei, filosoful identifică cinci grupuri de valori sau, 
cum le mai spune, structuri estetice, complet străine de ordinea 
naturii!?. Nominalizate într-o ordine cu sens ierarhic, aceste 
grupuri sunt: valorile polare, vicariante, terțiare, flotante şi 
accesorii. Fiecare grupă valorică se deosebeşte de celelalte, printr-o 
seamă de însuşiri ce îi asigură un anume loc în ansamblul operei. 

Pentru Blaga, valorile din prima grupă se realizează în 
operă neintentionat; ele îşi datorează existența celor două 
elemente polare ce intră în componența fiecăreia şi între care se 
instituie o permanentă tensiune. În afara acestei polaritati, opera 
îşi pierde calitatea estetică. Cele două elemente constitutive se 

găsesc mereu într-un dozaj variabil în structura valorii, dozaj 
care, în opinia lui Blaga, este atât de important, încât 
influențează direct valoarea propriu-zisă a operei. De aceea, 
valorile de acest tip au o sferă latitudinară. „Căci «valoarea» — 
spune Blaga — creşte invoaltă numai pe temeiul unei tensiuni 
polare. Valoarea e totdeauna numai dozajul polar, dar niciodată 
structura unică sau elementul pur”, 

Valorile polare sunt numite de autor într-un fel propriu, 
ceea ce parcă justifică mai mult proprietatea lor de structuri 
estetice, cum le zice uneori. Blaga identifică cinci valori polare, 
pe care le formulează astfel: „1. Opera de artă reprezintă un 
dozaj de mister şi de revelare sensibilă; 2. Opera de artă reprezintă 
o unitate si în acelaşi timp o multiplicitate; 3. Opera de artă are 
aspecte semnificative şi aspecte iraționale; 4. Opera de artă se 
prezintă ca o creație spontană si ca o lucrare finită; 5. Opera de artă 


19 Idem, Valori polare, pp. 580-584, 
? Ibidem, p. 584. 

are aspecte comune si aspecte originale”. Aceste structuri polare 
se impletesc in forme diverse si proportii variabile în interioritatea 
operei, conferindu-i particularităţi individualizante în raport cu 
autorul, cu timpul şi locul în care a fost zămislită. 

Dacă valorile polare sunt atât de importante încât ele 
garantează, după cum am arătat, esteticitatea şi finalitatea artei, 
Blaga acordă o semnificație aproape la fel de mare valorilor din 
grupa a doua, celor vicariante. Numindu-le valori stilistice, 
filosoful le aşează pe temeiul „categoriilor abisale”, învăluind 
natura lor într-o anumită penumbrá. În viziunea lui, categoriile 
abisale sunt ,transpozitii conceptuale ale unor factori care 
lucrează în inconştient”. Ca rezultat al intenției omului de 
revelare a misterelor, creaţiile culturale şi îndeosebi opera de 
artă poartă pecetea categoriilor abisale. Urcând din adâncurile 
inconştientului, ele îndeplinesc un dublu rol: pe de o parte, 
„determină şi modelează” creaţiile artistice; pe de altă parte, ele 
răzbat în conştiinţă, unde se afirmă ca valori, cerând realizarea 
lor în operă si, totodată, influențând gustul estetic, evaluarea 
împlinirilor artistice. Prin urmare, categoriile abisale sunt 
investite de filosof atât cu o funcţie modelatoare, cât şi cu una 
călăuzitoare, selectivă în istoria culturii şi artei. 

Asociate într-un „complex integral" şi „sieşi suficient”, 
categoriile abisale formează o «matrice stilistică»2. Ele stau la 
baza stilului cultural şi sunt variabile nu numai în cadrul 
aceleiaşi matrice stilistice; dar şi în cazul individului, poporului, 
al regiunii şi epocii istorice, imprimându-le virtuţi particularizante. 
Fenomenul variabilitatii matricei şi categoriilor stilistice datorează 
totul inconştientului si nimic voinței noastre. El se produce 
grație „unor procese încă negtiute"?^, Astfel, combătând ipoteza 


" Ibidem, p. 581. 

? Idem, Valori vicariante, în op. cit., p. 585. 
2 Ibidem. 

2 Ibidem, p. 586. 

susținută de un Alois Riegl, de pildă, că „voința artistică” ar fi 
ultimul substrat al genezei operei de artă, Blaga avansează ideea 
contribuţiei foarte pozitive a inconştientului, „ca centrul dinamic 
şi categorial şi cosmogenetic”?5. Potrivit acestei opinii, stilul 
este compatibil cu natura creaţiei artistice. 

Ce raport există între categoriile abisale şi valorile stilistice? 
Blaga susţine că între ele intervine un joc de simetrii şi asimetrii, 
încercând astfel să surmonteze dificultățile de explicare a trecerii 
valorilor de la zona inconştientului în aceea a conştientului. El 
spune că, în fapt, categoriile abisale, având energia necesară, îşi 
cuceresc, treptat, locul în conştiinţă, mai întâi ca prevalori, apoi ca 
valori, ,substituindu-se valorilor, care dominau conştiinţa mai 
inainte’”®, Fiind înlocuibile unele cu altele de acelaşi gen, valorile 
stilistice conştiente sunt numite vicariante. Dar, dacă valorile 
stilistice sunt vicariante, ar putea ele să lipsească din creaţia 
artistică? Blaga ne previne imediat că fără acest tip de valori nu se 
poate plăsmui nici o operă de artă şi nu se constituie nici un gust, 
care trebuie să îndrume acțiunile noastre evaluatoare. 

Există posibilitatea de a semnala în conştiinţa noastră, pe 
lângă valorile instituite ca expresie a categoriilor abisale proprii, 
şi prezența anumitor valori care sunt expresii ale categoriilor 
abisale ce aparţin altor persoane, valori induse din opere de artă. 
Fenomenul este real şi el poate da naştere la anumite asimetrii 
între orientarea creatoare a unui autor, care este de natură 
abisală, şi gustul său conştient şi educat. Blaga nu găseşte o 
polaritate între valorile amintite, reductibile la categoriile abisale 
proprii sau ale altora; semnificaţia lor este simplă: „ele sunt 
petale într-un involt potir”?7, Şi aceste valori sunt vicariante, 

pentru că nu sunt fixe; ele pot fi înlocuite unele prin altele de 
a 

25 Ibidem, p. 591. 


4 Idem, Categoriile abisale ca factor canalizator, în op. cit., p. 592. 
Idem, Valori vicariante, p. 587 

acelaşi gen. Substituirea lor se produce datorită unui proces 
automat, involuntar. În legătură cu această problemă, Blaga 
dezvoltă chestiunea gustului în evaluarea creației de artă, idee 
asupra căreia nu mai stăruim aici. 

Un alt gen de valori îl dau valorile terțiare. Acestea aparțin 
exclusiv „sensibilității” şi, spre deosebire de celelalte la care 
ne-am referit, adică valorile polare şi cele vicariante, complet 
despărțite de ordinea naturii, valorile terțiare au un punct de 
susținere în acest orizont şi, ca atare, deţin însuşiri specifice. Dar 
Ele nu pot trece nestingherit din ordinea artistică în cea naturală 
sau invers, pentru că fiecare îndeplineşte funcțiuni diferite. Dacă 


funcțional asimilate de valorile polare şi stilistice, aflându-se în 
subordinea şi serviciul acestora. Pentru o claritate mai deplină a 
tezei sale, filosoful precizează că aceeași structură estetică a 
sensibilităţii poate fi o valoare în ordinea naturii şi o 


2% Idem, Valori terțiare, în op. cit., p. 597. 

şi particularitatile lor concrete, cât şi în funcție de modul în care se 
integrează în operă şi într-un complex stilistic”. 

Dezvoltările teoretice în legătură cu valorile terțiare se 
constituie la Blaga într-o atitudine de amendare a punctului de 
vedere susținut de idealismul filosofic, care priveşte esteticul 
drept «apariţie sensibilă a ideii», atât în ordinea naturii, cât şi în 
cea artistică. Blaga izbutește astfel să diferentieze valorile 
estetice, ale sensibilităţii, să le delimiteze funcțional de valorile 
eterogene care se organizează în artă. 

Diversificarea artelor şi a genurilor artistice îi oferă 
filosofului posibilitatea de a descifra o altă grupă de valori, numite 
valori flotante. El foloseşte acest concept pentru a explica 
cunoscutul fenomen al interferenţei artelor, abordat în diferite tipuri 
de discurs. Realitatea artistică ne arată că este extrem de greu să 
găseşti o operă atât de pură sub raportul formei, încât să poată fi 
atribuită cu mare precizie unei specii şi unui gen de artă. Atunci 
când o găseşti, totuşi, valoarea ce i se > poate atribui este, în opinia 
lui Blaga, foarte relativă şi condiționată”. 

Istoria dovedeşte că artele şi genurile „au când tendința de 
a se diferenția, când tendința de a se juxtapune, când tendința de 
a se amesteca”?!. Conform doctrinei sale, filosoful susține că 
ceea ce deosebeşte artele şi genurile între ele este „în primul 
rând în funcție de semnalmentele misterelor, ce se cer revelate, 

şi în al doilea rând în funcţie de mijloacele sensibile, care ne 
stau la dispoziţie în vederea acestui înalt scop”??. 


6. Ideea de accesoriu in artă. Referitor la valorile 
accesorii, Blaga include în această categorie acele elemente care 
au rolul de a pune în relief valorile esențiale, adică cele din 
grupele la care ne-am referit până acum. El împarte valorile 
e PN MT i Pet E d 

? Cf. Ibidem, 


% Cf. Idem, Arte si genuri. Omul universal, în op. cit., p. 604. 
3! Ibidem. 
* Ibidem, p, 606, 

accesorii în două grupuri; primul cuprinde elementele care 
izolează o operă de artă (cadrul unui tablou, soclul unei statui, 
forma tipografică a unei poezii etc.); al doilea include elementele 
care fac parte din ansamblul în care este plasată o creație artistică 
(natura însăși; operele ce încadrează o altă operă etc)". 

În mod firesc, Blaga nu acordă acestor valori o altă 
semnificație decât aceea de a pune în evidență mai bine opera de 
artă ce se oferă receptării, prin detaşare de restul existenței sau 
prin izolare de lumea fenomenelor ce alcătuiesc laolaltă câmpul 
experiențelor practice, cum spunea Vianu. Obiectele ce 
constituie suportul valorilor accesorii nu au valoare intrinsecă; 
sunt complementare artei. Ele dobândesc valoare numai in 
măsura în care pun în relief prezenţa valorică a operei de artă, în 
structura căreia se împletesc valorile sale specifice, propunând 
sensibilităţii noastre o altă realitate decât cea naturală. În acest 


valoarea estetică a operei. 


7. Particularităţi ale esteticului artistic. Cercetând într- 
un mod aparte natura valorilor estetice, Blaga se confruntă şi el 
cu vechea problemă a deosebirii dintre esteticul natural şi cel 
artistic. Stáruinfele asupra acestei chestiuni sunt justificate de 
opinia lui, cum că „frontiera dintre cele două feluri ale 
esteticului nu a fost trasă fără echivoc”. Dacă acceptăm ideea 
că frumosul este valoarea estetică fundamentală, atunci şi 
receptarea lui capătă particularităţi specifice, în funcție de locul 
—— "—Á—— 


? Idem, Valori accesorii, in op. cit. pp. 612-613. 
% Idem, Legea nontransponibilitàfii, în op. cit., p. 559. 

şi modul de apariție: în natură sau în artă. Deosebirile acestea au 
fost formulate într-o gamă largă de nuanțe. Retinem dintre ele, 
pentru ceea ce ne interesează aici, două poziţii semnificative. 
Hegel, de pildă, înțelege frumosul din natură ca fiind 
nedesăvârşit, datorită lipsurilor realităţii nemijlocite, pe când 
frumosul artei, întemeindu-se pe libertatea şi infinitatea 
spiritului, întruchipează perfecțiunea, idealul’. Realitatea artei 
este idealul, iar acesta reprezintă „frumosul perfect în sine'?6. În 
cele două modalități de apariţie, natura şi arta, valoarea estetică 
întruneşte însuşiri profund distincte. 

Un ilustru contemporan al lui Blaga, l-am numit pe Nicolai 
Hartmann, nu scapă nici o clipă din vedere ideea că potrivit esenței sale, 
frumosul este întotdeauna raportat la un subiect care intuieste si căruia îi 
determină o atitudine. Analizând raportul de stratificare al obiectului 
estetic, filosoful remarcă distincţia dintre produsul naturii şi cel al artei, 
dar nici nu poate lăsa neobservate apropierile dintre ele. Căci dacă este 
limpede că „obiectul naturii nu tinteste prin sine la efect estetic”, există 
totuşi „obiecte ale naturii care ademenesc mult mai puternic decât 
operele de arti?" De aceea, Hartmann, având în minte faptul că 
filosofia a fost surprinsă de „strania” paralelă ce s-a făcut între natură şi 
artă, este de părere că între cele două nivele de manifestare a valorilor 
estetice nu se poate trage un hotar precis?. Exacerbarea valorilor 

estetice ale artei înseamnă ruperea acesteia de viaţă şi promovarea unui 
estetism păgubos, inacceptabil pentru Hartmann. 

Faţă de asemenea poziții teoretice, Blaga, apărând teza 
autonomiei artei, recunoaşte existența unui estetic natural şi a unui 


— 


5 Georg Wilhelm Friedrich Hegel, Prelegeri de estetică, 
traducere D. D, Rosca, vol. l, Bucuresti, Editura Academiei Române, 1966, 
pp. 149-159, 

% Ibidem, p. 149, 

1 Nicolai Hartmann, 


ái Estetica, Bucureşti, Editura Univers, 1974, p. 183. 
Ibidem. 

estetic artistic, ambele fiind însă despărțite ireconciliabil. Această 
disociere îşi află cheia explicatiei în metafizica sa, potrivit căreia 
ființa umană există în două orizonturi complet diferite, despărțite 
printr-o prăpastie de netrecut: un orizont al datului, al experienţei 
imediate, care este „animalic și antropoidal”, unde se afirmă 
esteticul natural; si un orizont al misterelor, specific uman, unde se 
regăseşte esteticul artistic. În această situație, autonomia artei 
trebuie asigurată, între altele, si fata de esteticul natural, chiar dacă 
ambele forme ale esteticului generează reacţii psihologice 
subiective, ce au unele elemente comune. După opinia filosofului, 
„structurile şi valorile estetice ale «artei», sunt absolut 
incomensurabile”*” în raport cu cele specifice naturii. Această 
dimensiune aparte a valorilor estetice derivă din faptul că Blaga 
înțelege. arta ca revelare de mistere în material sensibil şi sub 
influența categoriilor stilistice abisale. Aşadar, esteticul artistic se 
obiectivează prin revelare de mistere, sensibilitate metaforică şi 
tipare stilistice, pe când esteticul natural nu conține nici unul din 
aceste elemente. Diferenţele însumabile dintre esteticul natural şi 
cel artistic sunt explicabile prin faptul că cele două forme ale 
esteticului apar în ordini deosebite ontologic şi, ca atare, ele sunt 
ireductibile una la alta. O atare demarcaţie este ilustrată teoretic de 
Blaga prin legea nontransponibilitáfii, care înseamnă o contribuție 
remarcabilă la dezvoltarea filosofiei valorii şi mai ales a esteticii. 

În esența ei, legea nontransponibilității „decretează ca 
Structurile obiective ale esteticului natural nu pot fi transpuse 
întocmai in artă fără de a-şi pierde aci calitatea lor inițială, si 
nici invers; structurile subiective ale esteticului artistic nu pot fi 
transpuse aidoma în natură fără a-şi pierde aici calitatea 
inițială’, Elaboránd această lege, Blaga îşi propune să elimine 
orice confuzie în privinţa celor două forme de manifestare a 


39 Lucian Blaga, Legea nontransponibilitàfii, p. 559. 
“ Ibidem, pp. 559-560. 

valorilor estetice, să „autonomizeze definitiv esteticul artistic". 
El consideră că aceasta este prima încercare de tratare teoretică a 
unei atari chestiuni, ceea ce nu poate fi contrazis. 


8. Valoarea estetică a operei de artă. Imputând teoriilor 
estetice contemporane că, deşi recunosc distincţia dintre 
esteticul natural şi cel artistic, Blaga socoteşte că ele o fac numai 
din punctul de vedere al intensității şi complexității celui din 
urmă. Or, esteticul natural şi cel artistic apar în ordini 
existenţiale total diferite, de unde rezultă că între unul și altul nu 
este o simplă diferență de treaptă sau de complexitate, fi 

„distanța dintre ele este aceea a unei mutatiuni ontologice”* 
Într-o atare perspectivă, opera de artă cuprinde structuri estetice 
inexistente în natură. Valoarea estetică a operei se propune în 
termeni de mister, revelare sensibilă, stil, pe când natura nu este 
mister stilistic revelat; ea nu revelează mistere; cel mult poate 
„semnalează” misterul ce urmează a fi revelat. Deci, valorile 
estetice ale naturii nu pot fi transpuse ca atare într-o operă de 
artă. Criteriile înseşi de judecare a esteticului natural sau artistic 
sunt diferite. Pentru că, argumentează Blaga, esteticul natural 
„este resimţit, din partea unui privitor ca structură a unui 
fenomen natural, a unui lucru, a unui individ sau peisaj ca 
atare”, pe când esteticul artistic „e resimţit, ca structură 
revelatorie a unui mister captat în tipare stilistice"* 

Pe această linie, Blaga conduce analiza cu fineţe şi atenție 
la detalii. Preîntâmpinând posibile obiecţii, el spune că există 


p ,, Ibidem, p. 367. 

“2 Ibidem, p. 565. Blaga polemizează aici cu reprezentanţii curentelor 
esteticii contemporane ca Max Dessoir, fenomenologul Moritz Geiger, Emil Utitz — 
promotor al psihologiei artei; Th. Lipps şi Johannes Volkeit — reprezentanții cei mai 
de seamă ai orientării Einfuhlung-ului (intropatiei) în estetică; cu Wilhelm 
Worringer — promotorul esteticii spiritualiste; cu Wilhelm Dilthey - fondatorul 
curentului cunoscut sub numele de „filosofia vieţii”, sub influența căruia estetica 
psihologică defineşte arta ca expresie a „trăirii” (Erlebnis). 

„unele aparente corespondențe” între esteticul artei şi cel al 
naturii. La fel ca în artă, există şi în natură structuri estetice 
bazate pe ritm, proporție, complexe intropatice, unitate în 
diversitate, însă, funcţia lor este complet diferită. Dacă în artă 
aceste elemente capătă calități estetice în măsura în care sunt 
subordonate unui „întreg revelatoriu, abisal-stilistic modelat”, în 
natură ele au o funcţie estetică suverană. De aceea, structurile 
estetice ale naturii nu îngăduie să fie transpuse ca atare în opera 
de artă şi nici invers. Este posibil abaterea de la această lege, 


natural în cadrul artei ori invers. 

Formulând legea nontransponibilitatii si aşezând-o pe un 
suport teoretic solid, Blaga respinge o serie de teorii estetice ca cele 
de sorginte mimetică sau cele ce tin de estetica intropatiei, a trăirii, 
pentru apărarea autonomiei esteticului artistic față de cel natural, 
pentru apărarea artei împotriva kitch-ului.Cu acelaşi arsenal teoretic, 
filosoful pune în cauză şi estetica experimentală, în care vede 
triumful lipsei de gust şi înflorirea entuziastă a paraesteticului. 
Întreaga demonstraţie desfăşurată de filosof arată, în fapt, 
complexitatea structurilor şi valorilor estetice ale artei, care nu au 
nici un corespondent simetric în realitatea dată. Edificată pe multiple 
coordonate categoriale, de origine abisală, opera de artă este un 
unicat gi se regăseşte într-un plan superior, comparativ cu orice altă 
structură din lumea dată; ea este un «cosmoid». Atribuindu-i această 
denumire, respinge concepțiile ce definesc opera ca organism" sau 
„cristal”, ceea ce ar înjosi-o prin faptul că induc o viziune prea 
îngustă asupra artei şi permit posibile asemănări între structurile 
operei şi cele ale lumii date. Sustinánd teza autonomiei artei, Blaga 
acordă operei o semnificaţie ce o ridică deasupra oricărui alt obiect, 

intrucát prin ea se exprimá un ansamblu de categorii abisale, un fel 
de „matrice cosmogenetică suficientă siesi’”, care îi asigură 
caracterul cosmoidal. 

În concluzie, contribuțiile teoretice ale lui Blaga în domeniul 
axiologiei se constituie ca parte a întregului, care îl reprezintă 
sistemul său filosofic, ale cărui energii ideatice demonstrează 
unicitatea omului în lume, ca ființă creatoare de valori. Urmare a 
unei atari perspective, Blaga nu abordează problematica 
complexă a unui sistem axiologic, ci numai acele aspecte impuse 
de atingerea scopului urmărit în opera filosofică. Aşa s-ar putea 
explica de ce, în plan axiologic, eforturile lui sunt orientate pe 
două direcții: prima o reprezintă metafizica valorilor; a doua o 
constituie natura si funcționalitatea valorilor spirituale, cu 
deosebire a celor estetice, lăsând deoparte celelalte clase de 
valori, precum si articularea lor într-un sistem axiologic. 

În ceea ce priveşte metafizica valorilor, pe terenul căreia 
şi-au încercat puterile si alti gânditori, propunând soluții ce au 
configurat obiectivismul, relativismul si psihologismul axiologic, 
Lucian Blaga avansează un punct de vedere original, care 
exprimă aportul său în domeniu. În spiritul concepției sale 
metafizice, el înțelege valorile, îndeosebi cele spirituale, ca 
existente obiective, autonome sau absolute, care se impun 
conştiinţei noastre printr-un complicat proces de obiectivare, în 
care intervin inconştientul şi misterele cosmice, în orizontul 
cărora fiinteazá omul. Izvorul valorilor îl constituie e „tendinţa netă 
de a ne limita şi a ne înfrâna posibilităţile noastre”** de revelare a 
misterelor. Valorile abisale sau stilistice sunt concepute de Blaga 
ca fiind pozitive, întrucât ele conciliază între integrarea optimă a 
omului în destinul său creator şi apărarea poziţiei centrale în 
Univers a ceea ce el numeşte Marele Anonim. 


pi „Lucian Blaga, Cristal, organism, cosmoid, în op. cit., p. 617. 
^ Idem, Metafizica valorilor, in op. cit., p. 631. 

Caracteristicile şi funcţionalitatea valorilor este redusă, în 
demersul teoretic blagian, la valorile estetice, pe care le 
abordează într-o structură şi imagine cu totul deosebite față de 
ceea ce s-a scris până la el. Constituirea, prezența, ierarhia si 
funcţionalitatea valorilor în structura operei legitimeazá teza 
filosofului referitoare la autonomia artei şi definirea operei ca un 
„cosmoid”, reliefându-i astfel unicitatea în raport cu realitatea 
dată. Ca modalitate de revelare metaforică a misterului cosmic, 
opera de artă în general, în care se împletesc valorile estetice, 
fundează definiția plastică dată de Blaga omului, ca ființă cu 

totul singulară în Univers. 

Se poate spune, în final, că la complicatele probleme 
axiologice pe care şi le-a pus, Blaga propune soluții dacă nu 
definitive, ceea ce este imposibil, cu siguranță, însă, de mare 
originalitate. Parafrazându-l pe strálucitul poet Blaga, am 
îndrăzni să afirmăm că filosoful, prin lumina lui, a sporit a 
,lumii" taină în spaţiul axiologic. Si vor fi necesare încă multe 
eforturi de gândire, spre a le revela. 

IV. ADEVĂR SI EXPERIENȚĂ ESTETICĂ 


1. Despre esența artei. Nu este un simplu artificiu teoretic 
să afirmăm că valoarea estetică, detaşată de lumea utilitarului, a 
evenimentelor cotidiene, are, între alte însuşiri, un caracter 
dezinteresat. Incongruentă cu orice scop ce-i este străin, ea îşi 
ajunge sieşi. Valoarea estetică este absolută, ea fiind ireductibilă 
la orice altceva şi inutilă în orizont pragmatic, întrucât ceea ce 
este superior în plan spiritual depăşeşte utilitarul. Purtătoare a 
unui sens foarte înalt, valoarea estetică aduce bucurie şi dă 
strălucire vieţii, ceea ce este cu totul deosebit". 

Fireşte, de aici nu se poate deduce că esenţa artei se rezumă 
la senzaţia de plăcere, cum s-a afirmat excesiv uneori. Ca valoare 
estetică fundamentală, frumosul nu este doar obiect al plăcerii, şi, 
în consecință, nu determină numai sentimente de acest tip. El 
induce, totodată, în spiritul nostru un adevăr mai adânc, izvorât 
din viata, care nu este totuna cu adevărul filosofiei sau al oricărui 
alt discurs teoretic. Este vorba de adevărul estetic, care procură 
bucurie unică sufletului pregătit să-l primească şi, în acelaşi timp, 
ne tulbură până în straturile afunde ale fiinţei noastre. În opera de 


1 : jn anda 
. Vezi Marin Aiftincă, Valoare si cultură în orizontul modernităţii, 
laşi, Editura Cantes, 1998, p. 60, 

artă, frumusețea nu este cumva ataşată adevărului. Dimpotrivă, ea 
coexistă cu adevărul într-o indestructibilă unitate și vin împreună 
spre noi. Aceasta face ca, în prezența operei, să trăim experiența 
unui adevăr la care nu se poate ajunge pe o altă cale, ceea ce 
reliefează semnificația filosofică a artei, înfruntând orice 


încercare de a o limita. 


2. Adevăr conceptual şi adevăr estetic. Daca vorbim 
despre existența unui adevăr în opera de artă, atunci imediat se 
ivesc unele întrebări inevitabile: există o deosebire între 
adevărul conceptual şi adevărul estetic, propriu operei de artă ? 
Şi dacă există o diferență, în ce constă aceasta ? 

Mai întâi se cuvine să precizăm că adevărul concentrează 
energiile oricărui proces de cunoaştere. Or, cunoaşterea este o 
modalitate specifică a omului de a se raporta la lume. Cât 
priveşte adevărul, acesta poate fi definit in termeni 
heideggerieni, ca „ieşirea din ascundere”? sau alétheia, 
considerând cá „starea-de-ascundere este o caracteristică a 
ființării în întregul ei si premerge oricărei cunoașteri”. 
Interogatiile formulate mai sus trimit la două tipuri de 
cunoaştere: una conceptuală, al cărei instrument este rațiunea şi 
este specifică filosofiei, precum și discursului teoretic în 
general; o alta este cunoaşterea estetică, proprie artei, unde 
afectivitatea este prevalentă. Afirmând prevalența afectivității în 
sfera cunoaşterii estetice, nu înseamnă că excludem de aici 
aportul rațiunii, Nici nu este posibil, pentru că imaginile, 
simbolurile cu care operează arta nu pot fi construite în afara 


„Repere pe 


? Vezi Martin Heidegger, Despre esența adevărului, în 
Gabriel 


drumul gândirii”, traducere si note introductive Thomas Kleininger, 
Liiceanu, București, Editura Politică, 1988. 
3 Ibidem, p. 128. 

gândirii. Pe de altă parte, există anumite forme de filosofie, care, 
în elaborările lor ideatice şi conceptuale, apelează, într-o 
oarecare măsură, la mijloacele esteticii, mai exact ale artei 
literare. Dincolo, însă, de mentionatele interferenţe, normale în 
perspectiva culturii, aceste domenii ale spiritului sunt puternic 
individualizate prin limbajul în care ne comunică adevărul. 
Aşadar, se poate afirma, într-o primă instanță, că deosebirea 
dintre filosofie şi artă consistă în faptul că în vreme ce prima 
„utilizează simboluri conceptuale, arta foloseşte simboluri 
estetice”. Alte argumente devin superflue aici. 

O tradiţie la fel de veche ca filosofia însăşi ne spune cá ar 
exista o modalitate de cunoaştere nonrationalá, ce rivalizeazá 
sau chiar depăşeşte cunoaşterea rațională. În dialogul Republica, 
Platon vorbeşte despre existența unui conflict între poezie şi 
filosofie’. Oricum, se pare că el nu avea vreo îndoială în ceea ce 
priveşte care dintre cele două rivale este mai importantă. Atât în 
dialogul amintit, cât şi în altele, Platon diminuează conştient, dar 
nu fără unele refineri, pretenţiile cunoaşterii nonrationale, 
refuzând adeseori să discearnă între artă şi sofistică. 

Fără a întreprinde o istorie a temei în discuţie, amintim numai 
semnnificatie în tradiția filosofică germană şi franceză de la 
sfârşitul veacului al XIX-lea şi începutul celui următor. Şi aceasta, 
în bună măsură, datorită faptului că pretențiile gândirii estetice, 
minimalizată în mod tradițional de filosofie, au fost încurajate, sub 
inráurirea existentialismului şi a unor orientări apropiate de 


* Tudor Vianu, Simbolul artistic, în „Postume”, Bucureşti, Editura 
pentru Literatură Universală, 1966, p. 148. 
Platon, Republica, în „Opere” V, ediţie îngrijită de Constantin Noica 


şi Petru Cretia, traducere Andrei Cornea, Bucureşti, Editura Ştiinţifică şi 
Enciclopedică, 1986, p. 427. 

hermencutică şi, mai târziu, de postmodemism. Indirect, respectul 
recent pentru alternativele la modelul rațional de cunoaştere este, se 
pare, efectul influenței lui Schopenhauer, care a respins 
subordonarea hegeliană a intelectului de către rațiune. În opinia 
autorului celebrei lucrări Lumea ca voință si reprezentare, 
intelectul este o aprehensiune mentală directă, în timp ce raţiunea 
este numai facultatea cunoaşterii directe, demonstrative, a cărei 
funcție principală consistă în extinderea înțelegerii noastre in 
domenii unde aprehensiunea directă nu este posibilă€. Astfel, 
ratiunea constituie un instrument al intelectului, pe cand la Hegel 
cele două etape ale gândirii sunt într-o unitate dialectică. 


3. Virtutea cognitivă a artei. După acest scurt interludiu, 
în cele ce urmează vom insista, pe cât este posibil, asupra 
cunoaşterii estetice sau nonrationale, încercând să reliefám câte 
ceva din specificul adevărului estetic sau artistic. În atare sens, 
ni se pare oportun să pornim de la delimitarea surselor 
cunoaşterii de care este capabilă arta. Cercetări întreprinse pe 
acest orizont conduc la ideea că există cel puţin patru nivele ale 
experienţei, la care arta are putinţa să exprime un anume 
adevăr’. Este vorba despre: sensibilitatea subiectivitatii 
individului; subiectivitatea colectivă a unui popor constituită 
istoric, calităţile perceptibile primare ce întemeiază experiența 
noastră fundamentală; semnificația care luminează sensul 
superior al experienţei. Să le examinăm, în ordine, pe fiecare. 


é Arthur Schopenhauer, The World as Will and Representation, book 
1§ 6-16. 

7 Vezi Kenneth Dorter, Conceptual Truth and Aesthetic Truth, în „The 
Journal of Aesthetics and Art Criticism", vol, 48, Number 1, Winter, 1990, p. 
40; Albert Hofstadter, Truth and Art, Columbia University Press, 1965; 
Mikel Dufrenne, Fenomenologia experienţei estetice, Bucureşti, Editura 
Meridiane, vol. II, 1976; Colectiv, Estetica, Bucureşti, Editura Academiei, 
1983, pp. 131-137, 

Cea mai recunoscută virtute cognitivă a artei rezidă în aceea 
că ea poate exprima adevărul despre emoțiile și sentimentele pe 
care le trăim. Această idee a fost discutată comprehensiv de Platon 
în dialogul Legile (II, 54,6 — 67,1 a), unde argumentează că opera 
de artă, îndeosebi muzica şi poezia, nu s-ar cuveni judecată în 
funcţie de plăcerea pe care ne-o aduce; altul ar trebui să fie criteriul 
pentru valorizarea ei, anume dacă reflectă bine şi orientează corect, 
din punct de vedere moral, afectivitatea noastră. Această 
perspectivă platoniciană a fundat „teoria expresiei” în artă; 
dezvoltările ei ulterioare, însă, au acceptat numai primul dintre cele 
două criterii de apreciere a artei propuse de Platon: cât de bine 
reflectă opera artistică trăirile noastre afective. 

De asemenea, este cunoscut faptul că arta are posibilitatea 
de a rosti, cu mijloace specifice, un tip de adevăr despre viata 
noastră emoțională, în măsura în care măiestria artistului 
izbuteşte să o exprime în chip autentic. Despre trăirile unei 
persoane aflate într-o situație limită, un scriitor poate să 
realizeze pagini de un dramatism profund, în stare să ridice la 
nivelul cel mai înalt tensiunea afectivă a cititorului, care, prin 
empatie, va retrăi adevărul unor sentimente zguduitoare. 

Iată un pasaj edificator în sensul celor arătate, unde Euripide 
surprinde teribilul zbucium sufletesc al Medeei — eroina din 
tragedia cu acelaşi nume —, cuprinsă de dorința inflexibilă de 
răzbunare împotriva lui Iason şi iubirea față de copiii săi, pe care 
hotărăşte, totuşi, să-i ucidă: „O, nu, o, suflete, nu tu, nu săvârşi / 
Miselnicul omor ! Sărmane, nu-i lovi. / Tu crutá-i pe copii, că te 
vor bucura / Desi vor vietui departe, despărțiți. / Ba, duhuri, morti 
din Hades greu răzbunători, / Nu se va pomeni că eu mi-am 
părăsit / Copiii-ntre duşmani, să-și bată joc de ei. / Oricum tot vor 
muri; și dacă li s-a dat, / Chiar eu am să-i ucid, că eu mi i-am 

născut. / E totul rânduit, Nici cum nu vor scăpa !"* 


* Tragicii greci. Antologie, studiu introductiv şi comentarii D. M. 
Pippidi, București, ESPLA, 1956, p. 86. 

Dacă referitor la aceleaşi sentimente ale Medeii, un autor 
va face afirmaţii explicite, care vor permite cititorului să 
formuleze judecăţi clare despre acestea, vom avea de-a face cu un 
adevăr conceptual, nu cu unul estetic, iar textul în cauză va căpăta 
forma discursului teoretic, fără nici o legătură cu arta literară. 

Facultatea specifică ce o deţine arta, de a transmite un 
adevăr care vizează nivelul subiectivitátii individuale, este mult 
mai elocventă în cazul muzicii. Aici este posibil ca ascultătorul, 
instalat într-o tăcere lăuntrică deplină, cuprins de glasul muzicii, 
să simtă şi să înțeleagă imediat dacă succesiunea emoțiilor şi 
sentimentelor redate de sonoritatile şi temele unei simfonii au un 
anume sens, dacă sunetele care le dau viață sunt profunde ori 
superficiale. Pentru a fi convingătoare, din punct de vedere estetic, 
trăirile afective astfel exprimate trebuie să reprezinte mai mult 
decât idiosincrazille artistului. Încercarea lui de a evoca 
frământările caracteristice vremii sale, precum şi nevoia de bucurie 
şi lumină a contemporanilor si, fireşte, a omului dintotdeauna, 
răspunde rostului muzicii și interesului ascultătorilor. 

Vorbind despre puterea artei sunetelor de a rosti adevărul 
despre om şi despre sensul existenței, George Bălan face o 
exegeză pătrunzătoare și totuşi amendabilă pe alocuri. El spune cà 
pentru muzica de dinainte de romantism, armonioasă, luminoasă 
şi echilibrată, fără a pluti într-o viziune idilică, „a exprima 
adevărul însemna înainte de toate să dezvăluie esența ultimă a 
omului, despre care credea, cu cea mai de nezdruncinat 
convingere, că este alcătuită din lumină, armonie şi frumusețe. 
Ars antiqua, ars nova, renașterea şi preclasicismul, barocul si 
clasicismul — au fost unanime în a proclama acest adevăr despre 
ființa omului şi l-au rostit timp de vreo cinci secole ca un 
«memento», într-o vreme când solicitarea tot mai acaparantă a 
omului de multiple tendinţe centrifuge ameninţa cu smulgerea 
acestuia din centrul său spiritual (ceea ce s-a si întâmplat)”. 


? George Bălan, Mică filosofie a muzicii, Bucureşti, Editura Eminescu, 
1975, p. 49. 

4. Arta rosteşte un adevăr despre om şi lume. După 
această acoladă, ce are tâlcul ei, revenind la tema noastră, am 
adăuga că norma veracității estetice pretinde ca trăirile 
individuale să fie împărtăşite gi de ceilalți, adică particularul să 
reflecte universalul. În acest sens, arta are putinţa de a mărturisi 
adevărul despre interioritatea noastră afectivă şi ideatică într-un 
mod uneori mai autentic şi mai profund decât o pot face ştiinţele 
discursive. 

În altă ordine de idei, putem vorbi despre adevărul artei din 
perspectiva subiectivităţii colective a unui popor constituită 
istoric. Aceasta presupune interpretarea veracitatii creației 
artistice, ținând seama, între altele, de contextul tradiției şi 
valorilor culturale în care se circumscrie. Este larg acceptată 
ideea că, în genere, culturile privite în sens istoric se disting prin 
însuşiri care le individualizează în plan universal. Aceste însuşiri 
trimit la elementele de conținut, formale şi stilistice, ceea ce 
legitimează teza conform căreia creaţiile artistice, deşi au o 
dimensiune universală, sunt mai pline de înţelesuri şi mai corect 
valorificabile în mediul cultural de care aparțin, decât în afara 
lui. Explicaţia vine din faptul că, în esență, opera de artă reflectă 
un fond cultural comun unei anumite comunități umane şi, 
totodată, ceva individual, ce tine de personalitatea autorului. 
Orice ar încerca un autor să exprime într-o operă, întotdeauna o 
va face, în genere, sub înrâurirea tradiţiilor şi valorilor proprii 
culturii de care aparține, a unui stil cultural. Modul său de 
raportare la lume, experienţele pe care le evocă inevitabil contin 
ceva esenţial din particularitátile culturii sale. 

În acest sens, creaţiile reprezentative ale artei universale 
depun mărturie grăitoare. Muzica lui Enescu poartă în sine 
expresia profundă si fermecătoare a sufletului şi atmosferei 
românești, Suita sătească, Impresiile din copilărie, Sonata a 
treia în caracter popular, Sonata în fa minor, Simfonia a treia, 

Octuorul, Dixtuorul etc. sunt compoziţii ce sublimează in 
substanța muzicală noblețea sentimentului nostalgic „dureros de 
dulce”, parfumul locurilor de la noi, idei şi teme folclorice, prin 
care spiritul românesc trece în universalitate. La fel putem vorbi 
despre creaţiile lui Bach şi Beethoven, Faure şi Ravel, 
Musorgski şi Borodin, Homer, Dante, Shakespeare, Hólderlin, 
precum şi despre oricare alt mare creator, care invegniceste prin 
operă spiritul culturii din care provine. 

Desigur, această chestiune o avea în vedere Hegel, 
afirmând că arta redă spiritul poporului dintr-o anumită epocă 
(Zeitgeist). Consonant oarecum cu tema în discuţie este punctul 
de vedere heideggerian, după care „lumea poporului istoric” 
include relaţiile de viață fundamentale ce configurează un 
destin. Pornind de la o astfel de cuprindere atotstăpânitoare de 
raporturi deschise „şi prin ea, acest popor se găseşte pe sine, 
ajungând la împlinirea destinului siu" O asemenea lume 
„operează” în creaţie ca o „survenire a adevărului”. Expresivă, 
durabilă în fata zbuciumului istoriei, opera luminează adevărul 
comunităţii umane în forma poporului, a națiunii. Preluând o 
idee cunoscută în estetică, Heidegger arată, însă, că în operă 
frumuseţea nu se adaugă acestui adevăr nonteoretic identificat, 
în fond, cu „adevărul fiinţei”. Când „se aşează în operă”, 
adevărul apare, dar apariţia este tocmai „această ființă a 
adevărului în operă, şi ca operă, frumuseţea”"!. Prin urmare, 
frumosul vine odată cu adevărul în creaţia artistică, încât el nu 
se limitează să fie doar obiect al plăcerii. 

Se cuvine să mai adăugăm că, într-o anumită măsură, 
reflectarea la nivel artistic a valorilor specifice unei culturi este 
un act spontan. Chiar și atunci când un artist nu încearcă în mod 
Lo licee i dci MER ee 

? Martin Heidegger, Originea operei de artă, traducere şi note 
Thomas Kleininger, Gabriel Liiceanu. Studiu introductiv: Constantin Noica, 
București, Humanitas, 1995, p. 65. 

V Ibidem, p. 109. 

deliberat să influenţeze, să interpreteze ori să exprime valorile 
ce tin de matricea spirituală de la care se revendică, să le 
sublimeze în creaţie, el o face totuşi inevitabil. 
Cele două nivele ale cognitiei estetice, la care ne-am referit 
mai sus, pun în evidență posibilitatea artei de a dezvălui 
adevărul despre om, atât în plan individual, cât şi comunitar, în 
sensul culturii în perspectivă istorică. Oricum, arta revelează 
ceva nu doar despre subiectivitatea experienței, ci si despre 
lumea experienței în sine; ceva care nu este accesibil înțelegerii 
conceptuale. În percepția imediată a realității recunoaştem 
imagini care sunt combinate într-o experiență totală. Americanul 
Kenneth Dorter spune că aceste imagini sunt compozite şi 
presupun unele calități primare ale obiectelor, precum sunt 
forma, culoarea, sunetul, parfumul etc. Deşi, în ordine logică, 
aceste calităţi sunt anterioare alcătuirii imaginilor, ele nu sunt 
anterioare empiric. Aceasta se poate observa în faptul că 
experiența noastră imediată este fundată pe „lucrurile” 
întruchipate în imagini, pe care abia ulterior le analizăm din 
perspectiva calităților primare constitutive. De exemplu, cele 
mai importante calități primare, ca forma şi culoarea, sunt 
inseparabile vizual, cu toate că distingem particularitatile lor 
vizuale, in sens pozitiv sau negativ, ca gi granița dintre ele!?. 
Pentru că în experiența noastră obişnuită, calități precum 
Sunt culoarea, forma, sunetul sunt cumva „absorbite” în 
imaginea lucrului perceput, ele sunt experimentate numai 
derivat; nu în ele însele, ci incluse în obiect. Nici o analiză nu ne 
poate ajuta să înţelegem natura lor empirică, întrucât ele sunt 
empiric primare. Analiza lungimii de undă a culorilor, de pildă, 
ne va permite să înțelegem geneza fizică a propriei noastre 
experienţe a culorilor, dar calitatea acestei experienţe în sine nu 
rămâne mai puţin frustă și inefabilă. Cu toate limitările sale 
convenţionale și stilistice, totuşi arta are mai degrabă puterea de a 


——————— 


" Cf. Kenneth Dorter, op. Cit., p. 32-39, 

realiza imagini convingătoare ale calității sunetului, culorii, 
formei, greutății etc. privite în sine, decât să le prezinte ca simple 
însuşiri ale lucrurilor ^. Cu alte cuvinte, ea oferă posibilitatea de a 
vedea aceste calități prin ceea ce sunt ele în sinc. 

Aşadar, arta are capacitatea de a revela, în chip propriu, 
adevărul despre lume, făcând evidente, între altele, calităţile 
primare ale lucrurilor ce structurează experiența noastră, dar 
care sunt, de regulă, ascunse în această experiență. Relevant este 
„minimalismul”, în domeniul artelor grafice. Se pare cá cel 
dintâi reprezentant al curentului menționat este Kazimir 
Malevich. Lucrarea sa, din 1915, intitulată Pătratul roşu, nu este 
nimic altceva decât o formă dreptunghiulară plasată pe fondul 
unei pânze albe. Mai cunoscută este o altă lucrare a lui, purtând 
titlul Alb pe alb (1918), ce reprezintă un pătrat alb dispus pe o 
pânză tot albă, însă de o altă nuanţă. Picturi de acest tip, care au 
devenit obișnuite după cincizeci de ani, atrag atenția asupra 
culorilor şi formelor particulare, cu o evidență şi într-un context 
focalizat pe ceea ce nu ne poate oferi experiența comună. ` 

` .O creaţie artistică, apelând la o asemenea economie a 
mijloacelor de expresie, este mai greu de realizat în muzică. Şi 
totuşi, anumite lucrări simfonice, din anii '60 ai veacului trecut, 
angajează minimalismul în diferite proporţii, folosind tonurile 
pure, cu un minimum de organizare melodică, cum ar fi aceeşi 
notă cântată consecutiv, uneori cu suprapuneri de instrumente 
diferite, în intervale variate de timp. Desigur, putem recurge şi 
aici la exemple, dar ceea ce am vrea să subliniem este 


? Cf, Ibidem, p. 39. 

14 Se citează drept cel mai timpuriu antecedent al minimalismului 
Claude Debussy, cu prima parte a Sonatei pentru flaut, violă şi harpă (1915), 
desi romantismul său pasional este mai afin cu tradiţia sec, XIX decât cu cea 
a sec. XX. Tehnica minimalismului a devenit foarte cunoscută prin anii '60 ai 
secolului trecut. Exemple: Krzysztoff Penderecki, cu partea de început a 

următorul aspect: chiar şi atunci când nu apelează la 
minimalismul sever, arta ne poate face conştienţi de anumite 
forme, culori şi tonalități prin mijloace mult mai subtile, cum ar 
fi utilizarea lor în modalități şi contexte neaşteptate, în stare să 
capteze atenția publicului. 

Dacă ținem seama de tradiție, reprezentarea calităților 
senzoriale nu ar fi considerată o funcție importantă a artei, cu 
toate că dezvăluie un anume adevăr despre lume. Un asemenea 
procedeu este numit de Kant drept „arta jocului frumos al 
senzatiilor" sau arta tonalitátii muzicale, pe care el o socoteşte 
ca fiind o formă semnificativă a creaţiei estetice”. Pe de altă 
parte, Heidegger opinează că arta nu reprezintă calitățile primare 
ale obiectelor, cum am arătat mai sus, numai pentru a oferi 
plăcere publicului, ci şi pentru a dezvălui, din ascunsul ei, natura 
tainică a ceea ce el numeşte Pământul, deci a realității! 

Există o altă modalitate prin care arta poate revela ceva 
despre lume: o modalitate care, pentru finalitáti filosofice, este 
mult mai importantă decât calitățile primare ale obiectelor. Dacă 
experiența noastră se constituie pomind de la bază, de la 
calitățile primare ale realităţii, sensul acestei experiențe se 
configurează undeva la limita de sus şi într-un alt fel. Între 
aceste limite, inferioară şi superioară, ale experienței estetice 
PE AR ERE dn: «d x NC LM CIENT UL! ee Vă DARE e S 
Sonatei pentru violoncel si orchestrá (1964); Gyorgy Ligeti, cu prima 
mişcare din Concertul pentru violoncel (1966); Morton Feldman, cu False 
relații 5i Sfârşitul prelungit (1968). 

Vezi Immanuel Kant, Critica facultății de judecare, traducere de 
Vasile Dem. Zamfirescu, Alexandru Surdu, Bucureşti, Editura Ştiinţifică si 
Enciclopedică, 1981, p. 208-209. Kant pretinde că „jocul senzatiilor” nu este o 
modalitate a frumosului, ci numai o formă a plăcerii. Mai târziu el aduce o 
corectură acestei afirmaţii, admițând jocul senzatiilor, pe care îl distinge numai 


de senzațiile de agreabil, 
"5 Martin Heidegger, Originea operei de artă, p. 124. 

acționează puterea extraordinară a artei de a aduce în prezență 
ceva din natura ascunsă a lumii. 


5. Experienţa noastră evocă o semnificație şi dobândeşte 
un sens. Experienţa noastră obişnuită referitoare la lume nu se 
odihneşte în ea însăși; întotdeauna ea trimite dincolo de sine. Nu 
suntem mulțumiți să ştim numai ce se întâmplă în lume, ci ne 
întrebăm mereu ce semnificație au faptele şi evenimentele 
petrecute. În cazul evenimentelor particulare, putem da 
explicații, interpretări particulare. Dar atunci când astfel de 
interogatii vizează unele aspecte ale lumii experienței în 
totalitatea ei, răspunsul poate fi dat numai în termenii a ceea ce 
depăşeşte experiența însăşi; ceva ce nu apare în orizontul lumii, 
dar care împarte semnificația cu ea. Este ceva analog luminii: ea 
însăşi nu poate fi văzută ca atare, dar este prezentă în obiectele 
pe care le face vizibile. Altfel spus, experiența noastră evocă o 
semnificaţie şi, în acelaşi timp, ea dobândeşte sens în lumina a 
ceea ce este evocat. 

Impulsul prin care experiența devine evocatoare în felul 
arătat determină gândul să năzuiască spre transcendent, ceea ce 
inițial a luat forma religiei. În fapt, religia a rezervat un loc 
important artei, luând în consideraţie puterea sa de reprezentare a 
suprasensibilului, în opere ce fac parte din experiența noastră 
directă. Capacitatea artei de a reprezenta semnificaţii ale | 
obiectelor perceptibile senzorial a fost surprinsă de Kant în 
doctrina ideilor estetice. Filosoful argumentează că: „Prin ideea 
estetică înțeleg acea reprezentare a imaginaţiei care dă mult de 
gândit, fără ca totuşi să i se potrivească un gând determinat, adică 
un concept; deci nici o limbă (limbaj, n.n.) nu o poate exprima şi 
face inteligibilă în întregime (...) Poetul îndrăzneşte să prezinte în 
mod sensibil idei ale raţiunii despre fiinţe invizibile, raiul, iadul, 
eternitatea, creația etc.; de asemenea, el înfăţişează sensibil 
evenimente ori sentimente pentru care experiența îi oferă 

într-adevăr exemple, cum ar fi moartea, invidia şi toate viciile, 
iubirea şi faima, depăşind însă limitele experienţei cu ajutorul 
imaginaţiei, care încearcă să egaleze raţiunea în atingerea unei 
culmi. Această înfăţişare sensibilă deține o perfecțiune pentru 
care nu găsim în natură nici un exemplu” 

Continuând ideea kantiană, dar într-un alt orizont de gândire ce 
se refuză metafizicii tradiționale, Heidegger renunță la vechile 
concepte estetice explicative din cuplul „materie — formă”, 
socotindu-le uzate, şi instituie în locul lor conceptele sugestive, de tip 
intuitiv, „pământ — lume”, cu indiscutabile conotaţii mitico-poetice. 
Este o nouă abordare, cu intenția mărturisită de a revigora reflectia 
filosofică referitoare la opera de artă. În viziunea lui Heidegger, 
„Pământul” (Ursprung) devine aici „termenul generic” pentru 
dimensiunea materială a operei de artă, „care face imposibilă orice 
tentativă de pătrundere în ea”!8. Astfel, conceptul „Pământ” transferă 
atenția de la opacitatea şi exterioritatea mută a materialului, a 
corporalitatii ce participă la operă, către zona ascunsă a interioritatii 
acestui material, de unde ,,izbucneste” în afară, într-o multitudine de 
forme. Acest mister interior este locul de început al cunoaşterii şi în 
acelaşi timp şansa dezvăluirii lui parțiale. Prin urmare, dimensiunea 
corporală implicată in operă dobândeşte astfel „sufletul ei de 
pământ” şi, din opacă, devine misterioasă, ceea ce reliefează 
adevăratul si mereu actualul mister al operei de artá!?. 

Pe temeiul dezvoltărilor teoretice amintite, Heidegger 
susține că puterea de a exprima semnificaţii în forme ce se 
adresează sensibilităţii noastre constituie sensul fundamental, în 
care opera dezvăluie câte ceva din ascunsul sau misterul lumii. În 
tendința de aducere în prezenţă a acestui necunoscut, experiența 
noastră nu este reductibilă la claritatea discursului teoretic. Ca 


r, Immanuel Kant, op. cit., pp. 208-209. 
18 Martin Heidegger, op. cit., p. 124. 
? Cf. Ibidem. 

orice formă a realităţii, Pământul, în accepțiunea heideggeriană, 
are atât calităţi primare perceptibile senzorial, cât şi o interioritate 
ascunsă privirii; numai împreună cele două nivele alcătuiesc 
întregul. De aceea, el este accesibil mai mult gândirii evocative 
decât celei teoretice (conceptuale); mai mult imaginaţiei decât 
rațiunii seci, riguroase. Ceea ce, de exemplu, se dezvăluie prin 
sine în celebrele sculpturi ale lui George Apostu, intitulate Tatd şi 
fiu, lisus răstignit, Fluturi, nu este reductibil la o cunoaştere 
conceptuală. Sentimentul continuității vieţii sub aripa ocrotitoare 
a dragostei parintesti; iubirea până la jertfa de sine pentru 
mântuirea neamului omenesc; puritatea înălțătoare a aspiratiei 
spre strălucirea azurului dezmărginit al cerului sunt expresii ale 
emotiei estetice, pe care o trăim în contact cu operele amintite. 
Ele ne procură un alt tip de cunoaştere şi un alt adevăr mult mai 
bogat şi mai încărcat de sensuri profunde. Aici, în termeni 
heideggerieni, dimensiunea de „pământ” a operei nu angajează 
calitățile ei primare sezoriale, ci îndeosebi fundamentele 
experienţei noastre. Este, aşadar, o confirmare a ceea ce s-a spus, 
că templul grec face prezentă în el divinitatea însăşi. 

Teza conform căreia arta poate aprehenda şi, totodată, 
exprima natura a ceea ce dă semnificaţie universală experienței 
umane este cea mai veche şi mai larg acceptată; ea cuprinde o 
interpretare a rolului artei, dar şi temeiul distinctiei dintre artă şi 
filosofie sau oricare alte modalități de cunoaştere teoretică. 

Într-o excelentă lucrare, apărută în deceniul şapte al 
veacului trecut, Werner Hofmann, pledând în favoarea ideii că 
„demersul artistic nu poate fi despărţit de procesele spirituale, că 
trebuie conceput în esența sa, ca dialog spiritual cu «lumea» şi 
conținuturile ei”2, susține cu argumente convingătoare 
specificitatea cognitivă a artei simbolice şi, într-o mai mică 


2 Werner Hofmann, Fundamentele artei moderne, traducere de 
Elisabeth Axmann-Mocanu si Bucur Stănescu, Bucureşti, Editura Meridiane, 


1977, p. 185. 

măsură, a celei imitative. El spune cá: „Din momentul in care 
contemplarea a fost consideratá ca fiind cea mai depliná 
cunoastere, actiunea de cunoagtere prin opera, de artá era 
superioará celei rezultate din gándirea discursivă”?l. Dacă, de la 
Baumgarten încoace distingem, in mod curent, între perfecțiunea 
«estetică» şi cea «logică», afirmă Werner Hofmann, ni se pare 
firesc să constatăm că „perfecțiunea inerentă artei o face să fie o 
formă mai deplină şi mai înaltă a cunoaşterii decât cunoaşterea 
discursivă”?2. Temperând entuziasmul filosofului german, nu se 
poate să nu recunoaştem câtă dreptate are în aspectele de fond 
ale temei examinate. 

Dacă arta nu ne oferă nici un fel de cunoaştere conceptuală 
a lumii, ea ne propune, totuşi, un tip propriu de cunoaştere, 
grație capacităţii sale deosebite de a da expresie tráirilor 
afective, culturale, perceptiilor şi semnificatiilor circumscrise 
lumii date prin experiență. 


2 Ibidem. 
*2 Ibidem, p. 186. 

1. Tudor Vianu sau patosul unei filosofii a operei de artă. 
Edificiul creaţiei lui Tudor Vianu are un fundament trainic şi acesta 
este valoarea. Fie cá îi caută ființa şi funcționalitatea în plan teoretic, 
fie că îi urmăreşte prezența la nivelul analizei concrete a fenomenului 
artistic, valoarea este steaua călăuzitoare a eforturilor ce au trasat 
definitiv conturul personalității marelui învățat. Propria-i mărturisire 
întăreşte şi confirma asertiunea noastră: „Necontenit drumurile 
cugetării mele s-au oprit in fata ideii de opera, incat filosofia operei de 
arta a constituit obiectul principal al cercetárilor mele”! 

De aceea, nu ni se par oportune si nici exacte extrapolarile 
care il identifică pe gânditor cu unul sau altul dintre liniamentele 
contributiilor sale. la evoluția spiritualității româneşti şi universale. 
Apreciat îndeosebi ca estetician cu mari merite în domeniu?, ceea 
ce este întru-totul adevărat, credem totuşi că filosofia, estetica, 
morala, logica, sociologia, lingvistica, stilistica, teoria şi istoria 
literară — domenii pe care le-a cultivat în proporții diferite — sunt 
trasee ale cugetării sale, ce converg spre configurarea unei filosofii 


! Tudor Vianu, Punct de plecare, în „Postume”, Bucureşti, Editura 
pentru Literatură Universală, 1960, p. 167. 

2 Vezi G. Călinescu, Viaja literară, oct. 1928; E. Lovinescu, Istoria 
literaturii române contemporane 1900-1937, Bucureşti, Editura „Socec”, p. 62; 
Istoria filosofiei moderne, vol. V, Bucureşti, 1941, pp. 271—278; lon lanosi, O 
operă esteticá — o esteticá a operei, în Tudor Vianu, Estetica, Bucuresti, 
Editura pentru Literarură, 1968, p. V. 

a operei, îndeosebi a operei de artă. Acest proiect a concentrat 
nazuintele sale teoretice de o viaţă, spre a dobândi un mod de 
înţelegere a lumii dintr-un unghi estetic şi a reface legătura cu 
marea tradiţie de gândire, de la vechii greci, la lumea modernă, 
care a întreținut aspirația către unitate, către armonia lumi. — 

De ce o filosofie a operei de artă? Pentru cá, în concepția lui 
Tudor Vianu, integrată unei orientări susținută de spirite ilustre, de 
la Aristotel, la Humboldt și, mai aproape, la Croce, opera de artă 
este expresia armoniei, a cosmicitătii în ordinea umanului. Ea 
semnifică „un cosmos definitiv şi desăvârşit”, în care se regăsesc 
obiectivate ,silintele de autoorganizare a universului şi expresia 
supremă a activităților creatoare ale omului”. Profund întemeiată 
axiologic, întrucât are ca dimensiune fundamentală valoarea, opera 
de artă poate fi înțeleasă „ca un program al vieții spirituale a 
omului”. Prin ea, umanul se defineşte valoric. 

Aspirând necontenit către un asemenea ideal înalt, 
elaborarea unei filosofii a operei de artă, creaţia lui Tudor Vianu 
scapă compartimentărilor înguste şi se relevă ca o unitate în 
diversitate, ca un tot armonios ridicat pe o solidă structură 
axiologică. Articularea acestei structuri l-a preocupat pe autor 
încă de la debutul studiilor sale teoretice, ceea ce îl va determina 
să mărturisească, spre amurgul vieții, cá problema valorilor este 
o preocupare a sa mai veche. Evitând simplificările 
reductioniste, trebuie să menționăm totuşi că intrarea lui Tudor 
Vianu, în jurul anului 1920, în spaţiul publicisticii filosofico- 
estetice, va contribui la amplificarea problematicii abordate până 
atunci și la introducerea unei noi perspective — cea axiologică. 


„2 Esteticul în contextul filosofiei valorii. Sedus mereu de 
proiectul unei filosofii a operei de artă, Vianu a consacrat studii 
riguroase $i sistematice esteticii şi filosofiei valorilor, fără a se 


$ Tudor Vianu, Semnificația filosofică a artei, în „Filosofie şi poezie”, 
București, Editura Enciclopedică Română, 1971, p. 104. 
* Ibidem, p. 105, 

dezinteresa câtuşi de puţin de evoluţia fenomenului artistic 
concret. Pe fondul formaţiei sale neokantiene, asimilând 
temeinic estetica germană, clasică si modernă, precum şi 
rezultatele cercetărilor premergătoare contemporane lui, şi-a 
asigurat resursele generalizărilor teoretice, desfășurarea liberă a 
ideilor sale, ceea ce i-a conferit autoritate şi prestigiu aparte în 
cultura noastră. Nu poate fi neglijat nici faptul că această 
orientare a cercetărilor întreprinse de el se circumscrie perfect în 
preocupările manifestate în cultura românească din perioada 
interbelică, în direcția extinderii şi aprofundării studiilor de 
estetică, al recursului tot mai insistent la criteriul estetic în 
aprecierea creaţiilor artistice. Se continua astfel o tradiţie în 
domeniu inaugurată şi la noi în veacul trecut, cel putin de la 
Maiorescu încoace. Autonomizarea esteticii însăşi, în sensul 
unei discipline de gândire distincte, se afirma ca un proces care 
solicita adâncirea analizei specificitátilor esteticului, a virtuților 
umanizatoare ale acestuia, prin care se căutau răspunsuri la 
întrebările puse de amplitudinea dezvoltării artei româneşti“. În 
această perioadă, cărturari de marcă, precum: Garabet 
Ibrăileanu, Eugen Lovinescu, Mihail Dragomirescu, George 
Călinescu, Paul Zarifopol, Mihai Ralea, Lucian Blaga şi alţii, 
preluând şi sporind zestrea cercetărilor de la finele veacului 
trecut, pun în relief rolul deosebit al fenomenului estetic în 
ansamblul unei culturi; orientează atenția asupra sferei şi 
configurației valorilor estetice si, în consonantá cu opiniile ce se 
afirmau în gândirea europeană şi universală, subliniază 
dimensiunea axiologică a esteticii. 

Într-un atare context se plasează contribuţiile de referință 
ale lui Tudor Vianu, la evoluţia esteticii şi filosofia artei. Fireşte, 
nu ne-am propus hic et nunc o abordare de ansamblu a acestor 
contribuţii, deşi o asemenea tentativă nu ar fi lipsită de interes şi 
nici importantă. Ceea ce ne interesează în mod deosebit aici este 


5 Cf. Ion Pascadi, Estetica lui Tudor Vianu, Bucureşti, Editura Ştiinţifică, 
1968, p. 8. 

altceva, anume: cum se reflectă în gândirea lui Tudor Vianu una 
dintre temele majore cu privire la esența artei, care polariza 
aprinse confruntări de opinii în epocă, cu ecouri prelungite până 
astăzi. Este vorba de autonomia esteticului, problemă care este, 
în fond, o expresie a viziunii estetice asupra artei. ; 
Să menţionăm, din capul locului, cá fundamentul teoretic 
al autonomiei esteticului l-au pus mai întâi Kant’, prin cunoscuta 
teorie a „frumuseții libere”, distinctă de „frumuseţea aderentă” 
sau frumuseţea ca simbol al moralității, urmat, în veacul recent 
încheiat, de Benedetto Croce, care a dus o luptă îndârjită 
împotriva tendinței de a căuta in artă „idei” sau ,,moralitati”, 
satisfacţii de ordinul agreabilului sau impulsuri sentimentale, şi 
a susținut teoria artei ca „intuiție lirică”, a artei ca „pură 
viziune” şi „pură liricitate, în apărarea autonomiei diverselor 
forme de activitate spirituală”?. În fapt, Croce propunea o soluție 
filosofică autentică la disputa dintre ,,continuitistii” hegelieni si 
„formaliştii” herbartieni!”, soluție penetrantă, care a câştigat 
îndată numeroşi partizani, între care amintim pe Paul Zarifopol, 


* De fapt, veacul al XIX-lea este considerat ca fiind prin excelență 
epoca autonomiei artei. Ca efect al acestei orientări, eliberată de sub 
comandamentul tendințelor extraestetice, arta universală a cunoscut, în 
perioada de care vorbim, o explozie de talente şi opere, care nu poate avea 
nici o analogie în epocile anterioare. 

7 Vezi Immanuel Kant, Critica facultăţii de judecare, Bucureşti, 
Editura Științifică şi Enciclopedică, 1981. 

* Definind inițial plăcerea fără interes, fără concept, fără vreo 
reprezentare a unui scop, ca atribute fundamentale ale frumuseţii, Kant a 
introdus conceptul „frumuseţii aderente” şi cel al „frumuseţii ca simbol al 
moralității”, ceea ce a permis teoreticienilor un lung şir de polemici referitoare 
la ,,contradictiile” cuprinse în estetica sa. 

? Vezi Benedetto Croce, Breviar de estetică. Estetica in nuce, 
Bucuresti, Editura Științifică, 1971, 

1 Cf, N, Tertulian, Benedetto Croce şi problema autonomiei artei, in 
„Critică, estetică, filosofie”, București, Editura Cartea Românească, 1972, p. 71. 

inflexiuni şi accente proprii, autonomia esteticului!!. 

În climatul frământărilor teoretice sugerat mai sus, Tudor 
Vianu, în ființa căruia coabitau filosoful şi poetul, a pus în acţiune o 
amplă desfăşurare ideatică şi argumentativă, sprijinită preponderent 
pe fapte de cultură şi mai putin pe speculatia metafizică, pentru 
apărarea ,,puritatii” artei de orice intruziuni și subordonări, care i-ar 
putea prejudicia iremediabil esența. El a supus unei critici nuanțate 
amintita dispută dintre ,,continuitisti” si „formalişti”; s-a remarcat ca 
un apărător temperat al autonomiei esteticului, convins fiind că arta 
nu poate fi altfel considerată decât dinlăuntrul ei însăși. 

(0) poziție aproape liminară în dezvoltările teoretice din 
Estetica, dar gi din alte lucrări consacrate, partial sau integral, 
operei de artă, o deține distincția dintre estetic si extraestetic având 
ca temei existența frumosului, distincție pe care o regăsim la Hegel, 
Vischer, Croce, dar numai ca un început de unde discursul este 
condus în alte direcții. Această disjunctie este un preludiu la 
afirmarea autonomiei esteticului. În opinia esteticianului român, 
estetica îşi restrânge sfera de cuprindere numai la frumosul 
artistic", care nu reprezintă altceva decât „artă autentică” definită 
prin opoziție cu natura. „Considerată ca o ştiinţă a spiritului, 
estetica nu poate cerceta decât frumosul artistic, care este o operă”, 
un produs fata de frumosul natural ce reprezintă un dat. Considerat 
în plan axiologic, frumosul artistic întruchipează o valoare si 
aceasta nu este alta decât valoarea estetică, obiectivată într-o operă 


1! Vianu face deosebire între frumosul natural şi frumosul artistic. El 
consideră că natura este numai resimţită frumoasă, din motive care nu au 
nimic estetic în ele. De aceea, estetica, înţeleasă ca ştiinţă a operei, trebuie să 
se limiteze la cercetarea frumosului artistic (Cf. Transformările ideii de om, 
1946, p. 13-14). Frumosul natural pare a fi un element dat, iar cel artistic este 
un produs, o operă, 

"Tudor Vianu, Estetica, p. 10. 

de artă, fără a o acoperi în întregul ei. Căci opera de artă este o 
totalitate, o structurare ierarhică. „Ea reprezintă subsumarea mai 
multor valori sub categoria largă a valorii estetice”!3. De aceea 
Vianu, în Estetica, defineşte mai întâi valoarea estetică în raport cu 
alte valori ce coexistă în unitatea culturii şi apoi se opreşte asupra 
operei de artă şi supune unei analize fenomenologice structurile 
artistice. Ținând seama de evoluţia gândirii filosofului, trebuie să 
amintim că dacă la un moment dat, gânditorul distinge între 
„esteticul pur", ce ar constitui obiectul de studiu al unei estetici 
,autonome", si o „ştiinţă generală a artei”1%, căreia i-ar reveni 
cercetarea relaţiilor dintre artă şi viaţa religioasă, socială, filosofică 
etc., în cele din urmă, viziunea lui cunoaşte o modificare 
importantă, întrucât consideră că „esteticul” se confundă cu 


i a "S wool 
„artisticul”, „valoarea estetică”, „frumosul” cu „opera de artă” 5. 


3. Caracterul absolut al valorii estetice. Pe fondul general 
al filosofiei valorilor, Tudor Vianu desfăşoară o riguroasă analiză 
a valorii estetice şi pune în relief, cu nuantárile cuvenite, ideea 
autonomiei esteticului. Analiza debutează prin stabilirea 
deosebirii dintre valoare si bunul estetic, arătând că valoarea este 
o categorie ideală şi numai prin subsumare datele brute ale 
existenței devin bunuri. Dintr-o atare perspectivă, nu un 
oarecare lucru constituie valoare, ci numai acea calitate a lui care 
este în măsură a satisface o anumită dorință. Aşadar, pentru noi, 
un obiect devine estetic numai atunci când îl gândim în sfera 
valorii respective. Mai corect, o lucrare simfonică poate să nu fie 
considerată nicicând un bun artistic de către o persoană căreia îi 
este străină complet muzica clasică, întrucât percepția unei 


13 Ibidem, p. 80, 

14 Tudor Vianu, Arta şi Frumosul, 1931, p. 153. 
55 [on [anosi, op. cit., p. XXXI. 

'6 Tudor Vianu, Estetica, p. 50. 

asemenea lucrári nu o va subsuma acelei categorii numitá valoare 
estetică. Numai o astfel de subsumare face dintr-un obiect 
inexpresiv o operă de artă sau un bun economic, un simbol 
religios, in funcție de valoarea în sfera căreia este reprezentat”. 
Deci, valorile înțelese ca nişte categorii, au o „pură existență 
ideală”, ceea ce le conferă o anumită autonomie. Căci, în 
concepția lui Vianu şi a unei întregi orientări axiologice i impusă în 
epocă, lumea valorilor este, în fond, o lume de sensuri, diferită de 
universul reic, de sfera obiectelor fizice care ne înconjoară. 
Decelând elementele caracteristice ale valorii estetice, 
Tudor Vianu rezervă acesteia un loc aparte în şirul valorilor. Pe 
linia unui orizont de gândire neokantian, el distinge valorile- 
mijloc de valorile-scopuri, pentru a susține că valoarea estetică 
este un scop absolut al congtiinfei'. Ea se diferențiază de 
valorile-mijloace, cum sunt cele economice, politice, dar şi de 
valorile-scopuri relative, care dau naştere unor bunuri prețioase 
în ele însele, dar numai în legătură cu o anumită formă de viata, 
aşa cum sunt valorile morale, a căror valabilitate se restrânge | la 
anumite tipuri de societăţi, în calitatea ei de scop absolut", 
valoarea estetică se „sustrage mişcării şi varietatii istoriei şi 
societăţii”?0. Ea este expresia universalitatii şi eternității în artă 
şi se ridică deasupra elementelor perisabile, care fac opera 
vulnerabilă în fata eroziunii timpului. „Operele de artă par astfel 
a îmbătrâni numai prin ceea ce este eteronomic în ele. Prin ceea 
ce ele cuprind autonom-estetic, operele artei înfruntă timpul”?! , 


U Ibidem. 

18 Idem, Introducere în teoria valorilor, în Opere, vol. 8, Bucuresti, 
Editura Minerva, 1979, p. 113. 

19 Ideea valorii estetice ca scop absolut a fost pusă în relief de 
cercetarea modernă, lucru perfect cunoscut lui Vianu. Este vorba de lucrările 
lui J. Cohn (Einführung in die Asthetic, in , Zeitschrift für Asthetic", X, 1921) etc. 
— autor la care se raportează şi Vianu, 

% Tudor Vianu, Estetica, p. 51. 

?! Ibidem. 

Esteticul este autotelic, ceea ce legitimează caracterul său 
absolut. În afara lui nu există artă şi acest lucru fl sustine Vianu 
în mod consecvent, fapt care i-a atras acuzația nejustificată din 
partea unora că ar subaprecia virtuțile educative ale artei. In 
realitate, gânditorul nu a pretins altceva decât ca arta să fie 
considerată prin ceea ce are ea specific şi nu altfel. Pentru că 
arta nu se poate substitui operelor cu caracter didactic, moral şi 
politic; ea nu învață pe nimeni nimic, după cum nu constituie un 
model, o pildă care ar putea fi urmată nici măcar de creatorii 
înşişi? . „Arta educatoare si moralizatoare. trece în rândul 
bunurilor etice sau politice, dar iese din acela al bunurilor 
estetice. Este imposibil de a deplasa valorile din sfera scopurilor 
în aceea a mijloacelor, fără sacrificiul caracterului lor propriu”. 
Autonomia esteticului cere ca opera de artă, care „opreşte clipa 
in loc”, să fie valorizată în ea însăşi, nu în vederea unei valori 
noi, care ar depási-o. 


4. Autonomie versus autonomism. Autonomia esteticului 
ni se dezvăluie într-o altă ipostază din analiza relaţiei dintre 
valori şi bunuri, prin care Vianu aduce în atenţie o problematică 
de acut interes teoretic. El consideră că dacă alte tipuri de valori 
nu sunt pe deplin întrupate în bun, acesta fiind numai O 
temelie” pe care ne putem înălța către valoare, esteticul este 
„topit” în bunul artistic, formând împreună una şi aceeaşi ființă. 
Altfel spus, valoarea estetică este imanentă bunului, pe când 
celelalte sunt libere şi îl transced. De aici rezultă că ea este aceea 
care dă individualitate unui bun, integrându-l astfel în sfera 
artisticului. În afara ei, un bun poate să fie orice, dar nu o operă 
de artă. O atare situaţie vine să susțină autonomia esteticului, nu 
să o sacrifice, Chiar dacă în opera de artă valoarea estetică 
coexistă cu alte tipuri de valori, ea şi le subordonează pe toate, 


2 Ibidem, p. 52. 
3 Ibidem, 

afirmándu-si deplina suveranitate. Tocmai acest aspect îl are în 
vedere Tudor Vianu, cînd spune că valoarea estetică nu este 
echivalentă cu opera, întrucât aceasta reprezintă o totalitate, un 
cosmos, aga cum, la rândul sáu, a subliniat-o $i Croce. 

Apărând teza autonomiei esteticului, Vianu se fereşte cu 
mare grijă să nu cadă în mrejele autonomismului. Gândirea lui, în 
raport cu această problemă, cunoaşte o evoluție către un echilibru 
izvorât din analiza mai profundă a ideilor, a conceptelor, precum 
şi a practicii fenomenului artistic. Dacă stăruim asupra suportului 
valorii estetice, vom observa că reflectia filosofului a parcurs o 
traiectorie relevantă în sensul celor afirmate. 

În Estetica, autorul aproape că nu admite realul ca suport al 
valorii estetice, întrucât ea este fructul unui act spontan al 
artistului, care i-a dat viata“. Respinge astfel poziția 
esteticienilor, care aşează valoarea estetică între valorile reale, 
socotind că aceasta este o sursă a ,,dificultatilor” ce s-ar ivi în 
Caracterizarea esteticului. Unele lucruri ne apar frumoase, 
întrucât sunt operele unui artist; în acestea pretuim pe creatorul 
lor — argumentează Vianu, pregătind introducerea unor nuanțe 
conciliante. Dacă admitem acest argument, atunci valoarea 
estetică ar putea fi „cel mult o valoare personală străbătând prin 
o valoare reală”%, şi astfel ar putea fi precizat locul ei între 
celelalte două mari clase de valori — reale, la care aderă lucruri, 
şi personale, la care aderă persoane. Dar nici această concluzie 
nu este satisfăcătoare, pentru că „valoarea lucrurilor şi a 
fiinţelor” se circumscrie valorilor existenţiale, date nemijlocit în 
experiența noastră. Or, valoarea estetică, prin esența ei, nu intră 
în sfera onticului; ea aparţine culturii®, Astfel, Tudor Vianu 


? Ibidem, 
?5 Ibidem, p, 54. 
% Ibidem, 

scoate esteticul din orizontul „valorilor reale", al existenței sau 
experienţei practice (lucruri, acțiuni) gi îl plasează în domeniul 
,aparentei”, al „fenomenelor”, al modului în care ele apar 
conştiinţei noastre. „Ceea ce participă la valoarea estetică nu 
sunt lucrurile şi nici acţiunile, ca nişte date ale experienţei 
practice, ci aparența lor”? afirmă esteticianul, postulând natura 
ideală a artei, nu dedusă din real; nu corelată ori subordonată 
realului, ci în opoziție cu realul. 


5. Idealul şi realul în structura valorilor estetice. Aceste 
idei vor suferi mai târziu nişte modificări prin decantarea 
gândului şi rafinarea reflectiei filosofice a lui Vianu. Lucrarea 
Introducere în teoria valorilor exprimă tocmai o asemenea 
evoluţie, către o poziție mai realistă şi echilibrată. Cu o 
flexibilitate dobândită printr-o amplă experiență teoretică şi un 
contact neîntrerupt cu arta, gânditorul afirmă aici că valorile 
estetice, întruchipând diferite spete ale frumuseţii naturii şi artei, 
„aderă la suporturi reale şi personale”*®, E] recunoaşte că, în 
autonomia lor, valorile estetice nu sunt nişte monade, fără vreo 
legătură cu realul. Fiind real şi personal, suportul valorilor 
estetice îl constituie atât opera de artă, sau un aspect oarecare al 
naturii, cât şi autorul lor, care este artistul uman sau divin. 
Idealul și realul fuzionează în structura valorilor estetice, 
imprimându-le o configuraţie aparte. Sufletul artistului, sublimat 
în operă, transferă acesteia ceva din patosul, etosul şi lirismul 
său — valori ce au un suport personal. De asemeni, sentimentele 
declanșate în procesul receptării operei de artă întotdeauna le 
adresăm persoanei, care este autorul acesteia, nu unor lucruri. 


? Ibidem, p. 55, 
a Idem, Introducere în teoria valorilor, p. 111. 

Cu toate că, într-o primă instanţă, valorile estetice au un 
suport real, acesta nu este niciodată material”, afirmă Tudor 
Vianu cu o prudență evidentă, pentru a nu vulgariza idealitatea 
artei. „Opera de artă nu este o întocmire materială. Nu apreciem 
ca frumoasă bucata de pânză a tabloului, ci imaginea in care 
acesta se rezolvă pentru conştiinţa noastră”*0. Prin coerenţa ei 
figurativă, această imagine este un lucru, nu este ea însăşi un 
centru de valorificări umane. Ceea ce tine să reliefeze Vianu este 
faptul că materialele artei nu dau materialitate suportului real al 
valorilor estetice. În artă, materia este înregistrată într-un mod 
deosebit de acela în care sunt cuprinse ca suport al valorilor 
materiale propriu-zise, cum sunt valorile economice. 

Din această dualitate a suportului valorilor estetice, real şi 
personal, dintre care unul se găseşte pe un plan mai adânc decât 
celălalt, Tudor Vianu deduce o altă însuşire individualizatoare a 
acestora. Anume, valorile estetice au „structură adâncă”, ceea ce 
nu întâlnim la nici una dintre celelalte valori ale conştiinţei 
omeneşti“!. Deşi există valori adânci, cum sunt cele morale, 
atribuite profunzimii personalităţii umane, sau valori înalte, ca 
cele religioase, a căror înălțime este atribuită spiritului divin, 
conștiința le cuprinde direct în planul respectiv. În cazul valorilor 
estetice, conştiinţa, în efortul de a le cuprinde, trebuie să străbată 
„un prim-plan mai superficial”, spre a coborî în adâncurile unde 
sălășluiesc sensurile şi semnificaţiile operei. În această situație ni 
se relevă o specificitate a valorilor estetice, pe care ele nu o 
împart cu nici una din lanţul celorlalte valori şi care se traduce în 


ceea ce autorul Esteticii numeşte „adâncimea artei”. 


? Ibidem, p. 112, 
% Ibidem, 
3! Ibidem. 

Exponent al autonomiei esteticului, Tudor Vianu, la fel ca 
si alți esteticieni români contemporani lui, a respins 
autonomismul, sterilitatea, purismul în artă, considerându-l opac 
față de ,impuritátile" vieţii ce nutresc acest domeniu al 
spiritualului. El înțelege opera de artă ca o totalitate, un cosmos 
definitiv şi desăvârşit, căruia nu i se poate nici adăuga, nici 
sustrage nimic. De aceea, autorul Tezelor unei filosofii a operei, 
apărându-se de acuzațiile unor „critici improvizati şi 
superficiali”, argumenteazá din nou, cu claritate, cá „în formele 
organizării ei estetice, arta introduce toate valorile culturii”*?. În 
opinia lui, sprijinită pe rationalism şi echilibru, autonomia 
esteticului nu se identifică cu estetismul, cu ostilitatea față de 
alte valori culturale, în afara celor artistice. „Umanitatea în om — 
scrie Vianu — propune totalitatea punctelor de vedere şi potrivita 
lor distribuţie față de situaţiile vieţii. Din această pricină, 
nesocotirea unor regiuni întinse din domeniul valorilor, în 
avantajul singurei valori estetice, se însoţeşte totdeauna cu grave 
defecte omeneşti. Egoismul, lipsa de pietate şi uneori mărginirea 
intelectuală a estetului nu se pot compensa prin sensibilitatea sa 
ascuţită pentru frumos. În această constelație spirituală, înseşi 


valorile estetice par injosite"?. 


6. Eternitatea si vremelnicia artei. Dacá Benedetto Croce 
vedea un raport de incompatibilitate intre universalitatea artei si 
geneza ei social-istoricá, între autonomie şi eteronomie, Tudor 
Vianu, adversar al unilateralitátii, găseşte o corelație intimă între 
autonom gi eteronom, între estetic şi extraestetic. Pentru gânditorul 
român, valoarea estetică face parte din categoria scopurilor în sine, 
iar arta, întrucât participă la ea, apare ca o alcătuire sustrasá 


% Idem, Idei trăite, în „Viaţa Românească”, 1958, nr. 4, p. 95. 
% Idem, Estetica, p. 54-55. 

mobilităţii şi variatiunilor istorice. Arta constituie, astfel, o unitate 
,eterocosmicá autonomă” si prin acest caracter s-a arătat în toate 
timpurile „drept depozitul gloriei celei mai durabile”. 

Aşadar, Vianu recunoaşte operei de artă o existență eternă 
asigurată de însuşirea sa estetică. Această însuşire dă operei 
puterea de a transgresa timpul cronologic şi a se instaura în 
timpul ca atare, înţeles ca formă a universalitátii prin ceea ce 
Platon numea „tabloul aionic"?, adică prin eternitate. Totodată, 
însă, opera de artă este nemijlocit legată de întreaga societate, 
prin valorile extraestetice pe care le însumează şi le supune 
unităţii sale autotelice. Conţinutul extraestetic, observă cu 
deplină dreptate Vianu, dă expresivitate artei şi o face 
participantă la dinamismul vieții istorice, exercitând o mare forță 
de înrâurire asupra societății. Din această constatare, el induce 
că arta este eternă prin forma estetică şi vremelnică prin 
conținutul ei36. Este evident că el identifică forma cu valoarea 
estetică şi conținutul cu valorile eteronome supuse eroziunii 
timpului. De fapt, în structura ierarhică a operei de artă, 
distincția între formă şi conținut gânditorul o face numai 
constrâns. de rigoarea analizei fenomenologice. În realitate, 
Tudor Vianu, preluând punctul de vedere exprimat în veacul 
anterior de un Hegel, un Vischer, după care opera de artă este 
sinteza indisolubilă a ideii cu forma, respinge, aşa cum am mai 
arătat, ipotezele „formalistă” şi „conținuitistă”, pentru a sustine 
natura estetică atât a formei, cât si a conținutului, întrucât acesta 
din urmă nu este indiferent sub raport estetic. Ambele elemente, 
forma şi conţinutul, sunt contopite în ceea ce dă caracterul 
indivizibil al operei de artă. Disjungerea lor forțată are ca efect 


9 Ibidem, p. 150. 
35 Cf, Platon, Timaios, în „Opere VII", trad. de Cătălin Partenie, 


Bucuresti, Editura Ştiinţifică, 1993, pp. 149-151.. 
3% Tudor Vianu, Estetica, p. 151. 

degradarea estetică a operei. În consonantá cu ideile unor 
esteticieni moderni, ne gândim mai întâi la Simmel”. Vianu 
afirmă că solidaritatea dintre formă şi conţinut este atât de 
puternică, „încât între una şi alta există o relație funcțională 
permanenti??? Din perspectiva unei atari relaţii, conținutul 
operei nu apare decât în unitatea ei formală, iar aceasta nu se 
intregeste decât folosind conținutul. 

Stăpânind, deopotrivă, teoriile estetice în evoluţia lor 
istorică, şi fenomenul artistic în devenirea lui, Tudor Vianu, în 
abordarea problemei autonomiei esteticului, nu a lăsat în 
obscuritate un aspect cu importante consecințe practice. Este 
vorba de faptul că, în realitate, se întâmplă uneori să prevaleze 
în opera de artă acțiunea subsumativă în sfera valorii estetice; 
alteori, accentul să cadă, îndeosebi, asupra conținutului de valori 
eteronome. Aşa se explică prezența operelor incluse în categoria 
celor aşa-numite „puriste”, precum gi a celor în care 
extraesteticul este preeminent. 

Nici unul, nici altul din cele două cazuri nu este acceptat de 
Tudor Vianu, animat de idealul clasic al omului. În accepțiunea 
lui, opera de artă este o unitate, o sinteză în care forma artistică, 
reprezentând o unitas multiplex, constituie rezultatul aducerii 
materiei la viață pe alte căi decât cele biologice. Altfel spus, 
forma în artă este un reflex al conținutului, al cuprinsului de 
valori eteronome. A da prioritate unuia sau altuia dintre 
elementele sale structurale înseamnă a strica echilibrul operei de 
artă şi, prin aceasta, a-i prejudicia valoarea artistică. 

Aducând în atenție aceste idei fundamentale pe care este 
clădită concepția estetică a lui Tudor Vianu, vrem să arătăm că 
ele nu numai că nu au suferit eroziunea timpului, dar sunt 


31 G, Simmel, Rembrandt. Ein Kunstphilosophischer Versuch, 2 Aufl., 1919. 
% Tudor Vianu, Estetica, p. 82. 

deosebit de actuale acum, cánd devin tot mai insistente 
încercările de a marginaliza valoarea estetică, dacă nu de a o 
izgoni de-a dreptul din opera de artă. Dreapta măsură în 
confruntările de idei estetice şi de filosofia artei obligă la 
reflecţie cumpanita. 

VI. FAPTUL ESTETIC SI VALOAREA 


1. Estetica in viziunea lui Mihai Ralea. Se poate spune cá 
estetica reprezintă o dimensiune esenţială între cele ce dau relief 
personalității polivalente a lui Mihai Ralea. Teoretician, critic 
literar, profesor universitar, el a slujit cu vocație la trei altare ale 
aceleiaşi zeițe, cucerindu-şi un loc de prestigiu în cultura 
noastră, mai cu seamă din perioada interbelică. Şi totuşi, prea 
puţine sunt încercările de a evalua critic contribuțiile sale la 
evoluția domeniului pe care l-a ilustrat cu energie şi 
comprehensiune, atât cât i-a fost trecerea prin lume. Am reţinut 
dintre acestea aprecierea formulată de Nicolae Bagdasar, încă în 
1941, în care afirmă că: „Mihail Ralea, directorul revistei «Viaţa 
Românească», într-o serie de lucrări interesante, încărcate de 
fine observaţii, a-adus, de asemenea, contribuții şi a dat sugestii 
demne de reţinut pentru critica literară”. Dacă ne referim numai 
la textul citat, trecând peste detaliile de context, trebuie să 
observăm parcimonia şi caracterul restrictiv (critica literară) al 
valorizării făcută de Bagdasar; ea conţine însă elementele 
esenţiale ce definesc aportul lui Ralea în domeniul esteticii. 


! Istoria filosofiei moderne, vol, V, Bucureşti, 1941, p. 253. 


Scanned with CamScanner 


Căci, într-adevăr, autorul Explicárii omului nu a consacrat 
esteticii un edificiu teoretic impozant şi complet. În schimb, a 
slujit-o cu aleasă pasiune la nivel conceptual și aplicativ. Ca 
atare, el a fost o prezență constructivă în dezbaterea unor teme 
esenţiale ce au concentrat atenția timpului său şi s-a afirmat ca 
un prestigios îndrumător al creaţiei literare, continuând, în chip 
particular, opera mentorului său, Garabet Ibrăileanu. 

O întinsă problematică ce cuprinde natura artei si 
simbolismul acesteia, categoriile estetice şi specificul valorii 
estetice, conditionarea socială a artei şi autonomia esteticului, 
specificul național al artei și receptarea operei este marcată de 
observaţiile, nuantárile, ideile, elaborările lui Mihai Ralea, care 
au lărgit orizontul ştiinţei estetice şi au intrat în patrimoniul 
nostru cultural. Fiecare temă enunțată aici ar putea fi analizată 
separat, pentru a determina sporul de cunoaştere, de interpretare 
şi înțelegere adus de autorul la care ne raportăm. Noi vom părăsi 
un asemenea drum în favoarea altuia, mai ademenitor, care ne 
dezvăluie viziunea originală şi bogată în semnificații a lui Ralea, 
asupra raportului dintre factorul estetic şi valoare. Este o relaţie ce 
implică două laturi, care, împreună, constituie punctul de sprijin 
al întregii concepții estetice a gânditorului. Si acest lucru se 
observă chiar în definirea obiectului disciplinei de care se ocupă. 

Faţă de doctrinele care puneau în sarcina esteticii exclusiv 
cercetarea frumosului sau „întinsa împărțire a frumosului”?, cum 
Hegel precizează, Ralea consideră că estetica este „ştiinţa 
faptelor și valorilor estetice”? El distinge trangant între natură şi 


artă, aceasta din urmă fiind înţeleasă, în spiritul concepției sale 


2 Georg Wilhelm Hegel, Prelegeri de estetică, vol. 1, traducere de D. 
D. Roşca, Bucureşti, Editura Academiei, 1966, p. 7. nu Ann 

3 Mihai Ralea, Prelegeri de estetică, Bucureşti, Editura Stiinfificà, 
1972, p. 149. 

filosofice, ca „plăcere a artificialităţii”; între frumosul natural şi 
cel artistic, eliminând din sfera esteticii, în acord cu tendinţele 
prezente în acea vreme, o scamă de fenomene ce nu sunt rezultat 
al activităţii omeneşti. Din aceste delimitări, nu decurge că el ar 
marginaliza frumosul, dar cu certitudine nu-i mai rezervă o 
poziție centrală în ansamblul esteticii. Poate şi sub influența 
criticilor formulate de către unii teoreticieni, care contestau 
faptul că frumosul ar fi finta de atins în realizările artistice. 


2. Fapt estetic şi fenomen artistic. Ce este, după Ralea, 
faptul estetic? În scrierile sale, gânditorul foloseşte două 
sintagme: fenomen estetic şi fapt estetic, lăsând impresia că le-ar 
conferi acelaşi înțeles şi atunci am avea de-a face doar cu o 
inconsecventá terminologică; surprinzător totuşi la un spirit 
deprins cu fineţea noţiunilor. În fapt, Ralea deosebeşte între cele 
două noțiuni, dar o face atât de sumar, încât confuzia devine 
posibilă. După el, fenomenul estetic are o componentă 
subiectivă, ce constă în momentele contemplative, de receptare a 
operei de artă, şi o alta obiectivă, dată mai ales de tehnicile 
realizării produselor artistice, privite în diacronia culturii“. 

Într-o intimă conexiune cu fenomenul artistic se află faptul 
estetic, pe care autorul îl defineşte drept „o construcție a 
imaginaţiei creatore, cu un caracter simbolic, efectuat cu o 
tehnică personală, cu o finalitate autonomă, intrinsecă, oferind o 
cunoaştere strict individuală a realităţii şi o plăcere 
dezinteresată”5, Această definiţie are meritul de a surprinde 
trăsăturile de bază ale faptului estetic, care, în viziunea lui 
Ralea, nu este altceva decât opera de artă însăşi. Încercând să-i 
expliciteze coordonatele individualizante, esteticianul face o 
dovadă de rigoare analitică, ocazie cu care formulează puncte de 


* Ibidem, p. 150, 
5 Ibidem, p. 152. 

vedere proprii, deosebit de interesante, într-o serie de probleme 
aflate în atenţia gândirii estetice a vremii. 

Din capul locului, definiţia menţionată precizează că faptul 
estetic este „o construcție a imaginaţiei creatoare”, accentuând 
apoi în mod deosebit rolul travaliului artistic în procesul creației. 
Opera de artă nu este un rezultat al hazardului, al dezordinii 
sentimentale si contemplativității naive, spune Ralea, în acord 
cu un Delacroix, de pildă; ea întrupează efortul, zbuciumul, 
luciditatea artistului, care aplică anumite raporturi unui material. 
Cerând artistului numai luciditate, fără sensibilitate, ni se pare o 
exagerare evidentă, căci arta nu poate exista în afara 
sentimentelor, emotivitatii, care însoțesc gândirea. Rationalitatea 
pură este apanajul ştiinţelor exacte, nu al creaţiilor artistice. Dar 
este posibil ca Ralea să fi insistat exclusivist pe nevoia de 
luciditate în actul creator, pentru a protesta împotriva curentelor 
înnoitoare, care exaltau rolul inconştientului, al întâmplării, şi 
care se afirmau violent în arta europeană din perioada 
interbelică. Excesivá în esența ei, atitudinea esteticianului se 
pare că plăteşte tribut valorilor clasicismului, de care era ataşat 
prin structura sa spirituală. 


3. Gratuitatea simbolului. Opera de artă, ca fapt estetic, are un 
caracter simbolic, afirmă Ralea, trădând astfel aderenţa sa la teoriile 
estetice ale simbolului®, care deveniseră dominante pe la 1925. Se 
constituie chiar o mişcare multilaterală, cu tendința de a-şi asocia 
antropologia şi științele umane, pozitivismul logic şi matematica, 
psihologia si religia, într-un efort teoretic de a descifra implicațiile 
pentru artă a specificităţii omului, creator de semne şi simboluri. 


5 Vezi lucrările lui Santayana, Cassirer, ale grupului Warburg în frunte 
cu Maritain și Panofsky, studiile Susanei Langer, continuând cu abordările 
„semantiștilor” si „semioticenilor”, între care cei mai influenţi erau Charles 


Ogden si J, A, Richards. 

Într-un plan mai larg, Ralea este atras de abordarea 
antropologică a simbolului, încercând să decodifice 
mecanismele de apariție ale acestuia în conștiința noastră. El 
susține că simbolurile, ca semne convenționale, ca forme de 
obiectivare a conştiinţei, sunt prezente în toată viața socială. 
Există, în opinia lui, două categorii de simboluri: una cuprinde 
pe cele izvorâte din nevoia de realizare a idealurilor, aspirațiilor 
noastre, si le numeşte simboluri deziderative; alta, determinate 
de cerința caracterizării realității, aşa cum este ea, fără idealizări 
sau transfigurări; acestea fiind simboluri expresive. Sub 
influența sociologiei, afirmă că numai o anumită consacrare 
socială dovedeşte deplina obiectivare a simbolului”. 

Potrivit concepției antropologice a lui Ralea, omul este 
„primul animal absurd”, întrucât îşi suspendă temporar urgentele 
vitale pentru ca, într-o deplină libertate, să facă loc 
manifestărilor spirituale, care exprimă cu adevărat profunzimea 
şi esența sa. Punând, pentru o clipă, stavilă nevoilor organice, el 
creează un alt fel de simboluri, fără nici o utilitate practică, de 
natură artistică. O asemenea ,constructie" are însuşirea de a 
înăbuşi fondul primitiv al insului, oferindu-i plăcerea unei 
artificialitati, în care se găseşte pe sine. În această perspectivă, 
esteticianul priveşte arta ca o acumulare de simboluri, de semne, 
de construcţii tehnice, care nu au utilitate ,practicá"?. 

În elaborările teoretice referitoare la simbol, Ralea nu omite 
specificul acestuia în raport cu diferitele domenii ale culturii. 

Spre deosebire de știință, unde simbolul este abstract şi 
generic, particularitatea artei constă în aceea că „simbolismul 
este propriu și original, având posibilitatea de a reda realitatea 
prin artificii, care nu au mai fost întâlnite si care aparțin 
artistului”, În ceea ce priveşte opera de artă, preluând teza lui 


: d cf. Câteva observaţii asupra psihologiei simbolului, în „Comentarii 
şi sugestii”, București, Editura Casei Scoalelor, 1928. 
: Antropologia filosofică, în vol „Prelegeri de estetică”, p. 461. 
Prelegeri de estetică, p. 153, 

Lalo, spune că aceasta este o „creare de poliarmonii”; opera este 
„construcție”, o structurare, o combinare de simboluri într-un 
întreg ce are un sens, o semnificaţie. 

Sub aspect etnic, opera de artă este rezultatul organizării, al 
combinării simbolurilor într-o manieră proprie şi după anumite 
reguli, care îi asigură existenţa şi unitatea interioară, plasând-o 
în sfera esteticului. 


4. Comunicarea de sine prin artă. Autonomia este una 
dintre trăsăturile definitorii ale faptului estetic, în ipostaza lui de 
operă artistică, asupra căreia Mihai Ralea insistă. Stimulat şi de 
climatul teoretic al timpului, mai cu seamă de obsesiile şi 
devierile de la tema de bază apărute la noi, el dezvoltă idei ce se 
constituie într-un aport valoros la evoluția esteticii. În focul 
polemicilor dintre susținătorii teoriei „artă pentru artă”, ai 
estetismului şi cei ai tendentionismului, dintre formalişti şi 
continuitisti, Ralea. este de partea principiului autonomiei 
esteticului, dar într-un mod echilibrat, distant de poziţiile 
extreme. Referindu-se la opera de artă ca fapt estetic, el susține 
indubitabil că finalitatea acestuia este autonomă, întrucât 
consistă în propria sa perfectiune!®, Opera nu cunoaşte nici un 
alt scop, în afară de cel intrinsec naturii sale. De aici, însă, nu se 
poate induce vreo tendinţă de exacerbare a autonomismului, de 
cultivare a „unei religii puriste”. Punctul de vedere al 
esteticianului este foarte limpede formulat cu privire la 
problema în cauză; „Ideea că arta este absolut independentă este 
aproape imposibilă”!!. În sprijinul afirmației, Ralea aduce 
argumente de ordin psihologic şi sociologic, În primul rând, 
sufletul artistului este un mozaic de elemente, care formează o 
Structură unitară, având o dominantă artistică. Elementele 


V Thidem, 
! Ibidem, p. 158. 

sclavajul înrâuririi sociale, reuşind uneori să se opună mediului 
social şi să-i inducă anumite influenţe. Astfel, ea reuşeşte să-şi 
păstreze autonomia, care se fundează pe legi specifice. 

Pledând în favoarea autonomiei esteticului, Ralea nu 
absolutizează acest principiu. Dimpotrivă, îi detectează 
limitele, dar şi avantajele. Şi tocmai în aceasta constă reala sa 
contribuţie teoretică în domeniu, cu toate că nu se manifestă 
singular într-un atare perimetru ideatic. În opinia lui, dacă nu 
este posibilă izolarea totală a artei de celelalte fenomene 
sociale, fără a eşua în schematism şi a-i sărăci expresivitatea, 
autonomia esteticului rămâne totuşi o tendință, o názuintá, un 
ideal ce consideră arta prin sine, fără nici un fel de 
subordonări. „Arta nu trebuie să pledeze pentru nimeni — 
afirmă esteticianul —, trebuie să fie numai pentru ea însăşi, fără 
ca prin aceasta să se sterilizeze”!>. 

Ceea ce urmáreste principiul autonomiei esteticului este 
diferențierea artei cát mai evidentă față de celelalte fenomene 
ale vieţii spirituale; să o apere de invazia fenomenelor de ordin 
natural, păstrându-i caracterul de  artificialitate. Potrivit 
concepţiei sale filosofice, Ralea socoteşte că arta, la fel ca şi alte 
forme de manifestare ale spiritului, ca morala, religia, ca 
fenomenul economic, este o modalitate de refulare a naturii. Ea 
„nu este altceva decât o eliminare a sentimentelor brutale directe 
luate din biologie, o anumită deviatie a omului prin înăbuşirea 
tendințelor. și înlocuirea lor cu creaţii mai complexe de ordin 
cultural”!S. În acest scop concepe Ralea eliberarea omului de 
ordinea naturală deterministă şi, în orizontul complet deschis în 
fata lui, creează o artificialitate mai complexă, care este arta. 
Refine atenţia observaţia subtilă a esteticianului, cum că aceasta 
artificialitate, desi nu are o finalitate conştientă, voită, exercită 


"5 Prelegeri de estetică, p. 160. 
1 Antropologia filosofică, p. 410, 


Scanned with CamScanner 


90 Marin Aiftincá 
indirect o seamă de influențe asupra culturii şi societăţii. Arta 
educi în sensul de ordine şi măsură, proporție şi armonie, 
simpatie şi umanizare. Ea constituie, în acelaşi timp, un fel de 
vehicul pentru unele idei şi motive anestetice, dorite sau nu, pe 
care le induce în mediul social. Ceea ce demonstrează Ralea, 
dacă mai era nevoie, este faptul că rolul artei nu se reduce la 
cultivarea plăcerii estetice. 


5. National şi artistic. Un aspect aparte al influenței sociale, 
asupra căreia insistă Ralea, înscriind o notabilă contribuţie în istoria 
esteticii româneşti, este raportul dintre viața națională şi artă, 
problemă larg dezbătută în perioada interbelică. Factorul 
declanşator al analizei îl constituie, în fond, exagerările 
autonomiste „ale unor literați de la noi”, pe care autorul le califică 
drept un „caz psihologic”, de „estetomanie”!”. Într-un asemenea 
context s-a spus, în dezacord cu puristii, cá ar exista o legătură 
strânsă între calitatea artei şi specificul național. Ralea nu contestă 
această legătură, dar o supune unui examen critic, după care o 
acceptă în sens relativ. Interogatia lui este următoarea: „care e rolul 
şi care e gradul de potenfare artistică a coeficientului etnic in 
producţia artistică?” Răspunsul vine fără ocolişuri, susținând că 
dacă nu poate exista o artă fără originalitate, „nu poate să existe o 
operă care să nu fie încadrată într-o natiune”!?, 

Precaut în afirmaţii, Ralea adaugă ideea că nu se ajunge la 
o artă naţională doar prin folosirea unor elemente ce tin de 
specificul naţional. Este nevoie, în primul rând, de talent, 
pretutindeni, artiștii mari au fost mari personalități naționale. 
Dar națiunea, care în viziunea lui se confundă cu rasa, este o 


n 1, Etnic şi estetic, in vol „Atitudini”, p. 88. 
1, Prelegeri de estetică, p. 160, 
P Antropologia filosofică, p. 470. 

determinantă a concepției estetice, însă nu una suficientă. În 
această ecuaţie, Ralea pune în relief personalitatea artistică. 
Opera, ca fenomen de comunicare individuală, este 
independentă şi nu poate fi disociată de personalitatea 
creatorului, după cum arta, ca fenomen de expresie a unei 
comunităţi naţionale, nu poate fi separată de complexul general 
de viata căruia îi aparține. 

Consonant cu opiniile lui Kayserling si Nietzsche, care susțin 
că un popor este o unitate de stil, Ralea sondează resorturile 
psihologice ale artei, aducând argumente în favoarea tezei amintite. 
După el, „Arta unui popor e cea mai bună diagnoză pentru 
psihologia sa etnică. Şi invers, stilul unei arte nu poate fi perceput 
fără adâncimea mentalitatii nationale, a cărei expresie este” Me 

Legătura foarte strânsă dintre caracterul national si stilul 
artistic şi cultural este identificată până la nivelul rasei, a 
etnicului. Esteticianul consideră că etnicitatea nu constituie un 
auxiliar al artei, ci reprezintă însuşi factorul intrinsec momentului 
realizării artistice. „Etnicul e oarecum locul geometric între 
individual şi uman”; este o categorie estetică sub care artistul e 
obligat să vadă lumea. Această categorie estetică pune în relief 
limita sub care e permisă originalitatea şi, în acelaşi timp, 
sociabilitatea creatorului. De aici Ralea încheie că nimeni nu 
poate evita caracterul national sub care ființează creaţia. 

Într-un atare context, problematica specificului naţional 
câştigă în adâncine prin disocierile şi conexiunile făcute de 
Ralea între stilul individual si cel colectiv. Detaşat de variile 
definiţii date stilului individual, esteticianul îl înțelege ca fiind 
expresia unei anumite structuri şi educatii, încât o personalitate 
artistică se deosebeşte de ceilalți compatrioți prin ceea ce are 


2 Etnic şi estetic, p. 99. 
?! Specific şi frumos, in vol „Comentarii şi sugestii”, Bucuresti, Editura 

ireductibil personal şi deci original, într-o anumită societate si 
un anumit timp dat. De aceea, stilurile individuale au ceva 
comun provenit dintr-o „armonie prestabilită”, un acord de 
vederi şi procedee, care împreună alcătuiesc stilul colectiv sau 
național. Ralea precizează că „ceea ce e colectiv e făcut din 
individual. Dacă stilurile individuale n-ar avea nimic comun 
între ele, stilul colectiv nu s-ar putea constitui”””, 

Dar un artist care iti cultivă cu îndărătnicie stilul individual, 
diminuánd aportul sufletului social sau national, ceea ce este 
imposibil, spune Ralea, va realiza o operá sáracá sub raportul 
expresiei artificiale, sortită dispariției. „Originalitatea extremă, ca si 
snobismul care o susține, sunt repede uitate şi e ceva întristător în 
acest cimitir al valorilor de o zi””. Dimpotrivă, „artistul național 
are şi stilul individual, plus pe celălalt social”2%. Creaţia lui este mai 
bogată pentru că exprimă sufletul întregului său popor şi prin 
aceasta „intră în universalitate”. Interdependenta dintre stilul 
individual şi cel național explică pe deplin distincția pe care o face 
Ralea între tipic şi caracteristic în artă. 


6. Esteticul ca „valoare de lux”. Întrunind trăsăturile 
menționate mai sus, faptul estetic nu poate exista în afara 
valorii, mai precis a valorii estetice. Relaţia dintre cele două 
entităţi reține atenţia lui Ralea şi o explorează cu o neslăbită 
curiozitate ştiinţifică. Această relație apare, îndeosebi, în 
procesul valorificării creaţiei artistice, lucru ce îl obligă pe 
gânditor să cerceteze trei probleme esențiale: valoarea estetică, 
critica de artă şi, în fine, chestiunea gustului. 

Nu insistăm asupra conceptului de valoare la Mihai Ralea; 
am făcut-o cu altă ocazie?. Ne oprim acum la descifrarea 


?! Etnic si estetic, p. 101. 
3 Ibidem, p. 105, 

% Ibidem, p. 102. 

viziunii sale referitoare la valoarea estetică. Delimitându-i aria 
de cuprindere, Ralea concepe esteticul ca o „valoare de lux”, 
detaşată de orice interes ori solicitare cu caracter imediat. El se 
desparte astfel de teoriile în care esteticul este coincident cu 
frumosul artistic, socotind că primul poate cuprinde şi elemente 
ce nu sunt specifice celui din urmă. Neaderent la principiul 
„purităţii” artei, gânditorul, preluând o teză a germanului Utitz, 
înțelege esteticul ca un ideal, care nu se regăseşte pur în opera 
de artá, ci impreuná cu unele elemente anestetice ca sentimentul 
religios, moral etc. Dacă ar fi prin excelență estetică, opera de 
artá ar fi prea sáracá şi schematică. Cu această teză, el face 
distincția între estetic și artistic, argumentând că „Noţiunea de 
artă depăşeşte esteticul'"$. Opera cuprinde şi o sumă de 
elemente anestetice, ceea ce înseamnă că esteticul, deşi stă pe 
primul loc în structura operei, el „nu realizează ultima esență” a 
acesteia. Prin aceasta Ralea nu sacrifică autonomia esteticului, 
pentru a sustine teza ,,impuritatii” sau a eteronomiei artei. Ceea 
ce vrea să sublinieze, dincolo de orice tentă absolutistă, este 
ideea cá esteticul reprezintă numai un ideal de neatins. 
Realizarea lui rămâne o continuă aspirație, iar „elementele 
anestetice servesc drept cadru fenomenului estetic”? Printr-un 
proces de spiritualizare şi ordonare într-un întreg dinamic şi 
estetic, el participă la configurarea valorii estetice. 

Pe baza acestor dezvoltări teoretice, precum şi a unor teorii 
axiologice curente, Ralea distinge valoarea estetică de toate 
celelalte specii de valori ce tin de sfera vitalitatii, a utilitarului, 
care ne procură satisfacţii imediate. La fel ca şi valorile morale, 
valorile estetice sunt scopuri ale vieţii noastre, pe care le 
urmărim în realizarea construcţiilor artificiale semnificante. 

După ce lămureşte problemele care ţin de natura valorii 
estetice, Ralea încearcă să identifice trăsăturile specitice ale 


26 prelegeri de estetică, p. 60. 
27 Ibidem, p. 61. 

acesteia, prilej ce îi oferă posibilitatea afirmării unor puncte de 
vedere demne de interes. El consideră că valoarea estetică se 
caracterizează prin aceea că este determinată de o sinteză a 
elementelor anestetice spiritualizate şi structurate pe raporturi 
poliarmonice. În consens cu Simmel, afirmă că valoarea estetică 
este proiectată în afara eului nostru, ceea ce îi garantează 
dezinteresarea şi o îndepărtează de oricare alt interes, în afară de 
cel estetic. De asemenea, valoarea estetică nu exprimă realul, ci 
doar imaginea sa artificială, ceea ce obtureazá concupiscenta, 
dorința şi permite valorizarea estetică. În fine, valoarea estetică 
nu reiese din realitate, ci din individualitáti, ca expresie a unui 
anume temperament artistic; ea este unică, este originală”. 

Fireste cá aceste trásáturi comportá unele clarificári si chiar 
amendamente. Important este faptul cá ele sunt identificate cu 
suficientá rigoare, incát alcátuiesc un sistem de coordonate ce 
individualizeazá corect valoarea esteticá. Ín acest sens, meritul 
lui Ralea este indiscutabil, cu atât mai mult cu cât este singurul 
care îşi asumă o asemenea tentativă în estetica românească. 

Este de reținut observația lui Ralea cu privire la 
obiectivitatea valorii estetice, chiar dacă are o nuanță 
sociologică. Vorbind de obiectivare, nu se referă la întruparea 
valorii estetice, cum s-ar putea crede la prima vedere, ci pune o 
problemă axiologică esenţială, aceea a valabilitatii valorii. În 
opinia lui, o valoare începe prin a fi un fenomen psihologic şi, 
treptat, devine o instituţie, o valoare socială, care este un ideal 
pentru un grup, impunându-se chiar şi refractarilor. Indirect, 
Ralea arată că valorile estetice, ca oricare altele, au o origine 
subiectivă, însă valabilitatea lor este transsubiectivă. Acest 
fenomen este determinat de doi factori: 1. generalizarea, prin 
care o valoare individuală este însuşită de o colectivitate; 2. 
obiectivitatea, care înseamnă transformarea valorii într-o realitate 


% Vezi Ibidem, pp. 209-210. 

ce exercită, din afară, o presiune asupra individului. Aşadar, 
ținând seama de ideile lui Ralea, se poate spune că opera, ca 
intrupare a valorii estetice, îşi începe destinul prin a fi mai întâi 
o valoare individuală, pentru a intra, apoi, prin socializare, în 
patrimoniul colectivităţi ce îi recunoaşte valabilitatea. 


7. Despre normativitatea esteticii. Tema valorizării operei 
de artă readuce în discuţie problema funcțiilor esteticii. Ralea 
este de părere că această ştiinţă a spiritului „trebuie să explice şi 
apoi să judece"?. Deci, ea nu se mărgineşte doar la explicarea 
faptului estetic, ci trebuie să-l valorifice, să-l ierarhizeze în 
raport cu criteriile estetice, pentru a evita jocul arbitrariului. De 
aici rezultă şi o funcție normativă a esteticii. 

Desigur, Ralea nu se gândeşte cAtusi de putin la o estetică ce 
şi-ar asuma rolul de a da norme artiştilor, ar fi o stupiditate. Creația 
este un act liber; dar valorificarea, judecata de valoare trebuie să 
urmeze o serie de reguli, pentru a sustrage valoarea de sub tirania 
eului, a relativismului excesiv. De aici porneste nevoia de norme, 
care să indice minimul de cerințe, în funcție de care o operă de artă 
să fie considerată ca atare. Stabilité pe temeiul generalitatii 
cazurilor, norma ar fi, în această situație, o „valoare nominală”, pe 
când valoarea ar fi o „normă superioară, excepțională”30. 

În mod firesc, esteticianul se întreabă: după ce criterii 
valorificăm opera de artă? Dintre răspunsurile date acestei 
întrebări, Ralea supune criticii, ca fiind mai semnificative, pe cele 
formulate de Taine, Volkelt, Freinfels, înainte de a-şi exprima 
punctul de vedere. În contextul dezbaterilor teoretice din epocă, 
este deosebit de importantă precizarea gânditorului, potrivit cáruia 
criteriile de valorificare estetică trebuie să fie, în primul rând, 
calitative; adică să se arate dacă obiectul de valorificat este sau nu 


———— 

estetic?!. Aceste criterii ar fi: 1. măsura în care artistul a izbutit să 
transfigureze estetic realitatea sau a imitat-o servil şi, în acest ultim 
caz, nu intră în sfera artei; 2. nivelul de realizare în operă a 
intentiilor primare ale autorului, întrucât el este chemat „să 
interpreteze un material dat”, trebuie să determinăm raportul dintre 
intenţia sa şi reuşită, lucru nu tocmai uşor de obținut. Ralea adaugă 
că principiul reuşitei este calitativ şi gradual, pentru că reuşita unei 
opere poate să fie parţială sau totală. Opera de artă să aibă o tehnică 
personală. Mai exact, să pună în relief un stil personal. Criteriu 
fundamental în raport cu toate celelalte condiții după care se 
călăuzeşte în procesul valorizării; 3. Acest criteriu, preluat de la 
Taine, cere ca opera să exprime o unitate în diversitate; 4. Proporția 
sau dozajul elementelor anestetice în operă, care impune autorului 
ca raportul acestor elemente să respecte poziția esteticului; 5. 
Faptul estetic fiind o cunoaștere a individualului, opera trebuie să 
respecte individualitatea, expresivitatea; 6. Cel din urmă criteriu are în 
vedere calitatea plăcerii estetice produse de obiectul artistic. De acord 
cu Moritz Geiger, esteticianul român susține că există o plăcere 
frivolă, de moment, si o plăcere generată de contemplare, ce solicită 
adâncimile eului nostru, având ecouri profund morale. Ambele tipuri 
de plăceri coexistă în operă. Numai măiestria autorului, în dozarea 
elementelor facile cu cele grele, poate da operei echilibrul necesar'?. 
Indiscutabil, normele sau criteriile expuse, chiar dacă suscită 
unele întrebări, pot arăta dacă o creație artistică este sau nu 
estelică. Dar a stabili dacă este sau nu mai bună decât alta, a o 
aşeza într-o ierarhie valorică, implică un alt plan de abordare, şi 
deci, alte condiţii de evaluare, pe care esteticianul le formulează 
sub genericul „criterii de gradualitate”, Aceste criterii ar fi: 
simplitatea sau complexitatea elementelor prezentate în operă; 
durabilitatea operei în timp; intensitatea emoțiilor provocate în 


? Ibidem, p. 214. 
* Cf. Ibidem, pp. 213-215. 

sufletul nostru; probitatea sau moralitatea mijloacelor de realizare 
a operei; ultimul este actualitatea sau adaptarea la epocă a 
operei — criteriu labil si față de care însuşi Ralea are suficiente 
rezerve şi de aceea nu-i acordă prea mare importanță”. 

Toate aceste criterii, însă, nu sunt nici funcționale si nici 
eficiente, dacă nu sunt însoțite de gust — acea sensibilitate înnăscută 
care, dincolo de cultură, ne spune dacă o operă „este bună sau nu”. 
Ralea, el însuşi om de gust, atrage atenția, în linie kantiană, că 
„Spiritul geometric nu poate să prindă esențele”*. Cel ce ne 
îndrumă spre valoarea estetică adevărată este spiritul de finețe, 
sensibilitatea. Oricât de important este în procesul de valorizare, 
gustul nu exclude cultura, ci o presupune cu necesitate. Numai 
interacțiunea armonioasă între sensibilitatea ascuțită si cultura 
teoretică pot emite judecăți pertinente, aşezând valoarea artistică 
acolo unde îi este locul într-o ierarhie. În procesul de valorizări, 
critica de artă este de neînlocuit. Nu ne vom referi la ea, întrucât 
depăşeşte tema de față. Trebuie să reținem, însă, că Ralea, cu o 
bogată experiență de critic literar de vocație, a rezervat „criticii 
artistice” spațiul cuvenit în preocupările sale teoretice în estetică, 
aducând si aici contribuții pe care timpul nu le-a erodat. 

În final, se poate afirma că analiza relației dintre faptul 
estetic şi valoare a facilitat emergenta unor idei de mare 
importanță, care definesc aportul lui Mihai Ralea la evoluția 
esteticii, a fenomenului artei în fara noastră si, în acelaşi timp, la 
configurarea climatului cultural din vremea pe care a ilustrat-o. 
Cele mai multe dintre ele îşi păstrează actualitatea, ceea ce 
constituie un semn al trăiniciei unei construcţii teoretice, în care 
autorul ei s-a zidit cu dăruire pilduitoare. 


— mmm 


? Cf, Ibidem, pp. 215-216. 
4 Ibidem, p. 216. 

1. Schita unui cadru problematic. Dacá o lungá perioadá de 
timp estetica a urmat aproape un drum comun al devenii sale 
teoretice, în veacul nostru ea se distinge, între altele, prin pluralismul 
abordărilor metodologice şi o gamă tematică impresionant de largă. 
Efectele unei atari situații nu se rezumă la „extrema dispersiune şi 
echivocul sáu"!, care nu pot fi negate; ele se regăsesc şi într-o mai 
profundă elaborare şi limpezime conceptuală, chiar dacă aceasta 
coexistă, pe alocuri, cu zone de clar-obscur. O asemenea evoluție 
poate fi pusă pe seama rafinării gândului metafizic, dar şi a 
diferentierii formelor de expresie artistică. Toate la un loc au fost 
potentate de un alt factor, identificat cu tradiția culturală, cu mediul 
socio-economic şi geografic. 

Am făcut această succintă prezentare, pentru a susține că 
spațiul cultural american, avem în vedere aici numai S.U.A., a 
pus estetica în condiții particulare de evoluție, păstrând 
legăturile viguroase cu tradiția europeană. Este vorba, în primul 
rând, de faptul că această civilizație tehnologică a creat 
mentalități, moduri de gândire şi preocupări specifice în rândul 
oamenilor, plasând estetica, şi în general disciplinele umaniste, 
pe un plan, am putea spune, subordonat valorilor utilitare. 


! Guido Morpurgo-Tagliabue, Estetica contemporană, vol. |, traducere 
de Crişan Toescu, Bucureşti, Editura Meridiane, 1976, p. 69. 

Către sfârşitul anilor '70, cercetătorul american Arthur Pulos 
avertiza, dintr-o largă perspectivă critică, ca şi atâția alții de altfel, 
asupra pericolelor generate de expansiunea tehnologică, arătându-şi, 
totodată, insatisfactia fata de prioritatea acordată, în S.U.A., ştiinţelor 
pozitive, în raport cu cele umaniste. „Ceea ce este şi mai rău — afirma 
el — rezidă în faptul că s-a creat o stare de spirit care plasează ştiinţa 
înaintea umanismului. Metodele ştiinţifice trebuie să fie aplicate în 
toate investigaţiile omeneşti. Deopotrivă, poetul şi filosoful trebuie 
să-şi îmbrace interesele în metoda şi semantica ştiinţelor. Ei trebuie 
să ştie să facă concesii dacă doresc să capete sprijin economic pentru 
acțiunile lor. Şi în lumea intelectuală, este limpede că cei care se 

- bucură de respect şi de avantaje materiale sunt cei care fac parte din 
domeniul ştiinţelor naturii, nu umaniştii”?. 


2. Coordonate ale unei evoluţii teoretice. Dincolo de 
adevărul acestor motive de îngrijorare, totuşi estetica americană 
s-a remarcat, în secolul abia încheiat, printr-o explozie de studii 
şi cărți de referință, care au consolidat unele ori au configurat 
alte noi direcţii de cercetare şi curente de idei, ce au influențat 
sensibil imaginea domeniului în ansamblu. În sprijinul afirmației 
noastre, poate că ar fi suficient să menționăm principalele 
coordonate ale acestei evoluţii. Mai întâi, amplul ecou al 
esteticii croceene, care, negând realitatea fizică a operei, susține 
că arta este intuiţie lirică şi o curăţă de aluviunile confuziilor, 
pentru a promova autoritatea esteticului. Este de remarcat apoi 
autoritatea şi prestigiul cu care s-a impus în gândirea estetică 
ceea ce s-a numit naturalismul american, reprezentat de 
Santayana, Dewey si Whitehead: ei au pus sub semnul valorii 
cercetările asupra artei. Sef de şcoală, oponent al lui Croce, de 
care îl leagă totuşi unele elemente comune de gândire, 
Santayana investeşte estetica cu misiunea de a cerceta originea, 

2 Arthur Pulos, Stop the World so it is: We Want to Progress, în „Journal 
of the Industrial Designers Society of America”, September, 1969, p. 69. 

locul, cauza, componentele si sfera frumosului, de pe o bazá 
materială, şi rezervă frumuseţii rostul de a procura satisfacţie 
rațiunii ce caută mereu acordul armonios dintre individ şi mediu, 
amintind astfel o resurectie a umanismului, dar în tiparele 
naturalismului şi pragmatismului american. 

Continuând unele idei ale lui Santayana, estetica lui John 
Dewey s-a constituit ca o reacție împotriva divorțului dintre 
viață şi artă provocat de fenomenul industrializării, care a 
bulversat societatea americana.  Călăuzit de principiul 
experienţei ca interacțiune între om şi natura’, Dewey afirmă că 
arta este experiență, iar tipul perfect de experiență este cea 
estetică, pentru că ar trebui să fie nu o excepție, ci o regulă de 
viaţă. Investind principiul estetic cu un sens practic, nu 
speculativ, el opinează că arta, prin care înțelege tot ceea ce este 
frumos, desăvârşit, în acord cu dimensiunile obiective şi 
subiective ale experienţei, nu trebuie despărțită de natură, muncă 
şi experiența umană normală, obişnuită. Fiind ceva pentru cei 
multi, s-ar cuveni ca arta să dea sensul vieţii şi să ducă la 
îndeplinirea rosturilor acesteia. 

Doctrina estetică a lui Dewey a avut o rezonanță deosebită, 
mai ales în spaţiul de cultură american, unde a fost dezvoltată în 
lucrările unor Irwin Edman, Lauwrence Buermeyer, Bertram 
Morris, Horace Kallen, Thomas Munro, D.W. Gotschalk*. 

Cel de al treilea reprezentant al naturalismului estetic 
american, filosoful ,organicist" Alfred Whitehead, recunoscut 
pentru studiile de logicá si matematicá, a promovat o conceptie 
estetică ce pune în relief frumusețea experienţei naturale şi 
omeneşti, După el, frumusețea este viaţă. Realul este frumos şi 
se află reglementat de principiul „unu şi multiplu”. „El a 


> Aceasta a făcut ca filosofia lui Dewey să fie socotită un 
„naturalism umanist”, 

i Cf. K. E. Gilbert, H. Kuhn, Istoria esteticii, ediţie revizuită si 
adăugită, traducere de Sorin Mărculescu, prefaţă de Titus Mocanu, Bucureşti, 
Editura Meridiane, 1972. 

conceput conexiunea organică a universalului ca o proprietate 
estetică în sensul platonician exprimat in Timaios...”>. 

Un puternic impuls a primit estetica americană din partea 
şcolii semantice initiate de I. A. Richards. Pentru el, arta este 
totalitate armonioasă, plenitudine, integralitate vitală; actul 
artistic se identifică cu şansa de amplificare şi rafinare a 
experienţei umane. Ca atare, esența si rolul artei constau in 
satisfacerea tráirilor, armonizarea impulsurilor divergente, 
experiența estetică fiind aptitudinea de realizare a unui atare 
scop. Situând esteticul în zona trăirilor, Richards dezvoltă, pe 
baza semanticii, o teorie a artei fundată pe teza semnificației 
exclusiv emoționale a limbajului artistic. Cu acestea, el pune 
bazele esteticii semantice, care va deveni o şcoală de gândire 
influentă (The Foundations of Aesthetics, 1925), ceea ce i-a 
făcut pe unii să pretindă că direcțiile esteticii din secolul al XX- 
lea s-au remarcat mai mult decât orice ca fiind semantice°. Este 
de observat, de asemenea, contributia lui Richards (Principles of 
Literary Criticism) la refortificarea criticii literare in America si 
crearea a ceea ce s-a numit, mai tárziu, New Criticism, de care se 
apropie curentul New Semanticism! (tangent cu doctrina 
comportamentistá, care se afirma atunci în America) — ambele 
orientări, depăşind sfera esteticului, au determinat o amplă 
problematică ştiinţifică. 

Ca o reacţie față de Noua Critică s-a constituit Şcoala de la 
Chicago, formată dintr-un grup de specialişti, ale căror cercetări 
urmăresc relevarea unei ,,esente”, a unei „acțiuni poetice” printr-o 
interpretare istorică, nu lexicală, a textului linear. Având notabile 
merite ştiinţifice, acestei orientări i s-au imputat, totuşi, pe bună 
dreptate, „vederi înguste”, utilizarea unor criterii prea limitative 
de interpretare a textelor şi compromiterea esteticii stilistice, 


5 Guido Morpurgo-Tagliabue, op. cit., p. 297. 
5 K. E, Gilbert, H. Kuhn, op. cit., p. 485. 
? Guido Morpurgo-Tagliabue, op. cit., p. 309. 

Se cuvine subliniat că estetica semantică își află un alt 
reprezentant ilustru, din altă generaţie, în persoana filosofului 
Charles W. Morris, creator de şcoală, a cărui teorie, diferită de a 
lui Richards, susține că limbajul artistic reprezintă un ansamblu 
de semne, numite de el iconice, care înfăţişează, prin ele însele, 
unele proprietăți ale obiectelor designate. Semnul estetic 
surprinde în sine valorile pe care le reprezintă; vehicularea 
semnelor asigură direct diseminarea valorilor. Aceasta a condus 
la ideea, acceptată de critică, şi de artiști, că arta „prezintă” 
valori, nu le ,enuntá", întrucât opera de artă este un semn 
complex, care îşi subsumează o structură de semne, arta are 
întotdeauna un caracter semantic. 

Chiar dacă doctrina lui Morris a stârnit obiecțiile Noii 
Critici, înrâurirea sa este puternică, încât se resimte nu numai în 
estetică, ci şi în creaţia unor semanticieni de alte orientări. Este 
cazul Susannei Langer, fostă elevă a lui Cassirer?, autoarea unei 
teorii a simbolurilor, din perspectiva căreia a cercetat diverse 
arte, îndeosebi muzica, distingându-le prin intermediul 
procesului simbolic specific fiecăreia. Menţionăm, de asemenea, 
pe C. B. Heyl, cel ce a examinat criteriile definiţiilor şi 
aprecierilor estetice, configurând o semantică retorică. 

Din această schiţă a esteticii americane în veacul trecut, nu 
poate lipsi numele lui Thomas Munro’. Respingând 
speculativismul sau deductivismul, el a fundamentat estetica 
ştiinţifică, în care converg elemente specifice pragmatismului şi 
behaviorismului american. O astfel de estetică, socotită de 
fondatorul ei ca fiind singura capabilă să răspundă culturii 
contemporane, vizează studiul uniformităţilor şi variațiilor 


* Cassirer a influenţat în mod semnificativ estetica din S.U.A., după ce 
s-a stabilit aici, deşi opera lui era apreciată de un Ch. Morris, ca fiind 
nesemnificativă din punct de vedere ştiinţific. 

? Th. Munro este fondatorul (în 1942) Societăţii Americane de Estetică 
şi editorul publicaţiei aferente, „Journal of Aesthetics and Art Critics". 

comportamentului uman faţă de artă. Ea s-a dovedit a fi foarte 
productivă în planul studiilor și lucrărilor publicate. 

Programul esteticii ştiinţifice se intersectează undeva cu cel 
al esteticii fenomenologice. Extensiunea acesteia din urmă este 
ilustrată in America, între alţii, de un inconfundabil exponent, l- 
am numit pe Stephen C. Pepper, autorul unor tratate de estetică 
ce s-au impus prin autoritate ştiinţifică. Negând teza organicistă, 
după care frumosul este armonie şi unitate, ceea ce trimite la 
ontologie, concepția contextualistă a lui Pepper susține că 
criteriile artei trebuie căutate în mecanismele psihologice; 
frumosul se întemeiază pe principiul empirisat al contrastelor, 
iar conflictul şi analiza constituie caracterele artei. Valorile 
integrate într-o operă de artă sunt intuite creativ şi cumulativ, 
propunând o experiență mai curând intensă şi profundă decât de 
plăcere măsurabilă. 

Aspectele de metodă ale esteticii fenomenologice, care 
implică intuirea valorii şi structurii esenţiale ale unui obiect artistic, 
sunt afine cu cele ale esteticii gestaltiste, întemeiate pe elementul 
formei frumoase şi motivele ce explică seductia omului de către 
aceasta. De fapt, între şcolile ce ilustrează orientarea estetică 
inspirată din conceptul de gestalt se individualizeaază Şcoala 
americană (McLead, Lewin, Asch), promovând frumusetea ca 
înfăţişare a totalităţii, întrucât nu punctele izolate, ci totalitatile 
cunosc succesul în evoluția şi în experiența umană. 

Pe lângă doctrinele de orientare axiologică de care am 
amintit, nu mai putin iradiante în cultura americană sunt 
doctrinele ce abordează, cu metode specifice, relaţiile dintre artă 
şi viața socială, care atrag atenţia prin caracterul lor descriptiv. 
Amintim, în acest sens, de relativismul estetic reprezentat de un 
George Boas, dar gi de alți gânditori, care postulează relativitatea 
artei ca expresie a unei interacțiuni între artist şi operă; întrucât 
valorea variază în funcţie de o alegere, are întotdeauna un caracter 
relativ. Menţionăm, de asemenea, expansiunea esteticii sociologice, 

care a consacrat numeroase studii definirii unei sociologii a artei; 
încercărilor de a integra istoria artei în ansamblul istoriei culturii 
(J. White, S. Giedion); considerării operei de artă în raport cu 
scopurile sale şi cu mijloacele de a o înfăptui (cazul arhitecturii); 
cercetării relațiilor dintre artă, tehnica mecanizată şi producția 
industrială; abordării conexiunilor frumusete-utilitate, formá- 
funcţie (Industrial design) etc. 

Încheind această imagine, prin natura ei incompletă, a 
esteticii americane din veacul al XX-lea, îndeosebi din prima sa 
jumătate, ni se pare corectă observația după care, orientarea 
estetică generală, în perioada la care ne referim, este mai 
degrabă empirică, pluralistă şi specifică, decât generală şi 
speculativă! O dovedeşte faptul că în locul sistemelor 
cuprinzătoare, ea a dat mai multe studii dedicate unor probleme 
speciale. Este o constatare ce îşi prelungeşte valabilitatea până 
în prezent. 


3. Depăşirea tradiţiei şi exigenţele actuale. Nu surprinde 
absolut deloc faptul că problemele estetice pe care şi le pun azi 
teoreticienii, sunt, în bună măsură, vechi de când există 
disciplina în cauză. Aportul fiecărei generaţii, însă, la 
aprofundarea lor consistă în argumentele şi soluţiile noi propuse. 
În America, de altfel ca şi în alte spatii culturale, cărți şi studii 
de mare interes se circumscriu unei teme fundamentale şi 
perene, cum este natura și statutul valorii estetice, pledoariile 
susținând ideea integrităţii esteticii ca disciplină de reflecţie 
filosofică si călăuză a vieţii artistice. 

Cunoscuta teorie a autonomiei esteticului este ținta unor 
abordări critice la un nivel care transcede poziţia autonomismului 
absolutist, socotind-o intrată deja în zestrea tradiţiei. S-a făcut 


'9K. E. Gilbert, H. Kuhn, op. cit., p. 494. 

observaţia, oarecum simplistă, că „estetica tradițională”, 
apărătoarea purității valorii estetice, ar fi „naivă” sub raport 
practic. Evoluţia artelor, pe fondul dezvoltării civilizației 
contemporane, a sensibilităţii actuale, solicită estetica în 
confruntările de idei cu privire la singularitatea şi „labilitatea” 
valorii estetice, a unei valori neîntinate de interese personale sau 
politice. Dacă tradiția ce susține puritatea valorii estetice este 
corectă, atunci această valoare are de-a face numai în foarte 
mică măsură cu preferințele, cu dorințele noastre actuale, afirmă 
pe bună dreptate autorii unor studii apărute, în ultimii ani, într-o 
revistă americană de mare prestigiu'!. În fapt, ei repun în 
discuţie poziția valorii estetice în structura operei de artă, în care 
fuzionează cele mai felurite forme ale vieţii sociale. Acceptând 
teza după care esteticul este imanent artei, ei îşi centrează 
demersul pe problematica receptării operei. Mai exact, 
interogatiile lor apar la contactul valorii estetice cu experiența 
sau trăirea estetică; cu dinamica gustului şi rolul său in 
formularea judecăților de valoare. 

Trebuie să menționăm aici că cercetările kantiene asupra 
judecății de gust, care nu este o judecată de cunoaştere în sensul 
unanim acceptat, ci una estetică, fundată subiectiv pe 
sentimentul de plăcere!?, au oferit teoreticienilor, şi în general 
criticii de artă din secolul al XX-lea, o excepțională posibilitate 
de a explica natura exprienfei şi obiectivitatea valorii estetice. 
Unele teze şi argumente din Critica facultăţii de judecare au 
fost insusite de esteticienii contemporani şi le-au folosit cu mai 
multă sau mai puţină iscusinţă, pentru a consolida autoritatea 


MM ES NER LEN 
!! Vezi „The Journal of Aesthetics and Art Criticism", Colecţia pe anii 


1990-1992, 
12 Cf, Immanuel Kant, Critica facultății de judecare, Bucureşti, Editura 


Ştiinţifică și Enciclopedică, 1981, p. 95. 


Scanned with CamScanner 


VUO 


106 Marin Aiftincă 


disciplinei lor. Partial, acesta a fost un răspuns al mişcării 
formaliste, la tendința de a valoriza orice obiect artistic dintr-o 
perspectivă utilitaristă. Cu deplină şi nedezmințită dreptate, 
formaliştii afirmă că arta nu ținteşte către vreun câştig material; 
sensul, rațiunea ei de a fi constă în propria sa valoare. Este astfel 
justificată insistența celor ce nu au încetat să susțină că arta nu 
poate fi valorizată în termeni economici, euristici, etici, religioşi 
şi nici măcar ca valoare intelectuală. Aprecierea ei se face numai 
în raport cu valoarea artistică. 

De la acest principiu, foarte corect în esența lui, s-a 
alunecat spre un autonomism absolutizant al artei şi, desigur, al 
valorii estetice, ceea ce continuă să întrețină reacții adverse. O 
atare poziție afirmă că opera de artă există prin ea însăși, prin 
aparența ei ca totalitate sensibilă independentă; nu printr-un 
mesaj pe care l-ar conține. Se pare că de aici decurge opinia 
conform căreia arta nu poate fi altceva decât expresia unei valori 
artistice; o valoare autentică, diferită şi nealterată de oricare alta. 
În acest sens este înțeleasă puritatea valorii artistice. 

Un asemenea punct de vedere, de cea mai curată esență 
formalistá, esté exprimat de englezul Clive Bell, cu amplu ecou 
in estetica americană. Avertizánd că arta nu trebuie confundată 
cu viaţa, ceea ce este întrutotul corect, Bell exagerează când 
pretinde că valoarea estetică nu este dată de conţinutul operei, 
nici de faptul că ar reprezenta sau interesa, ci de semnificația 
autonomă a formelor, care au un sens în sine". Sintagma 
significant form are încă destui aderenti, O pleiadă de 
teoreticieni americani, între care Harold Osborne, F. N. Sibley, 
Monroe C, Beardsley, Stuart Hampshire si J. O. Urmson au 
promovat consecvent ideile esteticii formaliste, configurând o 
mișcare influentă la mijlocul veacului trecut, ale cărei 
reverberafii se resimt si astăzi. Desi fiecare a tratat în chip 


? Clive Beli, Art, London, Arrow Books, 1961. 

propriu problema valorii estetice, elementul comun este 
fidelitatea lor faţă de principiile formulate de Kant în Critica 
facultăţii de judecare. O privire atentă asupra lor descifrează 
două tendințe concurente în explicarea şi aprofundarea 
esteticului. Deşi ambele au eșuat în tentativa lor, rămân totuşi 
edificatoare, nu atât pentru înțelegerea insuccesului în care s-au 
cufundat, cât mai ales pentru impulsul ce l-au dat descrierii 
adecvate a valorii şi experienței estetice. Cele două tendințe, la 
care ne vom referi succint în continuare, sunt reprezentate de 


Urmson si Sibley. 


4. Emotia estetică şi receptarea artei. Dintr-un unghi de 
vedere axiologic, Urmson, afirmándu-si atitudinea puristá, 
susține cá numai exigenta estetică în abordarea unei opere de 
artă, ne poate procura experiența necesară detectării aurului, 
care este valoarea estetică!%. El este convins cá o asemenea 
exigentá nu implică virtuozitatea intelectuală a unei opere, 
conținutul său moral, mesajul religios ori valoarea sa 
economică. Şi aceasta pentru că valoarea estetică este 
ireductibilă la alte tipuri de valori, idee pe care nu putem să nu o 
acceptăm. Mai departe, Urmson afirmă că satisfacția este pe 
deplin estetică, dacă are ca determinant valoarea estetică; ceea 
ce înseamnă că satisfacția estetică nu poate avea şi temeiuri 
morale, politice sau de alt gen, idee care ni se pare a fi nu tocmai 
exactă. Un obiect de artă poate avea semnificaţii morale, 
religioase, politice etc.; el este, am spune, polisemic. Aceasta nu 
exclude faptul că el intră şi îşi cucereşte locul în sfera artei 
numai prin valoarea estetică. Este un adevăr larg recunoscut, 
dincolo de care Urmson cantonează într-un fel de esteticitate. 


4 Vezi J.O. Urmson, What Makes a Situation Aesthetics, 1957, 
retipărită în Aesthetics, Contemporary Studies in Aesthetics, ed. Francis J. 
Coleman, New York, McGrow Hill, 1968. 

Pentru el, valoarea estetică este pură; este o valoare sui generis 
şi, ca atare, ireductibilitatea si autonomia o definesc în esenţa ei. 
Având acest statut, valoarea estetică îşi asumă exclusiv dreptul 
de legitimare a artei. Din perspectiva sa, puristă, autorul citat 
lasă să-i scape ideea că valoarea artistică depăşeşte esteticul şi îl 


cuprinde în miezul său. 
Cu aceste delimitări, Urmson aduce în discuție o altă 


chestiune fundamentală şi anume aceea a criteriului de evaluare 
a creaţiei artistice. În opinia lui, un obiect artistic nu poate fi 
apreciat în funcție de preţul de vânzare, de mesajul religios sau 
moral, de conținutul ideilor filosofice. Valorizarea impune 
constituirea unor principii generale de selecție, existența unui 
criteriu de evaluare pe baza căruia să se poată stabili dacă o 
valoare aparține esteticii, moralei sau altui domeniu al spiritului. 
Problema determinării unui astfel de criteriu poate fi lămurită cu 
uşurinţă, după Urmson. El este de părere că valoarea estetică a 
poeziei lui Wordsworth, de exemplu, nu constă în mesajul sau în 
ideile sale filosofice, ci în „emoția estetică” pe care o produce. 
Dacă examinăm unele cazuri simple de evaluare estetică, vom 
observa că temeiul acestora îl constituie modul în care ne apare 
obiectul artistic: forma, culoarea, sunetul etc. Cu alte cuvinte, 
ceea ce luăm în considerație atunci când încercăm să 
determinăm valoarea estetică a unei opere este aparența (forma) 
sa, dincolo de orice conținut, sustine Urmson, propunând un 
mod reductionist de înţelegere a emotiei estetice. În fapt, emoția 
estetică este rezultatul unui complex de trăiri declanşate la 
contactul cu opera de artă. 

Totuși, Urmson pare să fie conştient că emoția estetică, ca 
bază a evaluării operei, nu este o chestiune complet 
neproblematică, Pentru că atunci când evaluám o operă de artă 

complexă, aparenţa ei tinde să fie determinată de unul sau altul 
dintre factorii pe care, de obicei, nu-i luăm în seamă. Interesul 
ne poate fi captat de tema unui roman, de mesajul său moral ori 
filosofic, dar urmărim, în acelaşi timp, stilul scrierii, arhitectura 
frazei, intensitatea emoțiilor pe care ni le comunică. În acest 
sens, Urmson spune că reacția receptorului faţă de o lucrare de 
artă complexă poate exprima acceptarea cu bună voinţă a unui 
criteriu nonestetic de evaluare. Numai că recursul la un 
asemenea criteriu nu exprimă o reacţie estetică în raport cu 
opera de artă în ansamblul ei. În cele din urmă, Urmson 
recunoaşte că opera declanșează o constelație de trăiri emoționale, 
dar cele mai multe nu sunt reacţii estetice autentice. Urmând şi el 
tradiţia kantianá, consideră cá trebuie să contemplăm obiectul 
artistic, luând în seamă numai caracteristicile sale formale ori 
senzoriale, dacă vrem să-l aşezăm într-un orizont estetic. Fără 
îndoială, Urmson interpretează eronat implicaţiile presupuse de 
aparența unui obiect estetic. După el, receptarea formei 
obiectului nu implică elemente intelectuale, ceea ce ar însemna 
că actul receptării artistice este irațional. Ori se stie că emoția 
estetică nu este exclusiv urmarea unui proces spontan, pornit din 
subconștient. Dimpotrivă, afectivitatea şi intelectul fuzionează 
în receptarea creaţiei artistice. Mai mult chiar, artistul 
exploatează în mod frecvent şi cu abilitate potențialul de 
cunoaștere şi înţelegere al publicului, cu intenţia de a declanşa 
anumite efecte artistice. Aşadar, capacitatea intelectuală deține 
un rol major în analiza şi acceptarea sau respingerea formei unui 
obiect artistic. Și totuși, Urmson o ia drept o inadvertentá. Abia 
în ultimele sale lucrări se pare că face o concesie intelectuală şi 


Scanned with CamScanner 


110 Marin Aiftincá 


admite cá înțelegerea poate fi prezentă în procesul evaluării 
estetice. La fel ca şi alti esteticieni ai secolului nostru, Urmson este 
prizonierul erorii izvorâte din convingerea că numai sentimentele 
fac posibil accesul la opera de artă, la valoarea estetică. 


5. Valorizarea operei sub presiunea reductionismului. 
Cea de-a doua direcţie în explicarea esteticului este reprezentată, 
aşa cum am menționat, de Sibley. După cum am văzut, Urmson, 
pornind de la Kant, sustine că reacția estetică față de un obiect 
implică sensibilitatea, în afara oricărui concept. Revendicându- 
se tot de la Kant, Sibley se plasează într-o altă viziune. Pentru 
Kant, conceptul nu este regula determinantă a frumosului, iar 
judecata de gust este de natură subiectivă. Sibley preia această 
opinie şi o aplică nu doar categoriei de frumos, ci tuturor 
celorlalte categorii estetice'5. Opera de artă este uneori suportul 
frumosului, alteori al urâtului. Ea poate fi rafinată, echilibrată, 
armonioasă, senină, discretă, gratioasá, sau poate fi stridentă, 
sumbră, diformă etc. Preluând distincţia dintre frumos şi arta!®, 
Sibley numeşte aceste însuşiri drept trăsături estetice ale unei 
lucrări artistice. El igi concentrează analiza asupra modului în 
care stabilim contactul cu obiectele, pentru a reliefa trăsăturile 
estetice specifice. Dar îi scapă faptul că specificul estetic nu 
explică valoarea artistică. 


P5 Vezi F. N. Sibley, Aesthetic Concepts, 1959, retipărită în Philosophy of the 
Arts, ediţie revăzută, realizată de Joseph Margolis, Temple University Press, 1979. 

16 Distincția dintre frumos şi artă, conținută în doctrina estetică a lui 
Kant, a fost teoretizată de herbartieni. În special, K. Findler a stăruit asupra 
deosebirii frumosului în artă, În acest sens, el afirmă că una este frumosul, 
hedonist în substanța lui, şi alta este arta contemplării. Primul este sensibil şi 
practic, ba chiar animalic; cea de-a doua este teoretică şi umană (Aforisme, 35, 194). 
Apud Guido Morpurgo-Tagliabue, Estetica contemporană, vol. 1, p. 77. 

Concepţia lui Sibley provoacă anumite interogatii. Una 
dintre acestea trimite la percepția artistică. El lasă deoparte 
ideea, foarte importantă, că raportându-ne la un obiect de artă, 
nu îl descriem, ci îl evaluăm, aplicându-i conceptele estetice. 
Este imposibil să descrii o creaţie artistică, ca fiind rafinată, 
echilibrată, frumoasă fără să o elogiezi. După cum tot atât de 
imposibil este să o descrii că este urâtă, excesivă, de prost gust, 
fără a o respinge. Încercarea lui Sibley de a nu implica 
raționalitatea în actul percepției artistice, este o tentativă de 
acreditare a ideii că nu există nici o regulă cu valabilitate 
universală sau ca procedeu tehnic de aplicare a conceptelor 
estetice, în procesul valorizării artei. Această operaţiune nu ar 
tine, chipurile, de inteligenţa şi cultura evaluatorului. Mai exact, 
Sibley este de părere că, în realitate, conceptele estetice le 
aplicăm nu pe baza unor norme sau reguli, care pot fi 
generalizate, ci mult mai simplu, pe baza gustului sau a 
sensibilităţii cu care suntem înzestrați de natură. Cu alte cuvinte, 
folosirea conceptelor estetice în evaluarea operei de artă este 
ireductibil o chestiune de gust ori sensibilitate, deci un act pur 
subiectiv. Dacă nu ar exista nici o regulă în asemenea situații, 
cum pretinde Sibley, ar fi foarte greu de înțeles cum ar putea fi 
folosite conceptele estetice în aprecierea creațiilor artistice. 

De altfel, influența kantiană se observă nu numai atunci 
când Sibley consideră că niciodată conceptele estetice nu se 
aplică ținând seama de reguli generale, dar şi atunci când el 
afirmă cá avem nevoie de anumite ,,facultati” naturale de bază, 
pentru a percepe însușirile estetice ale operei. Insistând pe 
aceeaşi idee, el se detaşează de maestrul de la Kónigsberg si 
instituie o deosebire majoră între ,,facultatea” de gust si gustul 
propriu-zis. Între ele există o cale misterioasă ce se cere a fi 
parcursă, pentru a percepe însuşirile estetice. În esență, Sibley 
pledează pentru ideea că discursul critic este inerent irațional, 

întrucât sensibilitatea şi gustul sunt înzestrări misterioase, si ele 
pot fi despărțite de abilitatea noastră în aplicarea conceptelor 
estetice de evaluare a artei. Gustul funcţionează cu respect fata 
de calitățile estetice ale obiectelor, dar în alt fel decât respectul 
pe care privirea îl acordă culorii și urechea sunetului. Gustul 
dovedeşte că avem sensibilitate, experiență estetică şi, ca atare, 
conceptele estetice sunt aplicate în virtutea acestei experiențe. 
Astfel, tentativa lui Sibley de-a combina parfumul pozitivist, ce 
adie în discursul critic, cu particularitatile domeniului la care se 
aplică vine să întărească ideea că „organul de simț” este 
responsabil de faptul cá judecátile estetice cuprind în ele 
suficient mister. Poate că aşa se explică de ce, în anumite cazuri, 
încercând să salveze aparența rigorii, critica introduce uneori şi 
insolubile mistere, acolo unde își asumă rolul de a face mai 
multă lumină. 


6. Arta ca parte a vieţii însăşi. Vulnerabile în multe 
privinţe, cele două: direcţii teoretice conturate mai sus au 
stimulat reacția polemică a esteticienilor americani de azi, 
reacţie fundatá pe adâncirea cercetărilor asupra valorii estetice, a 
raporturilor dintre artă şi existența socială, a receptării artei etc. 
Pentru ei, teza autonomismului absolutist este inconsistentă şi, 
prin urmare, inacceptabilă. Departe de a ființa neatinsă de viata, 
valoarea estetică (şi prin ea, arta însăşi) se zămisleşte şi se 
rafineazá în contact cu existența socială, cu interesele şi 
aspiraţile oamenilor. Este relevant, în acest sens, punctul de 
vedere al lui David Novitz, potrivit căruia arta este parte a vieții 
cotidiene, de care nu poate fi separati", Ea reflectă interesele 
umane și valorile prevalente în societate, la un moment dat. Mai 


" David Novitz, Art in the Real World, în „Art as a Social 
Phenomenon: Marxist and non-Marxist Perspectives", eds. Bohdan 
Dziemidok and Willis Truitt, New York, Haven Publishers, 1990. 

mult, aceste interese practice sunt esențiale în evaluarea 
creațiilor, mai ales în domeniul artelor frumoase. Pe aceeaşi 
linie, Francis Sparshott argumentează că arta este înțeleasă ca o 
practică în care se integrează măiestria creatorului, atât cât este 
ca!?, Dar nu orice măiestrie este producătoare de artă. Decelând 
între creaţiile utilitare și cele artistice, el opinează că artele 
trebuie să fie abordate ca scop în sine, întrucât servesc atât unor 
cerinţe utilitare, cât şi unor idealuri valorice semnificative pentru 
viata de fiecare zi a oamenilor. Acest lucru îl dovedeşte 
dezvoltarea artelor plastice, literaturii şi teatrului. 

Fără a exclude individualul care se regăsește, în cele din 
urmă, sublimat în general, valoarea estetică întruchipează 
sensibilitatea, interesele şi aspiraţiile comunității umane şi, prin 
aceasta, universalul. Ea constituie fundamentul criteriilor de 
evaluare, care călăuzesc judecata de valoare şi aplicarea 
conceptelor estetice, în procesul complicat şi de mare finețe al 
aprecierii operelor de artă. Punând în relief temeiul social pe 
care se sprjină valoarea estetică şi creația artistică, teoreticieni 
de marcă au depăşit „purismul” estetic, întrucât nu mai exprimă 
sensibilitatea contemporană. Opinia lor recunoaşte universul 
complex al operei de artă, în care valoarea estetică nu fiinteazá 
singură, izolată; ,,... este falsă pretenția cá valoarea estetică este 
pură, desprinsă complet de interese economice, morale, 
religioase, intelectuale. De aceea, orice încercare de a explica că 
judecata estetică este lipsită sau complet neinfluențată de 
preocupările şi interesele vieţii cotidiene este sortită eşecului”, 
conclude oarecum sociologist, într-un remarcabil studiu, David 
Novitz!”. Indiscutabil, cu o poziţie dominantă, valoarea estetică 


a i m EE 
1$ Francis Sparshott, The Theory of the Arts, Princeton, University 


Press, 1982, p. 25-26. 
19 David Novitz, The Integrity of Aesthetics, în „Journal of Aesthetics 


and Art Criticism”, vol. 48, Nr. 1, Winter, 1990. 

coexistá in opera de artá cu alte tipuri de valori, reflectánd astfel 
firescul vieţii. Este ceea ce un cunoscut estetician român 
numeşte caracterul eteronom al artei. Dar nu trebuie să uităm 
însă că opera de artă o evaluăm întâi din perspectivă estetică, nu 
căutăm în ea moralitáti, idei teoretice sau orice alte îndrumări 
practice. Toate acestea pot fi descifrate sub strălucirea valorii 
estetice, având în vedere eteronomia artei. 

O radiografie completă a preocupărilor teoretice actuale în 
estetica americană cuprinde un spectru foarte larg de teme şi 
probleme, imposibil de abordat într-un studiu ca cel de fata. 
Urmând sfatul lui Platon, că lipsa măsurii este totdeauna urâtă, 
ne-am referit aici numai la câteva aspecte centrate pe valoarea 
estetică şi relaţiile sale cu arta. Este nu numai expresia 
ataşamentului nostru față de estetica axiologică, ci şi o încercare 
de a atrage atenția asupra acestei orientări ce exercită o mare 
seducţie în cercetările contemporane. 

1. Dimensiunea metaforică a omului. A intrat aproape in 
circuitul comun ideea lui Cicero (De oratore, III), potrivit căreia 
spiritul omenesc are o funcție metaforică permanentă. Aceasta 
voia să însemne că atunci când omul nu are la îndemână expresia 
potrivită (cuvântul adecvat) pentru a denumi un anume lucru nou 
sau o experiență trăită, apelează cu îndrăzneală la expresii vechi, 
metaforizând astfel în mod inconștient. Este ceea ce s-a observat 
cu pertinentá mai târziu, că vorbirea populară are un caracter 
preponderent metaforic. Schimbând registrul de abordare a ideii, 
Lucian Blaga privește omul în perspectivă metafizică şi îl vede ca 
depăşind existența întru facticitatea imediatului şi pentru 
securitate, fiinfánd într-un alt orizont, cel al misterului şi pentru 
revelare. Traitor într-un atare orizont, un fel de „ambianță mereu 
«dezmárginiti»"!, el are la dispoziţie inteligența şi geniul creator, 
care îl ajută să convertească necunoscutul „în mituri şi în gânduri 
magice, în viziuni religioase şi metafizice, în teorii stiintifice, în 
plăsmuiri de arti", Omul îşi pune astfel in relief funcția 
Plan nad de Vin ls 

! Lucian Blaga, Opere filosofice. 11. Trilogia cosmologică, Bucureşti, 


Editura Minerva, 1988, p. 290. 
? Ibidem, 

metaforizantă, prin care afirmă destinul sáu creator de cultură şi 
civilizație) În acest sens, metafora, înțeleasă în principal ca o 
posibilitate de transfer a semnificației, a sensului, de la propriu la 
figurat, este revelatorie pentru afirmarea potentialitátii omului de 
a-și crea o lume numai a lui. 

Fiind atât de intim legată de modul specific de a fi al 
omului creator de valori, metafora este, după cum se ştie, 
subiectul unor intense reflecții şi întinse dezvoltări teoretice. 
Începând de la Aristotel, care i-a consacrat cele dintâi studii, 
până la cele mai recente lucrări ce angajează stilistica, estetica, 
semiotica, semantica, hermeneutica, filosofia — şi încă nu le-am 
numit pe toate —, aceste discipline ale spiritului excelează prin 
analize savante, ambitionándu-se să nu lase nimic neexplorat în 
universul fascinant al metaforei. 

Este limpede astăzi că metafora nu înseamnă doar o simplă 
podoabă stilistică, in stare să lege reprezentarea si expresia; ca 
constituie, totodată, o posibilitate de cunoaştere şi de interpretare 
a lumii. De aceea, teoriile moderne, ce tratează chestiunile 
privitoare la natura şi esența metaforei, disting între metafora 
epistemică (cognitivă), metafora estetică şi metafora filosofică, 
fiecare din acestea având caracteristici şi finalitate specifică. 


2. Metafora estetică. Dintre atâtea orizonturi teoretice 
ispititoare, ne vom opri, în cele ce urmează, la metafora estetică, 
insistând asupra câtorva aspecte circumscrise ideii de metaforă 
şi referință. În realizările artistice, metafora trece drept unul 
dintre cele mai obișnuite si, totodată, mai eficiente procedee de a 
„redescrie” realitatea și, prin aceasta, de întrupare a valorilor 
estetice. După cum se ştie, în genere, metafora este înţeleasă ca 
o deplasare şi o extindere de la sensul propriu, la sensul figurat 
al cuvintelor, sporind bogăţia de conţinut şi semnificația 
acestora, ceea ce angajează diverse teorii, precum este cea a 
substitu(iei, analogiei, tensiunii adevărului etc. Important de 
menţionat aici este faptul că rolul de purtător de sens metaforic 

îl îndeplinește nu doar cuvântul, ci si fraza si discursul literar, 
muzical, plastic etc. În acest context apare următoarea 
interogatie: ce relații se instituie între metaforă şi realitate? 
Formulând astfel întrebarea, pătrundem în zona referintei 
discursului, care implică hermeneutica şi pune probleme nu 
tocmai simple. În cartea Metafora vie, Paul Ricoeur susține că 
trecerea de la semantică la hermeneutică, adică de la nivelul 
frazei, la cel al discursului (literar) propriu-zis ridică o serie de 
aspecte noi ce nu mai au „în vedere forma metaforei ca figură de 
discurs focalizată asupra cuvântului şi nici chiar numai sensul 
metaforei, ca instaurare a unei noi pertinente semantice, ci 
referința enuntului metaforic ca putere de a «redescrie» 
realitatea”. O asemenea trecere este legitimată prin corelatia, 
prezentă în orice discurs, dintre sens, care derivă din organizarea 
interioară a discursului şi referință, ce constă în capacitatea sa 
de a se raporta la o realitate din afara limbajului. În atari 
condiţii, metafora îi apare lui Ricoeur ca fiind „o strategie de 
discurs care, apărând şi dezvoltând puterea creatoare a 
limbajului, apără şi dezvoltă totodată puterea euristică 
desfăşurată de fictiune"^. 

Ar mai fi aici de adáugat incá o observatie a aceluiasi autor. 
Anume că „posibilitatea ca discursul metaforic să spună ceva 
despre realitate se izbeşte de alcătuirea aparentă a discursului 
poetic, ce pare esențialmente nonreferential şi centrat asupra lui 
însuşi”. Este un punct de vedere pe care Ricoeur îl confruntă cu 
un altul surprins în ideea conform căreia „suspendarea referintei 
laterale este o condiţie necesară eliberării unei puteri de referință 
de gradul doi, care este referinţa poetică propriu-zisă”. Prin 
urmare, ar trebui să vorbim nu numai de dublu sens, ci şi de 


«referință dedublată» în discursul poetic. 


3 Paul Ricoeur, Merafora vie, Bucureşti, Editura Univers, 1984, p. 16. 


* Ibidem. 
$ Ibidem. 
5 Ibidem, pp. 16-17. 

3. Metafora ca posibilitate de a „redescrie” realitatea. 
Cercetând, din perspectivă hermeneutică, funcţionarea metaforei 
estetice în cadrul artelor, Ricoeur ajunge la concluzia cá 
metafora este, în fond, un proces prin care discursul eliberează 
puterea ce o defin anumite ficțiuni de a „redescrie” realitatea. El 
corelează astfel ficţiunea cu „redescrierea” şi restituie întregul 
sens al descoperirii făcută de Aristotel, cum că o poiesis a 
limbajului are rădăcinile în conexiunea dintre mythos şi 
mimesis’. 

Pe fondul unor asemenea dezvoltari teoretice cu privire la 
metaforă şi realitate, noi considerăm cá, în concordanță cu 
realismul estetic, gândul şi experienţa estetică alcătuiesc o gamă 
de factori şi stări distincte. Judecátile estetice autentice sunt 
reale în virtutea faptului şi a stărilor pe care le reprezintă. Un 
fapt estetic sau o stare de fapt este o entitate în structura căreia 
se identifică un obiect sau eveniment si o proprietate estetică 
originală, pe care acestea o posedă. Prin urmare, o judecată 
estetică este adevărată în măsura în care obiectul sau 
evenimentul, la care se raportează, are într-adevăr o proprietate 
estetică originală. Ajunşi aici apare o interogatie controversată si 
dificilă: ce condiţii trebuie să întrunească o proprietate estetică 
pentru a fi originală sau autentică, în comparație cu o proprietate 
literală sau denotativă? Fără intenţia de a formula un răspuns 
complet, credem că trebuie să facem distincția cerută mai sus. 

În strânsă legătură cu aceste consideraţii, am dori să 
supunem atenției un argument adus împotriva realismului 
estetic, Un cunoscut autor britanic, Roger Scruton, dezvoltă 
acest argument în cartea lui Artă şi imaginaţiet, Argumentul în 
cauză face parte din categoria celor de tip metafizic şi pleacă de 
la observaţia că, atunci când descriem lucruri în mod estetic, 


? Ibidem, p. 17. 
% Roger Scruton, Art and Imagination, London, Methuen, 1974, pp. 38-44. 

adeseori folosim cuvinte în sens metaforic. De pildă, putem 
descrie un nor ca fiind diafan sau o insectă ca fiind delicată ori 
armonioasă. După cum am putea descrie o piesă muzicală ca 
sumbră sau veselă de la o notă la alta. Sensul normal al acestor 
cuvinte este nonmetaforic şi apare în descrieri nonestetice 
obişnuite. Aici însă ele sunt folosite în sens metaforic. Ele 
contrastează cu alti termeni, ca frumos, elegant, îndrăzneţ, ce nu 
sunt folosiţi metaforic într-un context estetic. Acești termeni nu 
au o utilizare nonestetică atunci când sunt folosiţi în sens 
metaforic. De exemplu, putem spune „o mână frumoasă” la jocul 
de cărți, sau cutare persoană are ,,o dispoziţie sufletească urâtă”. 


4. Un punct de vedere despre „realismul estetic”. Faptul 
că descrierea metaforică are o largă răspândire în estetică îi 
oferă ocazia lui Scruton să contureze o teorie generală despre 
metaforă, teorie pe care, câțiva ani mai târziu, o va dezvolta în 
detaliu un alt autor, Donald Davidson, într-un studiu foarte 
cunoscut, sub titlul Ce înțeles au metaforele’. Spre deosebire defP 
orientárile semantice privind metafora, Davidson, angajat intr-o 
direcţie pragmatică, demonstrează cà de fapt cuvintele folosite 
în context metaforic au numai semnificaţia literală proprie cu 
care sunt utilizate în texte nonmetaforice. El contestă ideea că ar 
exista o semnificație metaforică diferită de cea literală şi 
consideră că la semnificația metaforică se ajunge prin folosirea 
termenilor, încălcând regulile gramaticale stabilite pentru 
intrebuinfarea lor. 

Ținând seama de aceste două premise, Scruton 
argumentează cá realismul estetic nu poate fi menținut 
(acceptat), cel puţin în ceea ce priveşte descrierile estetice cu 
ÎN NI N (i PC CR 

? Donald Davidson, What Methafors Mean, în ,Inquiries into truth and 
Interpretation", Oxford, Claredon, 1984. 

caracter metaforic. Scruton orienteazá argumentul sáu impotriva 
ideii că există proprietăți estetice, ceea ce vrea să însemne cá 
propoziţiile care descriu proprietăți estetice contin un adevăr 
condiționat în sensul cel mai puternic (strong). 

Aşa după cum am precizat mai sus, un fapt estetic sau o 
stare de fapt constau în existența unui obiect sau eveniment care 
posedă o proprietate estetică autentică. Un adept al realismului 
estetic poate pretinde că există o serie de concepte estetice 
distincte, pe baza cărora să se poată deosebi proprietățile estetice 
autentice sau reale, proprietăţi ce pot fi reprezentate metaforic. 
S-ar părea, astfel, că realistul cere să se facă o diferenţiere între 
sensurile cuvintelor folosite în context metaforic şi cele folosite 
în context obişnuit sau nonmetaforic. Dar acest lucru este 
respins de opinia lui Davidson despre metaforă, şi atunci ne 
putem întreba cum putem folosi un cuvânt, care are acelaşi 
înțeles în ambele cazuri, pentru a descrie o proprietate estetică 
reală? Nu este literalmente adevărat că muzica este tristă sau 
delicată. Dacă aşa stau lucrurile, într-o evaluare estetică a 
muzicii, tristețea si delicatejea au înţelesul lor cunoscut; aceste 
cuvinte nu pot să selecteze o proprietate estetică reală a tristetii 
sau delicatefei. Ca urmare, Scruton rezumă argumentul său sub 
forma unei dileme: „Principala obiecție împotriva ideii 
proprietăţii estetice a fost următoarea: dacă ambii termeni ce 
denotă proprietăți estetice au acelaşi înţeles şi într-un context 
normal, atunci cum pot fi distinse proprietățile estetice ca o 
categorie specifică? Sau dacă aceşti termeni au înțeles diferit în 


contexte diferite, atunci ce rost are să numim proprietăţile 


estetice așa cum am făcut-o mai sus? Am reţinut că termenii 
utilizaţi în descrieri estetice au înţelesul lor normal", 


n Roger Scruton, op. cit., p. 44. 

Trebuie să precizăm că promotorii realismului estetic 
doresc să fie tot atât de realişti când se referă la acele proprietăți 
cărora le dăm o descriere metaforică, ca şi atunci când au în 
vedere proprietăţile pe care le descriem prin cuvinte ca: frumos, 
elegant sau îndrăzneţ. Dacă aceasta cale este blocată, ei vor fi 
puşi în fata unei insidioase şi neplăcute dihotomii în judecátile 
estetice. Rezultă, in ultimă instanță, că cel putin în câteva cazuri 
importante propoziţiile nu descriu estetic fapte sau stări de fapt. 

Desigur, problema abordată aici comportă, în continuare, o 
serie de argumente şi dezvoltări, pe care le-am prezentat cu altă 
ocazie!!. În contextul de faţă, am vrea totuşi să menționăm că 
susţinătorii realismului estetic trebuie să treacă de la argumentul 
lui Scruton, privind „semnificaţia — echivalentă” la nivelul 
limbajului, la argumentul semnificaţie — diferită la nivelul 
gândirii. Pentru că acelaşi cuvânt, cu o semnificaţie lingvistică 
convenţională poate servi la exprimarea unor concepte diferite. 
Acest lucru, însă, implică, în plus, o interpretare cauzală 
plauzibilă a celor două concepte. Realismul trebuie să nege că 
ceea ce metaforele estetice ne provoacă să observăm este 
nondeclarativ (aici luăm termenul declarativ în sens aristotelic — 
enuntiativ — de logos apofantikos). Pentru aceasta, observatia 
trebuie sá aibe un continut estetic realist (in conformitate cu un 
realist), iar ceea ce este observat reprezintă o gamă de proprietăți 
estetice genuine (pure). Mergând mai departe, punctul de vedere 
realist nu poate explica de ce folosirea metaforelor în descrieri 
estetice este indispensdabilă, ținând seama de natura subiectivă a 
artei si, implicit, de judecáfile estetice. Această subiectivitate 
cauzală esenţială nu prezintă o dificultate aparte pentru 
promotorii realismului; ea ne ajută să întregim interpretarea 
cauzală a conceptului estetic, iar realistul poate face fata 
ee ee 

!! Vezi Gândire şi limbaj la Aristotel, în „Revista de Filosofie”, tomul 
XLIX, 5-6, sept.-dec. 2002, pp. 471-482, 

descrierilor metaforice, intelegándu-le ca pe o redescriere a 
realității. Mai ales a realității psihice, care cuprinde bogăţia 
trăirilor noastre interioare şi care niciodată nu pot fi descrise cu 
exactitate, în termeni denotativi. Prin urmare, este limpede că 
ceea ce nu putem exprima literal (denotativ), nu trebuie trecut 
sub tăcere. Dimpotrivă, este un conţinut ce se cere a fi exprimat, 
iar metafora estetică, alături de alte mijloace stilistice, face 
posibilă comunicarea către ceilalți, în forma artei, a unui univers 
de reprezentări şi sentimente, în care este învăluită o lume de 
sensuri conotative. Poposind la țărmul acestei lumi, fără o 
referință precisă, spiritul se va cuprinde de plăcerea estetică şi va 
trăi bucuria fără egal a frumuseţilor artei. 

IX. IMAGINE SI SENS 


1. Subiectul trăirii estetice. În vastul orizont al esteticii, 
una dintre cele mai tensionate probleme este aceea a contactului 
dintre subiectul trăirii estetice şi opera de artă propriu-zisă. 
Generatoare de numeroase şi grave interogatii, de ipoteze, soluții, 
teorii diverse şi adesea contradictorii, această temă constituie 
punctul de pornire către analiza fenomenelor şi structurilor 
fundamentale pentru estetică. Nu numai atât; ea reprezintă o 
premisă pentru evitarea  unilateralităților obiectiviste ori 
subiectiviste, dezvăluind unitatea interioară a domeniului esteticii. 
Recunoaştem aici o arie tematică mai mult decât generoasă, în 
care se înscrie şi tema pe care o abordăm în cele ce urmează. 

Despre imagine şi sens putem discuta din varii perspective, 
cu profitul intelectual aferent fiecăreia. Noi vom stărui aici, evi- 
dent, asupra imaginii estetice şi, implicit, a sensului în sfera artei, 
lăsând deoparte, în mod conştient, natura ca sursă a frumosului. 
Cu precădere ne vom referi la trei aspecte importante: câteva 
delimitări conceptuale; imagine, valoare estetică şi sens; ce sens 
poate avea exacerbarea urâtului în opera de artă? 

Mai întâi se cuvine să spunem că, dincolo de controversele 
existente sau posibile, artele în genere operează cu imagini 
sensibile, conferind specificitate acestei modalităţi prin care omul 
se exprimă pe sine și lumea în care trăieşte. Explorând această 

temă, Elie Faure face o observație de pătrunzătoare adâncime, 
referitoare la rolul fantastic al artei de a reconstrui permanent 
imaginea lumii. El spune că: „Arta nu este decât simbolul unei 
imagini ce ni se sustrage, la care nu vom ajunge niciodată, dar a 
cărei dorință ne menține inima la nivelul unei vieți universale ce 
urcă într-una. Strădania noastră — datorită ei — este probabil 
nemuritoare. Ea cunoaşte, desigur, eclipse, dar când cade aici, se 
ridică dincolo, când se îndoieşte sau ezită dincolo, se înverşunează 
dintr-odată aici, şi asigură iluziei lirice, prin necesitatea-i vitală, 
rolul pe care îl are arta în lume: acela de a o imagina zilnic”, 


2. Imagine, intuiție şi percepţie estetică. Dar cum am 
putea defini o imagine? Dacă ne întoarcem la Hegel, reținem că 
filosoful aşează imaginea între metaforă şi asemănare, sesizând 
o mare apropiere între acestea. El spune că imaginea „are cu 
metafora o înrudire atât de apropiată, încât propriu-zis nu este 
decât o metaforă amănunțită, care obţine prin aceasta şi o mare 
asemănare cu comparatia, dar cu deosebire cá la ceea ce e 
figurat ca atare semnificația nu este înfăţişată pentru sine însăşi 
şi opusă exterioritatii concrete explicit comparate cu ea”?. În 
accepțiunea hegeliană, imaginea apare îndeosebi „atunci când 
două fenomene sau stări, mai mult de sine stătătoare considerate 
pentru sine, sunt contopite astfel, încât una din ele furnizează 
semnificația care e făcută sesizabilă cu ajutorul imaginii 
celeilalte. Principalul, determinatia fundamentală, o constituie 
aici deci fiinfa-pentru-sine, separarea diferitelor sfere de unde 
sunt luate semnificația şi imaginea ei, iar ceea ce e comun, 
însușirile, relaţiile etc. nu reprezintă, ca în simbol, însuşi 
universalul nedeterminat si substantialul însuşi, ci existența 
concretă, autodeterminată, atât pe o latură, cât şi pe cealaltă”. 


! Élie Faure, Istoria artei. Spiritul formelor 2, traducere de Irina 
Mavrodin, București, Editura Meridiane, 1990, p. 146. 

2 Prelegeri de estetică, vol. I, traducere de D. D. Roşca, Bucureşti, 
Editura Academiei, 1966, p. 415. 

3 Ibidem, p. 416. 

Păstrându-ne în planul artelor, trebuie să precizăm că 
imaginea estetică este indestructibil corelată cu intuiţia si 
percepția estetică. „O intuiție are caracterul unei reprezentări 
individuale numai atâta timp cât durează prezența profilurilor 
sale perceptive —, numai o figură perceptivă, reală, provoacă o 
imagine ideală”. Deci, lumea realului, a obiectelor, reale sau 
ideale, poate genera imagini ce sunt obiectivitate în opera de 
artă. Reprezentarea artistică, în oricare formă, literară, plastică, 
muzicală, coregrafică este punctul de confluență al imaginii şi 
obiectului care o întrupează. Altfel spus, reprezentarea artistică, 
adică obiectul de artă, este, în fapt, o percepţie „locuită” de o 
imagine. Desigur, este o idee în general admisă, aceea că nu 
orice percepție ajunge să fie ipostaziată într-o imagine. Dar este 
în afara îndoielii că imaginea reprezintă unitatea unci figuri, aşa 
cum semnificaţia este unitatea dintre semn şi referential. Aici, 
însă, se impune o precizare foarte importantă: în opera de artă 
percepțiile sunt riguros selectate intentional, ceea ce se 
finalizează într-o imagine structurată după un criteriu stilistic. 
De aici rezultă că imaginea estetică nu este un joc continuu ca 
percepția; ea constituie un ansamblu închegat, suficient sieşi. 


3. Imagine estetică şi imagine artistică. Vorbind despre 
imaginea estetică, din capul locului am luat în considerație 
delimitarea acesteia de imaginea artistică. O atare dihotomie nu 
merge până la stabilirea unui raport de opoziţie între ele. 
Dimpotrivă, cele două tipuri de imagini se intersectează, dar nu 
se suprapun perfect, ambele fiind, totuşi, convergente în opera 
de artă. Ea nu se reduce numai la imaginea estetică sau la 
imaginea artistică. La confluenţa celor două tipuri de imagini se 
află arta dintotdeauna. 

(ia 

* Guido Morpurgo-Tagliabue, Estetica contemporană, traducere de 

Crişan Toescu, Bucuresti, Editura Meridiane, 1976, p. 214. 

Imaginea estetică este o apariție sensibilă a unităţii si 
armoniei obiectului artistic, încât ochiul care îl priveşte sau 
urechea care îl ascultă poate să-l cuprindă ca pe un întreg sau un 
tot, cu uşurinţă şi încântare. Aşa cum observă un cunoscut 
teoretician, l-am numit pe Guido Morpurgo-Tagliabue, o figură 
(prin urmare un obiect) „este estetică atunci când este capabilă 
să devină imagine, adică să ajungă la un rezultat unitar ce 
rezumă şi şterge toate percepțiile particulare din care este făcută 
(cuvinte, culori, sunete, grupate după stilul lor), pentru a le 
înlocui cu o reprezentare mentală, printr-o imagine emotiva”®. 
inteleasi astfel, imaginea estetică ne pune în contact cu 
frumosul sublimat în armonia aspectelor sensibile ale operei. Nu 
apreciem ca frumoasă pânza, marmora, sunetul, cuvântul care 
constituie substanța materială a obiectului, ci imaginea în care 
acestea se rezolvă pentru sufletul şi spiritul nostru. 

Frumosul este valoarea estetică fundamentală. La fel ca 
imaginea ce ni-l aduce în fata conştiinţei noastre, frumosul este 
intrinsec sau, cum spune Vianu, „topit” în obiectul artistic, încât 
nimic din structura acestuia nu poate fi schimbat fără a 
prejudicia până la anulare imaginea şi, odată cu aceasta, 
valoarea estetică definitorie. 

În ceea ce priveşte imaginea artistică, ni se pare că ea 
depăşeşte limitele imaginii estetice, aducând în structura operei 
sau a obiectului artistic elemente eteronome sau extraestetice, 
care fin de sufletul si destinul omului, de pulsiunile vieții. 
Coexistenfa acestor elemente extraestetice, subsumate altor 
valori, cu valorile estetice în opera de artă o feresc de 
reductionismul $i uscáciunea purismului estetic, conectánd-o la 
vibraţiile vieţii autentice. Chiar dacă în opera de artă, valoarea 
estetică coabitează cu alte tipuri de valori, ea şi le subordonează 


$ Tudor Vianu, Filosofie şi poezie, Bucureşti, Editura Enciclopedică 
Română, 1971, p. 84. 


* Guido Morpurgo-Tagliabue, op. cit., p. 216. 

pe toate, afirmându-şi deplina suveranitate asupra lor. În acest 
sens, putem privi diferența dintre imaginea estetică și imaginea 
artistică. Pentru că valoarea estetică nu este echivalentă cu opera, 
întrucât aceasta din urmă reprezintă o totalitate, un cosmos, aşa 
cum spunea Croce mai demult. Este un cosmos definitiv şi 
desăvârşit, căruia nu i se poate nici adăuga, nici sustrage nimic. 

Cu toate că nu ne-am propus aici să conturăm o privire 
istorică asupra temei de faţă, ni se parc totuși potrivit să 
menţionăm că, îndeosebi după 1900, rolul suveran al imaginii în 
artă a fost serios amenințat de tensiunea căutării unor noi 
formule de expresie artistică. Îndrumate de o altă viziune 
estetică, contestatará, aceste căutări puneau în discuţie opera de 
artă, anulându-i chiar propria existență, cu intenția de a depăşi 
interpretarea subiectivă a unui oarecare aspect al realităţii $i de a 
crea o realitate totală. Mișcările avangardiste angajate în această 
ofensivă au introdus în orizontul artei o serie de forme 
radicalizate ca: montajul, colajul, „ready mades”-urile, „lipsa de 
formă” a lui Kandinski ori „severitatea formei” a lui Mondrian, 
într-o tentativă de transcendere a esteticului, de a „dinamita 
colivia de aur a «artei operelor de artă» (Nietzsche)"", pentru 
depistarea unor noi perspective extraestetice. 

Atacul impotriva imaginii sensibile vine indeosebi din 
partea dadaismului si, in particular, a lui Marcel Duchamp, care, 
dezavuând „pictura fizică”, «plăcută», «atractivă», declară că 
vrea să aşeze pictura în serviciul spiritului. Ca urmare, el 
renunță la realitatea aparentă, ideală a operei de artă spre a face 
loc realităţii fruste a obiectului gata făcut (ready made). 
Descoperind pluralismul semnificației lumii fenomenale şi 
uzând de principiul libertăţii nelimitate, Duchamp dezbracă 
obiectul gata făcut de funcția sa utilitară şi, dintr-o realitate 
umilă, îl transformă, prin „expresie” artistică, în obiect estetic, 
Astfel de înnobilări artistice capătă o Moară de ciocolată, 


PN ANII II NOI E LL 
7 Werner Hofmann, Fundamentele artei moderne, vol. Il, Bucuresti, 


Editura Meridiane, 1977, p. 111. 

Uscătorul de sticle, Lopata de zăpadă, care, prin înstrăinare de 
esența lor practico-utilitară, primesc o aură enigmatică şi Sunt 
aşezate în categoria operelor de artă. Indiscutabil, aceste obiecte 
şi oricare altele produse de spiritul duchampian în arta 
contemporană sunt obiecte vizuale, în sensul că le putem privi 
aşa cum privim o lopată de zăpadă, surprinsă într-o „imagine 
fizică”. Aceasta, însă, nu este o imagine sensibilă ce poate 
legitima demnitatea operei de artă. Chiar dacă există anumiţi 
critici, esteticieni, filosofi, artişti care au aderat la spiritual 
duchampian, argumentând valoarea artistică a „ready mades”, 
multi alții le contestă calitatea de imagini artistice şi, implicit, 
aceea de operă de artă. În acest sens, Husserl are dreptate când 
spune că nu orice „obiect-imagine” este o operă de artă, aşa cum 
este cazul lopefii de zăpadă, la care ne-am referit mai sus, cu 
certitudine, însă, orice operă de artă este un „obiect-imagine””. 
În obiectul estetic fuzionează imaginea estetică şi cea artistică, 
emotionalul şi spiritualul, ridicându-l la demnitatea de operă de 
artă şi garantându-i valoarea ce îi permite să înfrunte eternitatea. 


4. O distincţie necesară. Făcând o distincţie între opera de 
artă şi obiectul estetic (concretizarea operei de artă constituită în 
trăirea estetică), în corelație implicită cu imaginea prin care 
acestea ni se propun, polonezul Roman Ingarden distinge două 
categorii de valori interrelate, şi anume: artistice, care se 
manifestă în opera propriu-zisă, şi estetice, care se ivesc in 
concreto de-abia în obiectul estetic. Primele sunt valori 


relative într-un sens special; ultimele sunt valori absolute. 


5 Vezi John B. Brough, Image and Artistic Value, in „Phenomenology 
of Values and Valuing”, ed. by James G. Hart and Lester Embree, Kluwer 
Academic Publishers, Dordrecht / Boston / London, 1977, pp. 29-47. 

Edmund Husserl, Phantasie, Bildhewusstsein, Erinnerung (1895-1925), 

Husserliana XXIII, ed. Eduard Marbach, The Hague, Martinus Nijhoff, 1980. 

Cf. Roman Ingarden, Studii de estetică, traducere de Olga Zaicik, 
Bucuresti, Editura Univers, 1978, p. 223. 

Valoarea artisticá a unei opere de artá, sustine Ingarden, este 
conținută in acele momente ale sale, care, presupunând existența 
unui privitor cu o cultură artistică si capacități perceptive 
corespunzătoare, constituie mijlocul de actualizare în obiectul 
estetic a valorii estetice, ce-i aparține. În acest sens, valoarea 
artistică este considerată ca fiind relativă, întrucât ea este un 
mijloc pus în serviciul unui anumit scop. Prin urmare, ea 
aparține operei numai subsumată valorii estetice realizate în 
obiectul estetic ca atare. In schimb, valoarea estetică este 
absolută, în sensul că ea este cuprinsă chiar în obiectul estetic, 
fiind indisolubil legată de „calităţile estetic valoroase” ale 
acestuia. Valoarea estetică este determinarea cea mai apropiată a 
acestor calități — o modalitate prin care ele se manifestă ca 
valoroase. Aşadar, fiind absolută, valoarea estetică nu este 
impusă din afară; existența ei nu depinde de ceva ce transcende 
obiectul estetic. Faptul că prin desfăşurarea diferită a demersului 
trăirilor estetice, pe baza a ceea ce Ingarden numeşte „calități 
estetic valoroase”, uneori ajunge, alteori nu ajunge să se 
constituie, aceasta este o problemă aparte. Ea priveşte doar 
condiţiile de constituire ale unui anumit obiect estetic, prin 
participarea activată a subiectului receptor, care resimte efluviile 
trăirii estetice!l. Mai trebuie să adăugăm ideea că valoarea 
absolută a unui obiect estetic, în care este concretizată imaginea, 
nu atârnă de evaluarea subiectivă a acestuia. Aprecierea poate să 
fie, în unele cazuri, corectă sau, în altele, incorectă ori 
inadecvată. Subiectul evaluator nu poate introduce valoarea 
estetică în obiectul artistic. Aşadar, ea nu depinde, cum s-ar 
părea, de evaluare, ci de calităţile estetic valoroase încorporate 
în obiectul artistic. Valoarea estetică este expresia universalitatii 
şi eternității în artă gi se ridică deasupra elementelor perisabile 
ce ţin de categoria extraesteticului, care face opera vulnerabilă 


în fata eroziunii timpului. 


1! Ibidem, p. 224. 

5. Esteticul are vreun sens? Dupá cele expuse páná aici, 
următoarea interogatie nu poate fi ocolită: are esteticul vreun 
sens? şi dacă are, în ce constă acesta? Sunt întrebări care ne pun 
în fata unor dificultăți nu tocmai uşor de surmontat. Vom schița, 
totuşi, câteva idei referitoare la tema în discuţie. 

Vorbim mereu despre valori estetice, pentru că frumosul 
reprezintă numai una dintre acestea. Este adevărat că el are 
poziția dominantă într-o diversitate valorică ce include sublimul, 
tragicul, gratiosul, comicul, dar si urátul cu toate varietățile sale, 
care au căpătat expresie în arta modernă şi mai ales în cea 
contemporană. Dacă valorile, în general, alcătuiesc o 
dimensiune esențială a omului, atunci valorile estetice pot fi 
înțelese din unghiul de vedere al concepției asupra lumii, cu 
trimitere nemijlocită la întregul vieţii umane, în care ele 
îndeplinesc un rol aparte. Acest rol consistă, aşa cum spune 
Nicolai Hartmann, în „virtutea dătătoare de sens”? a valorilor 
estetice. Cum s-ar putea explica o asemenea asertiune? Poate că 
ar trebui să reamintim, mai întâi, cá una dintre interogatiile 
metafizice perene se referă la sensul lumii şi al vieţii omeneşti. 
Filosofia şi teologia au răspuns, fiecare în mod specific, acestei 
probleme răscolitoare, dramatice. Şi totuşi, întrebarea revine 
cutremurátoare în conştiinţa noastră, uneori cu puterea unei 
ameninţări pentru viață, atunci când răspunsurile date sunt puse 
în cumpănă. Fiindcă este greu, dacă nu imposibil să acceptăm o 
viaţă lipsită de sens. 

Din punct de vedere ontologic, lumea în sine este 
indiferentă față de sens". Fiinţa umană, prin darurile ei 
intrinseci, atribuie sens, si aşa îşi legitimează prezenţa în lume. 


"^ Nicolai Hartmann, Estetica, traducere de Constantin Floru, 
Bucuresti, Editura Univers, 1974, p. 449, 


Cf. Marin Aiftincă, Valoare şi cultură in orizontul modernității, laşi, 
Editura Cantes, 1998, pp. 56-57. 

Având sensibilitate şi rațiune, voinţă gi libertate, puterea de a-şi 
propune scopuri şi idealuri, de a-şi reaminti şi trăi valorile, omul 
este dătător de sens prin creaţie, pentru cele ce tin de lumea lui. 


6. Puterea dătătoare de sens a valorilor estetice. Ceea ce 
numim sens al vieții şi al lumii este indisolubil legat de valoare. 
Această legătură devine relevantă într-o triplă ipostază: aceea de 
raportare la valori, de realizare şi de înţelegere a lor. Dintre toate 
tipurile de valori participante la darea de sens, valorile estetice, 
împreună cu cele religioase, morale, filosofice, teoretice, sunt 
cele mai înalte. Ele sunt considerate ca fiind puteri „deosebit de 
pure” ale dării de sens. Cuprinzându-le în mod adecvat, 
conştiinţa îşi manifestă capacitatea de a vedea lumea prin prisma 
frumosului. După cum sustine Nicolai Hartmann, în existența 
omenească, atribuirea de sens prin valorile estetice implică 
sentimentul convingător că obiectul din fata ta are o 
indiscutabilă valoare proprie şi că reprezintă ceva de dragul 
căruia merită să trăieşti!*. Aceasta semnifică plăcerea pe care o 
resimtim în contact cu obiectul frumos, dincolo de orice interes 
pragmatic. Cu acelaşi înțeles primim teza kantiană, referitoare la 
„plăcerea lipsită de interes”. Poate: tocmai aptitudinea de a 
produce plăcerea dezinteresată reprezintă autenticul sens al 
valorii estetice. Este vorba nu doar de o plăcere pentru sensibilul 
din noi, ci şi pentru spirit, pentru nous. 

Această modalitate de a da sens este folosită atât de artist, 
cât si de contemplatorul operei de artă. Artistul este cel care, în 
chip deliberat, născoceşte un obiect ce nu a mai existat până 
atunci, cu o valoare originală. EL instituie astfel un sens în 
universul existenţial şi, totodată, îşi confirmă rostul propriei 
vieţi. În contact cu imaginile estetice configurate în operele de 


14 Cf. Nicolai Hartmann, op. cit., p. 449. 

artă, contemplatorul introduce si el un sens în viață. Pentru cá nu 
este la îndemâna oricui priceperea de a „vedea” frumosul si a i 
se dărui cu fervoare, Este uşor de constatat cá multi oameni au 
apetență pentru frumos, dar puţini sunt cei care ştiu sau pot să-l 
şi „vadă”, Altfel spus, să-l recepteze in mod adecvat şi să facă 
din el valoarea supremă, în care să descifreze sensul propriei 
sale vieți. 

Schimbând planul abordării, de la valoare, ce deține 
puterea dătătoare de sens, la opera de artă în ansamblu, Theodor 
Adorno identifică, în mică măsură, intenția operei cu ceea ce 
este conținutul ei. Totodată, remarcă faptul că „surplusul de 
intenții” subliniază ceea ce constituie obiectivitatea operei, care 
nu se reduce complet la mimesis. Sensul este „vehiculul obiectiv 
al intentiilor din operă, care sintetizează intenţiile particulare ale 
fiecáreia"?. Adorno consideră cá, deşi nu are „ultimul cuvânt” 
in operele de artá, sensul isi pástreazá importanta, dincolo de 
problematica implicată. 

Potrivit tradiţiei esteticii, corespunzătoare în bună parte 
artei tradiționale, opera, spune Adorno, este privită ca „o 
coerență a sensului"!6. Corelatia dintre întreg şi părţile 
componente trebuie să dea operei „o plenitudine a sensului”, în 
aşa fel încât „substanța acestui sens să coincidă cu conţinutul 
metafizic”!”. Ceea ce se numea „coerenţa sensului”, înțeles ca 
rezultat al relaţiilor armonioase dintre momentele alcătuitoare 
ale operei, trebuia perceput ca fiind spiritul operei de artă. În 
contemporaneitate, însă, arta tinde spre depăşirea armoniei 
momentelor constitutive ale operei, favorizând haoticul ce se 


'5 Theodor W, Adorno, Teoria estetică, traducere din germană de 
Eugen Corbea, Gabriel H, Decuble, Cornelia Eşianu, Piteşti, Editura Paralela 
45, 2005, p. 215. 

16 Ibidem, p. 216, 

"7 Ibidem, 

instituie ca o condiţie a acesteia. Consecințele se văd în forma 
operelor, a căror intoleranfá creşte faţă de sensul imanent al 
artei, precum şi al categoriilor ce fundează sensul'*. Adorno 
identifică acest fenomen în creația avangardistă „a ultimelor 
decenii”, mai exact în mişcarea „neo-dadaistă”, dar şi, mai 
concret, în creația lui Picasso, Beckett sau John Cage - 
personalități emblematice pentru arta unei epoci în care se 
manifesta „criza sensului” sau „negarea sensului” şi „reprezentarea 
lumii ca infern”. Obsesia unui „neant pozitiv” şi a unei 
,absurditáti iscate din devenire” îşi pun amprenta pe operele 
zămislite în această perioadă. Adorno nu dramatizează ofensiva 
împotriva sensului; chiar în esenţa acestui fenomen descifrează 
un sens. După opinia lui, „emanciparea operelor de artă față de 
sensul lor devine estetic bogată de sens, de îndată ce se 
realizează în materialul estetic: mai precis, pentru că sensul 
estetic nü se confundă cu sensul teleologic"?. Negând sensul în 
mod consecvent, arta contemporană „face dreptate postulatelor 
care constituiau până mai ieri sensul operelor”20. Ca urmare, 
creaţiile cele mai elevate sub raport formal, abandonând sensul, 
câştigă în conținut, fiind astfel „mai mult decât pur şi simplu 
absurde””!. Sensul negării sensului este, în viziunea concretă a 
lui Adorno, o modalitate prin care arta timpului nostru se 
abandonează reificării conştiinţei şi dominaţiei pozitivismului, 
ceea ce pare absurd conștiinței cotidiene. 

Observațiile şi analizele subtile întreprinse de Adorno în 
lumea artei au în vedere distincția între sensul estetic şi sensul 
operei de artă, în întregul ei, în structura căreia elementele 
eteronomice, prezența socialului au o pondere deosebită. 


18 Jbidem, p, 218. 
1 Ibidem, p. 219. 
% Ibidem. 
” Ibidem. 

Retinand valabilitatea punctelor de vedere ale esteticianului 
citat, se cuvine să remarcăm aici, referitor la sensul esteticului, 
ideea potrivit căreia unicitatea valorii estetice consistă, între 
altele, si în faptul că orice obiect cuprins în sfera sa infatiseaza o 
realitate pe care nu am mai întâlnit-o altundeva. Mai exact spus, 
este o lume care poartă in sine o intentionalitate, un sens pe care 
i l-a dăruit artistul, într-o deplină libertate creatoare. 


7. Frumosul apare în operă dimpreună cu adevărul 
fiintárii fiinţei. Şi poate că nimic nu este mai specific valorii 
estetice decât spontaneitatea cu care ea ni se propune. Intrând în 
contact cu opera de artă, sensibilitatea noastră estetică, susținută 
de aportul intelectului, face ca valoarea ei să ni se dezvăluie 
deîndată. În această perspectivă, Nicolai Hartmann are adevărul 
de partea sa, când susține că valoarea estetică nu consistă în ceva 
existând în sine, ci numai în ,aparitie"??. Ea ni se dăruieşte cu 
generozitate si ne luminează sufletul dintr-o dată, inaltandu-l într-un 
alt orizont existențial sau conectându-l la metafizic. De aici se 
poate induce că sufletul care descoperă valoarea estetică şi i se 
deschide, primind-o cu bucurie şi recunoştinţă, depune cea mai 
convingătoare mărturie pentru taina frumuseții obiectivate în artă. 

Desprinsă de fluxul experienţei şi evenimentelor practice, 
valoarea estetică este dezinteresată; ea nu serveşte nici unui alt 
scop ce-i este străin. Nefolositoare sub aspect pragmatic, 
valoarea estetică procură plăcere și conferă strălucire vieții, ceea 
ce este cu totul deosebit. Dar aceasta nu vrea să însemne că 
esența artei se reduce la provocarea senzatiei de plăcere, cum s-a 
afirmat excesiv uneori. Valoarea estetică fundamentală — 
frumosul — nu se limitează la satisfacerea plăcerii, oricât de înalt 
ar fi planul în care aceasta se manifestă. Ea induce în sufletul 
nostru un adevăr mai profund, izvorât din viaţă, care nu este 


? Nicolai Hartmann, op. cit., pp. 267-276. 

totuna cu adevărul ştiinţei sau al cunoaşterii. Este vorba aici de 
un alt tip de adevăr, specific artei, care constă în „starea de 
neascundere" a ființei ca fii iințare??. Frumusețea nu este ataşată 
acestui adevăr. Dimpotrivă, ea se însoţeşte cu adevărul într-o 
adâncă intimitate şi vin spre noi dimpreună. Astfel, frumosul 
apare în operă odată cu adevărul fiintárii fiinţei şi ne luminează 
sufletul năpădit de aluviunile vieţii. 


8. Urâtul, la granițele esteticului. Aşa cum am amintit 
mai sus, în accepțiunea actuală, esteticul include în graniţele sale 
şi urâtul. Întâi de toate, pentru că viata, care este inepuizabilul 
domeniu al artei, nu înseamnă numai o revărsare nesfârşită de 
frumuseţe. În acest sens, expresionistii, sensibili la suferințele 
oamenilor, la mizerie, pasiune şi violență, pretindeau că ar fi nu 
tocmai onestă insistența pe armonie şi frumusețe în artă. 
Norvegianul Edvar Munch, răspunzând unor critici, la finele 
veacului trecut, spunea că un strigăt de durere nu poate fi 
frumos, şi că ar fi nesincer să căutăm a reflecta în artă numai 
aspectele plăcute ale vieţii. De aceea, urâtul şi-a găsit 
legitimitatea în reprezentările artistice. 

Dar prezența urâtului în artă nu este un scop în sine, ci 
numai o posibilitate de a reliefa frumosul. În legătură cu această 
temă, esteticianul Theodor Adorno sesizează corelatia dintre 
frumos şi urât în artă, precum şi disponibilitatea lor 
interganjabilà. „Pe cát de putin există un lucru — spune Adorno — 
care să fie în mod simplu urât, pe cât de mult urâtul a putut 
deveni, prin funcția sa, frumos, pe atât de putin există Frumosul 
pur şi simplu: este banală observaţia că cel mai frumos apus de 
soare, cea mai frumoasă fată, fidel reproduse, pot deveni oribile. 
Totuşi, în cazul Frumosului, ca şi în cel al Urâtului, nu trebuie 


P Martin Heidegger, Originea operei de artă, traducere de Thomas 
Kleininger, Gabriel Liiceanu, București, Editura Humanitas, 1995, p. 108. 

ascuns în mod excesiv momentul nemijlocirii (...). Frumosul şi 
Urâtul nu trebuie să fie nici ipostaziate, nici relativizate; raportul 
lor se dezvăluie treptat, iar în mod frecvent unul devine negația 
celuilalt. Frumuseţea este istorică în sine însăşi, este ceea ce se 
eliberează din lanțuri”. 

În măsura în care dă mai multă relevanță frumosului şi 
celorlalte categorii ale sale, urátul este acceptat şi prețuit în arta 
modemă. Dar nu numai atât. Aşa cum susține Adorno, „prin 
absorbția urâtului, conceptul frumuseţii în sine s-a schimbat, fără 
ca estetica să se poată dispensa de el. Prin absorbţia urâtului, 
frumusețea rămâne suficient de puternică pentru a se lărgi, 
asimilând contradictia ei”. Experienţa artei din ultimul secol 
depune mărturie că, în toate formele artei, cu deosebire în artele 
plastice, urâtul este o modalitate de exprimare a viziunii asupra 
lumii şi vieţii, a revoltei faţă de infátigárile comunităţii umane. 

Ni se pare, însă, că problema capătă o gravitate deosebită, 
atunci când urâtul este exacerbat la maximum, în mai toate 
formele artei, cutremurând si chiar umilind ființa umană. 
Disgratiosul, violența, terifiantul, vulgaritatea cu toate gamele 
sale, macabrul, dilatate incredibil, ne asalteazá uneori cu 
agresivitate prin cele mai diverse creații contemporane. În astfel 
de situaţii, arta, surescitată de manifestările dezlănţuite ale vieţii 
actuale, parcă renunță de bună voie la rolul ei catharctic. Este un 
fenomen specific timpului nostru, convulsiv şi dezorientat, care 
ne aduce în atenţie o altă întrebare: ce intenfionalitate implică 
asemenea creaţii? Cum pot participa ele la restaurarea unității 
lăuntrice a sufletului nostru gi la ridicarea lui spre zările 
desăvârșirii de sine, ale absolutului şi eternității? Aceste 
întrebări rămân deschise pentru creatorii si contemplatorii 
operelor artistice; pentru toți cei ce văd în artă o modalitate de a 
da sens vieții și a-l ridica pe om de la natură, la cultură. 


% Theodor W. Adorno, op. cit. p. 386. 
% Ibidem, p. 387. 

ABSTRACT 


The present book is an interdisciplinary approach, placed at 
the joint where the aesthetics meets the philosophy of art and 
values. It undertakes a series of basic topics that focuses on the 
theoretic level of the matter, and no less on the cultural 
phenomenon itself. Some of those cultural phenomena, as, for 
instance, the aesthetic autonomy, the artistic truth, and the 
aesthetic value, have a long history behind. Therefore, they are 
not novelties. But there is a fresh dimension which they acquire 
in the contemporary cultural and social context. I assume that 
nothing could be taken as obvious any more when the subject is 
art, whether we relate ourselves to its inward being or to its 
relationship with the whole, its right to existence being included. 

The title of the book accounts for the essence of a major 
topic that emerged on the background of our age's reality. The 
point in question is the mystery of the art, a topic no more 
brought up for consideration. Why? Because the reflective 
intellect dominates the contemporary art phenomenon, in the 
same way that it dominates the existence of human being, whose 
behavior is governed by competition, efficiency, and 
pragmatism. Under this overwhelming daily pressure, the 
individual turns his face to the outer world, abandoning himself 
to insignificant matters, his concern bein g no more related to the 


Scanned with CamScanner 


Misterul artei şi experienţa estetică 143 


authentic art. This is a truth that Hegel himself mentioned one 
hundred and -seventy-nine years ago, in his Lectures on 
Aesthetic. The fact prompted him to assert, from a metaphysical 
viewpoint, that art remained for us a thing that belonged to the 
past in what concerned its highest finality. On his turn, 
Heidegger took over Hegel's concern, though admitting that 
new works of art were created and new artistic movements 
emerged, which proved that the artistic life continued to exist. 
But this existence must be confronted with the essence and the 
meaning of art. In the work of art, the truth of being is linked to 
the beauty, a fact that accounts for its very statute as work of art. 
Thus Heidegger asserted that the art, at least the Western one, 
could be understood not only as a manifestation of the beauty in 
itself or as an expression of the feelings, but also as a 
manifestation of the truth of being. Which means that both the 
work of art, as an aesthetic object in itself, and its perception 
involve not only the affectivity, but the reflection as well. The 
fact made me reconsidering the problem of the art mystery, in 
close relation to the contemporary artistic phenomenon. 

My approach started from the idea that the art, beyond the 
multitude of incomplete definitions that have been assigned to it, is 
one of the essential dimensions that underline the man's specific 
existence in the world. It owns the miraculous power to tell us what 
that existence consists of, moreover, to tell us something significant 
about the human being. But this account would never be complete, 
as the work of art would never totally reveal itself to us. It always 
preserves itself surrounded by a mysterious aura that follows it in 
eternity. It is a mystery inherent to the authentic art, a secret owing 
to which the work of art exerts a tireless seduction on our souls' 
craving for beauty and perfection. 

Carrying about its openness and its closing, at the 
confluence of which the mystery flourishes, the work of art 
delivers itself to the aesthetic experience. At the further end of 
this experience, the human receivers, according to their different 
individualities, would discover the aesthetic object that could be 

materialized in various structures. Since the aesthetic value 
Bives meaning to human life, the individuals who perceive it, 
charmed by its beauty, are at the same time co-authors of 
creation. Therefore, through the manifold interpretations of it, 
the work of art is always in the making, a permanent becoming 
entertained by individual's aspiration towards plenitude. 

As the above mentioned ideas will be developed, a 
question will arise: which are those forms that aesthetic 
experience embraces, considering the contemporary artistic 
tendencies of extreme abstraction? While admitting the sense of 
the revolutionary experiments that legitimate the abstract art, the 
present book doesn't encourage such an excess that invades 
every artistic manifestation nowadays, with a destructive effect 
on the essence and meaning of art. 

In other chapter of the present book, I argued the idea 
according to which the aesthetic value was the fundamental 
dimension of art: without it, there is no such thing as art. The 
aesthetic value is immanent to the object through which it 
materializes, thus possessing an absolute oneness. The work of 
art cannot be modified without irremediably altering its essence 
or its being. Unlike other kind of values, the aesthetic value 
owns a series of specific features that account for its oneness. 
Among those specific features, which I will thoroughly analyze 
throughout the book, there is the autonomy of the aesthetic 
value. The aesthetic value doesn't serve any other task than its 
own. It is self-sufficient, as Kant argued. Being irreducible to 
other things, the aesthetic value owns an absolute character. 
Hence, its non-utilitarian dimension, for the things placed on 
higher levels go beyond the utilitarian, which belongs to the 
empirical substance, Being useless from a pragmatic point of 
view, the aesthetic value supplies oneself with pleasure and 
gives brightness to life, which is an entirely remarkable fact. 

While reinforcing the autonomy of the aesthetic value, I 
didn't argue for an artistic üutonomism, since the essence of art 

doesn't amount to the simple sensation of pleasure, as 
sometimes exceedingly has been asserted. I presented and 
analyzed this topic in a general theoretical context, and also in 
direct relation to the aesthetic thinking of Blaga, Vianu, and 
Ralea, as well as to some of the theoretical stances of the 
American aesthetics, belonging to  Santayana, Dewey, 
Whitehead, Richards, Charles W. Morris, Susanna Langer, 
Thomas Munro, Clive Bell, J. O. Urmson, and F. N. Sibley. I 
brought to attention significant aesthetic doctrines and streams, 
in close relation to the contemporary art, which is strongly 
influenced by the social. Maintaining and deepening Kant's 
distinction between beauty and art, or that between aesthetic and 
artistic, the book advances the idea according to which the 
aesthetic value has the supremacy over other kind of values with 
which co-exists in the work of art, thus reflecting the natural 
dimension of life. The work of art is a whole, a synthesis in 
which the form reflects the content and the heteronomous values 
included in it. Some of the contemporary attempts that chase 
away the aesthetic from art fail in platitude, in non-artistic. 

The beauty, which is the basic aesthetic value, is not only a 
simple object of pleasure. Therefore, it doesn't restrict itself to 
produce pleasure alone. It brings in our souls a deeper truth 
which springs from life, a truth that is different from those 
belonging to science or to knowledge. I extensively analyzed the 
topic in the chapter “Truth and aesthetic experience", in which I 
argued that the art introduced an aesthetic, ìe., non-rational, 
kind of knowledge. The better-known cognitive virtue of art 
resides in the fact that the art is able to express the truth 
concerning our feelings, which constitute a part of the Being. In 
the work of art, the beauty is attached to the truth. The beauty 
associates with the truth in a deep intimacy, welcoming the 
spectator together. The beauty emerges in the work of art 
together with the truth of Being, enlightening our life's torments 
invaded souls. In the presence of the work of art, one 

experiences a truth which one cannot attain in any different 
manner. The fact underlines the philosophical significance of 
art, Which prevents any attempt to put limits on it. This is 
precisely why the aesthetic value owns the power to confer 
meaning to the whole life. And any sense-giving thing 
transcends the utilitarian. 

In the last two chapters, I approached the problems of the 
aesthetic metaphors, of the image and meaning that bring the 
aesthetic to presence and confer to the aesthetic object the 
dimension of a work of art. Being a very efficient and wide- 
spread method of "re-writing" the reality, the metaphor acts as a 
means for materializing the aesthetic values. Arguing against the 
aesthetic realism, I asserted that the aesthetic metaphor, among 
other stylistic means, makes possible the artistic communication 
of a universe of representations and feelings in which an entire 
world of connotative meanings is wrapped. Taking a rest at the 
shore of this world, the soul, in the absence of a certain 
reference, would be embraced by the aesthetic pleasure, 
experiencing the unequalled joy of beauty and artistic truth. 

With respect to the "image and meaning" topic, I insisted 
on the aesthetic image and implicitly on the meaning in the 
sphere of art, deliberately omitting the nature as a source of 
beauty. I particularly discussed here three important aspects: the 
conceptual delimitations concerning the image, the intuition, and 
the artistic perception; the distinction between the aesthetic and 
the artistic image; the sense-giving power of the aesthetic 
values. Relating to the contemporary art phenomenon, I 
emphasized that the aesthetic comprised within its boundaries 
the ugly as well, not as a goal in itself, but as a mere possibility 
of granting more relevance to beauty and to the other categories. 
In what concerns the questionable exacerbation of ugly in all the 
forms of the contemporary art, a trend that shakes and 
humiliates the human being, the interrogation I advanced let the 
problem open. How could an artistic product that carries about 

an incontrollable ugly contribute to the restoration of our souls' 
inner harmony and to its elevation towards the self- 
accomplishment horizon, towards the spheres of absolute and 
eternity? Formulating such questions for the creators and 
contemplators of art, for all the people who understand art as a 
modality to confer meaning to life, lifting the man from nature 
to culture, the present book acknowledges its problematic 
character. It is an answer to some contemporary challenges, 
launching, at its turn, new challenges for aestheticians, 
philosophers, and art creators. 

«Spre deosebire de alte forme ale misterului, cum este cel al religiei, al ştiinţei 
etc., misterul artei trimite la ceea ce opera păstrează ascuns ori încă neînțeles in 
înțelesurile sale adânci, de unde iradiază în afară și îi aureolează fiinfarea. În universul 
ei, opera închide o taină, care se referă la un conținut numai sugerat de intuiţie, fără 
să-i dea conturul unei imagini. În consecinţă, opera de artă se refuză cunoaşterii 
absolute, rămânând mereu liberă, deschisă şi ademenitoare în relaţiile ei cu publicul 
receptor. Tocmai misterul său intrinsec explică vibrația în om a sentimentului de 
bucurie şi fascinația ce îl cuprinde şi îl readuce mereu in faţa operei autentice, 
simfind-o aproape, dar niciodată în posesia lui» (Marin Aiftincă). : 

